(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

Κ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ A΄

ΣΥΝΕΔΡΙΑΣΗ ΠΒ΄

Παρασκευή 19 Ιανουαρίου 2024

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Επικύρωση Πρακτικών, σελ.   
2. Ανακοινώνεται ότι τη συνεδρίαση παρακολουθούν μαθητές από το Δημοτικό Σχολείο της Ιονίου Σχολής και από το 2ο Δημοτικό της Ιονίου Σχολής, σελ.   
3. Επί διαδικαστικού θέματος, σελ.   
   
Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ   
1. Συζήτηση επικαίρων ερωτήσεων:   
 α) Προς τον Υπουργό Υποδομών και Μεταφορών:   
 i. με θέμα: «Δέσμευση χωρίς αντίκρισμα η κατασκευή του δρόμου Λάρισας-Φαρσάλων από την Κυβέρνηση», σελ.   
 ii. με θέμα: «Μετρό στην πλατεία Εξαρχείων: Ο δημόσιος χώρος σε διωγμό», σελ.   
 β) Προς την Υπουργό Εσωτερικών, με θέμα: «Για την απαράδεκτη κατάσταση των κτηριακών υποδομών των Ειδικών σχολείων στην Κρήτη», σελ.   
 γ) Προς τον Υπουργό Παιδείας, Θρησκευμάτων και Αθλητισμού, με θέμα «Αβέβαιο το μέλλον του ελληνικού σχολείου «Αριστοτέλης» του Μονάχου», σελ.   
 δ) Προς τον Υπουργό Υγείας:   
 i. με θέμα: «Καθυστέρηση στη λήψη προληπτικών και θεραπευτικών μέτρων εν όψει της έξαρσης της νόσου COVID-19 και άλλων αναπνευστικών λοιμώξεων», σελ.   
 ii. με θέμα: «Η οικονομική ζημία της Ελλάδας από τα αδιάθετα εμβόλια για τον κορωνοϊό», σελ.   
 iii. με θέμα: «Για τα προβλήματα στο Κοινοτικό Κέντρο Ψυχικής Υγείας Παιδιών και Εφήβων Ρεθύμνου Κρήτης.», σελ.   
 iv. με θέμα: «Η υποστελέχωση και η αδιαφορία της Κυβέρνησης για το ΕΣΥ έχει αφήσει τους κατοίκους του Νομού Ευβοίας χωρίς επαρκή υγειονομική κάλυψη», σελ.

ΠΡΟΕΔΡΕΥΟΝΤΕΣ

ΜΠΟΥΡΑΣ Α., σελ.

ΟΜΙΛΗΤΕΣ

Α. Επί διαδικαστικού θέματος:  
 ΜΠΟΥΡΑΣ Α. , σελ.   
 ΠΑΠΑΔΟΠΟΥΛΟΣ Ν. , σελ.   
  
Β. Επί των επικαίρων ερωτήσεων:  
 ΓΕΩΡΓΙΑΔΗΣ Σ. , σελ.   
 ΘΡΑΣΚΙΑ Ο. , σελ.   
 ΚΑΡΑΓΕΩΡΓΟΠΟΥΛΟΥ Ε. , σελ.   
 ΚΕΔΙΚΟΓΛΟΥ Σ. , σελ.   
 ΚΟΚΚΑΛΗΣ Β. , σελ.   
 ΛΙΒΑΝΙΟΣ Θ. , σελ.   
 ΛΙΝΟΥ Α. , σελ.   
 ΜΑΚΡΗ Ζ. , σελ.   
 ΠΑΠΑΔΟΠΟΥΛΟΣ Ν. , σελ.   
 ΣΥΝΤΥΧΑΚΗΣ Ε. , σελ.   
 ΤΑΧΙΑΟΣ Ν. , σελ.

ΠΡΑΚΤΙΚΑ ΒΟΥΛΗΣ

Κ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ ΠB΄

Παρασκευή 19 Ιανουαρίου 2024

Αθήνα, σήμερα στις 19 Ιανουαρίου 2024, ημέρα Παρασκευή και ώρα 9.02΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Γ΄ Αντιπροέδρου αυτής κ. **ΑΘΑΝΑΣΙΟΥ ΜΠΟΥΡΑ**.

**ΠΡΟΕΔΡΕΥΩΝ (Αθανάσιος Μπούρας):** Κυρίες και κύριοι συνάδελφοι, αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 18-1-2024 εξουσιοδότηση του Σώματος επικυρώθηκαν με ευθύνη του Προεδρείου τα Πρακτικά της ΠΑ΄ συνεδριάσεώς του, της Πέμπτης 18 Ιανουαρίου 2024, σε ό,τι αφορά την ψήφιση στο σύνολο του σχεδίου νόμου: «Ενίσχυση του Εθνικού Συστήματος Επαγγελματικής Εκπαίδευσης και Κατάρτισης και άλλες επείγουσες διατάξεις»)

Εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Πριν προχωρήσουμε στο προγραμματισμένο για σήμερα δελτίο επικαίρων ερωτήσεων, επιτρέψτε μου πρώτα να ανακοινώσω στο Σώμα το δελτίο επίκαιρων ερωτήσεων της Δευτέρας 22 Ιανουαρίου 2024.

Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής)

1. Η με αριθμό 552/9-1-2024 επίκαιρη ερώτηση του Βουλευτή Αιτωλοακαρνανίας της Κοινοβουλευτικής Ομάδας «ΣΥΡΙΖΑ - Προοδευτική Συμμαχία» κ. Μιλτιάδη Ζαμπάρα προς τον Υπουργό Δικαιοσύνης, με θέμα: «Απαραίτητη η αυτόνομη διατήρηση του Εφετείου Δυτικής Στερεάς Ελλάδας».

2. Η με αριθμό 545/8-1-2024 επίκαιρη ερώτηση του Βουλευτή Χαλκιδικής της της Κοινοβουλευτικής Ομάδας «ΠΑΣΟΚ - Κίνημα Αλλαγής» κ. Απόστολου Πάναπρος τον Υπουργό Αγροτικής Ανάπτυξης και Τροφίμων, με θέμα: «Ενέργειες του Υπουργείου Αγροτικής Ανάπτυξης και Τροφίμων για την ενίσχυση των παραγωγών της Πράσινης Ελιάς Χαλκιδικής που επλήγησαν από τις επιπτώσεις της κλιματικής αλλαγής το 2021 και το 2023».

3. Η με αριθμό 572/15-1-2024 επίκαιρη ερώτηση του Βουλευτή Αιτωλοακαρνανίας της Κοινοβουλευτικής Ομάδας «Κομμουνιστικό Κόμμα Ελλάδας» κ. Νικολάου Παπαναστάση προς τον Υπουργό Εθνικής Άμυνας, με θέμα: «Λήψη μέτρων για να μην επαναληφθούν οι απαράδεκτες συνθήκες διαβίωσης στα Κέντρα Εκπαίδευσης Νεοσύλλεκτων (ΚΕΝ) Οπλιτών».

4. Η με αριθμό 550/9-1-2024 επίκαιρη ερώτηση του Βουλευτή Σερρών της Κοινοβουλευτικής Ομάδας «Ελληνική Λύση» κ. Κωνσταντίνου Μπούμπα προς τον Υπουργό Κλιματικής Κρίσης και Πολιτικής Προστασίας, με θέμα: «Καθυστέρηση στην επιχορήγηση των πληγέντων από την πλημμύρα της 4ης Ιανουαρίου 2021 σε περιοχές της Περιφερειακής Ενότητας (Π.Ε.) Σερρών της Περιφέρειας Κεντρικής Μακεδονίας».

5. Η με αριθμό 547/8-1-2024 επίκαιρη ερώτηση του Βουλευτή Ηρακλείου της Κοινοβουλευτικής Ομάδας «Σπαρτιάτες» κ. Μιχαήλ Γαυγιωτάκη προς τον Υπουργό Προστασίας του Πολίτη, με θέμα: «Ανακατάληψη του κτηρίου "Ευαγγελισμός" στο Ηράκλειο Κρήτης και άμεση εκκένωση από τα αντιεξουσιαστικά στοιχεία».

6. Η με αριθμό 565/15-1-204 επίκαιρη ερώτηση του Βουλευτή Μεσσηνίας της Κοινοβουλευτικής Ομάδας «Νέα Αριστερά» κ. Αλέξανδρου Χαρίτση προς τον Υπουργό Αγροτικής Ανάπτυξης και Τροφίμων, με θέμα: «Φιλιατρινό Φράγμα. Τέσσερα χρόνια κυβερνητικής αδράνειας.».

7. Η με αριθμό 575/15-1-2024 επίκαιρη ερώτηση του Βουλευτή Επικρατείας της Κοινοβουλευτικής Ομάδας «Πλεύση Ελευθερίας» κ. Αλέξανδρου Καζαμία προς τον Υπουργό Εξωτερικών, με θέμα: «Η πολυετής αδράνεια του Συμβουλίου Αποδήμου Ελληνισμού και η αναβάθμιση των Προξενικών Υπηρεσιών στις ελληνικές παροικίες του Εξωτερικού».

Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής)

1. Η με αριθμό 556/10-1-2024 επίκαιρη ερώτηση της Βουλευτού Χαλκιδικής της Κοινοβουλευτικής Ομάδας «ΣΥΡΙΖΑ - Προοδευτική Συμμαχία» κ. Κυριακής Μάλαμα προς την Υπουργό Πολιτισμού, με θέμα: «Τι θέση έχει το Υπουργείο Πολιτισμού για τον "γεωγραφικό αποκλεισμό" στον οπτικοακουστικό κλάδο;»

2. Η με αριθμό 553/10-1-2024 επίκαιρη ερώτηση του Βουλευτή Δωδεκανήσου της Κοινοβουλευτικής Ομάδας «ΠΑΣΟΚ - Κίνημα Αλλαγής» κ. Γεωργίου Νικητιάδηπρος τον Υπουργό Ανάπτυξης, με θέμα: «Πρόστιμα για αισχροκέρδεια, κατάθεση πορισμάτων και μέτρα μείωσης των τιμών».

3. Η με αριθμό 574/15-1-2024 επίκαιρη ερώτηση του Βουλευτή Β΄ Δυτικής Αττικής της Κοινοβουλευτικής Ομάδας «Κομμουνιστικό Κόμμα Ελλάδας» κ. Χρήστου Τσοκάνη προς τον Υπουργό Κλιματικής Κρίσης και ΠολιτικήςΠροστασίας, με θέμα: «Λήψη άμεσων αντιπλημμυρικών μέτρων για την πρόληψη πλημμυρών στη δυτική Αττική».

4. Η με αριθμό 551/9-1-2024 επίκαιρη ερώτηση του Βουλευτή Σερρών της Κοινοβουλευτικής Ομάδας «Ελληνική Λύση» κ. Κωνσταντίνου Μπούμπαπρος τον Υπουργό Κλιματικής Κρίσης και Πολιτικής Προστασίας, με θέμα: «Διαδικασία χορήγησης οικονομικής ενίσχυσης πολιτών που πλήττονται από φυσικές καταστροφές».

5. Η με αριθμό 566/15-1-2024 επίκαιρη ερώτηση της Βουλευτού Ιωαννίνων της Κοινοβουλευτικής Ομάδας «Νέα Αριστερά» κ. Μερόπης Τζούφη προς τον Υπουργό Περιβάλλοντος και Ενέργειας, με θέμα: «Να αντιμετωπιστεί άμεσα το πρόβλημα της αιθαλομίχλης στα Ιωάννινα».

6. Η με αριθμό 577/15-1-2024 επίκαιρη ερώτηση της Προέδρου της Κοινοβουλευτικής Ομάδας «Πλεύση Ελευθερίας» και Βουλευτού Β1΄ Βόρειου Τομέα Αθηνών κ. Ζωής Κωνσταντοπούλου προς τον Υπουργό Εθνικής Οικονομίας και Οικονομικών, με θέμα: «Το ιδιωτικό συμφωνητικό που υπογράψατε με την εταιρεία «AEGEAN» στις 4-1-2024».

7. Η με αριθμό 559/12-1-2024 επίκαιρη ερώτηση της Βουλευτού Α΄ Θεσσαλονίκης της Κοινοβουλευτικής Ομάδας «ΣΥΡΙΖΑ - Προοδευτική Συμμαχία» κ. Αικατερίνης Νοτοπούλουπρος την Υπουργό Κοινωνικής Συνοχής και Οικογένειας, με θέμα: «Προβλήματα στη λειτουργία του προγράμματος "Προσωπικός Βοηθός" για άτομα με αναπηρία».

8. Η με αριθμό 561/12-1-2024 επίκαιρη ερώτηση της Βουλευτού Αιτωλοακαρνανίας της Κοινοβουλευτικής Ομάδας «ΠΑΣΟΚ - Κίνημα Αλλαγής» κ. Χριστίνας Σταρακάπρος τον Υπουργό Αγροτικής Ανάπτυξης και Τροφίμων, με θέμα: «Πρωτοφανής καθυστέρηση στην καταβολή των Άμεσων Ενισχύσεων στους αγρότες».

9. Η με αριθμό 563/12-1-2024 επίκαιρη ερώτηση του Βουλευτή Δωδεκανήσου της Κοινοβουλευτικής Ομάδας «ΠΑΣΟΚ - Κίνημα Αλλαγής» κ. Γεώργιου Νικητιάδη προς τον Υπουργό Υποδομών και Μεταφορών, με θέμα: «Ως πότε οι νησιώτες μας θα χάνουν τη ζωή τους εξαιτίας της απουσίας και αδιαφορίας του κράτους - εξηνατριάχρονος συμπολίτης μας στην Κάρπαθο πέθανε αναμένοντας να ανάψουν τα φώτα του αεροδρομίου για την αεροδιακομιδή του στη Ρόδο».

10. Η με αριθμό 564/14-1-2024 επίκαιρη ερώτηση του Βουλευτή Κοζάνης της Κοινοβουλευτικής Ομάδας «ΠΑΣΟΚ - Κίνημα Αλλαγής» κ. Παρασκευά Κουκουλόπουλου προς τον Υπουργό Περιβάλλοντος και Ενέργειας, με θέμα: «Άμεση λύση για το φωτοβολταϊκό του Τοπικού Οργανισμού Εγγείων Βελτιώσεων (ΤΟΕΒ) Σερβίων».

ΑΝΑΦΟΡΕΣ - ΕΡΩΤΗΣΕΙΣ (Άρθρο 130 παράγραφος 5 του Κανονισμού της Βουλής)

1. Η με αριθμό 2152/6-12-2023 ερώτηση του Βουλευτή Φθιώτιδος της Κοινοβουλευτικής Ομάδας «ΣΥΡΙΖΑ - Προοδευτική Συμμαχία» κ. Ιωάννη Σαρακιώτη προς τον Υπουργό Αγροτικής Ανάπτυξης και Τροφίμων, με θέμα: «Κραυγή αγωνίας από τους ελαιοπαραγωγούς της Φθιώτιδας και της χώρας - Απειλή για το εισόδημά τους η ακαρπία της ελιάς».

Κυρίες και κύριοι συνάδελφοι, προχωρούμε τώρα στο προγραμματισμένο για σήμερα δελτίο επικαίρων ερωτήσεων.

Με έγγραφό του ο Γενικός Γραμματέας Νομικών και Κοινοβουλευτικών Θεμάτων κ. Στυλιανός-Ιωάννης Γ. Κουτνατζής ενημερώνει το Σώμα ότι οι επίκαιρες ερωτήσεις που θα συζητηθούν σήμερα είναι οι υπ’ αριθμόν 555/10-1-2024, 557/10-1-2024, 562/12-1-2024 και 570/15-1-2024, οι οποίες θα απαντηθούν από τον Υπουργό Υγείας κ. Σπυρίδωνα - Άδωνι Γεωργιάδη.

Η υπ’ αριθμόν 569/15-1-2024 επίκαιρη ερώτηση θα απαντηθεί από τον Αναπληρωτή Υπουργό Εσωτερικών κ . Θεόδωρο Λιβάνιο.

Η υπ’ αριθμόν 558/11-1-2024 επίκαιρη ερώτηση θα απαντηθεί από την Υφυπουργό Παιδείας, Θρησκευμάτων και Αθλητισμού κ. Ζωή Μακρή.

Η υπ’ αριθμόν 560/12-1-2024 και η υπ’ αριθμόν 573/15-1-2024 επίκαιρες ερωτήσεις θα απαντηθούν από τον Υφυπουργό Υποδομών και Μεταφορών κ. Νικόλαο Ταχιάο.

Ξεκινούμε, λοιπόν, αμέσως με τη συζήτηση της τρίτης με αριθμό 560/12-1-2024 επίκαιρης ερώτησης δεύτερου κύκλου του Βουλευτή Λαρίσης της Κοινοβουλευτικής Ομάδας «ΣΥΡΙΖΑ - Προοδευτική Συμμαχία» κ. Βασιλείου Κόκκαλη προς τον Υπουργό Υποδομών και Μεταφορών, με θέμα: «Δέσμευση χωρίς αντίκρισμα η κατασκευή του δρόμου Λάρισας - Φαρσάλων από την Κυβέρνηση».

Ορίστε, κύριε Κόκκαλη, έχετε τον λόγο για την πρωτολογία σας.

**ΒΑΣΙΛΕΙΟΣ ΚΟΚΚΑΛΗΣ:** Ευχαριστώ, κύριε Πρόεδρε, καλή σας μέρα!

Καλημέρα, κύριε Υφυπουργέ!

Πρόσφατα συμμετείχατε -επιτρέψτε μου λίγο, έχει σχέση με τη Θεσσαλία- σε συσκέψεις για την ανασυγκρότηση της Θεσσαλίας. Εκεί, κύριε Υφυπουργέ, ήθελα να κάνω το εξής σχόλιο, την εξής δήλωση: Καλό θα ήταν να καλείται και η Αντιπολίτευση σε τέτοιου είδους -βασικές τουλάχιστον- συσκέψεις, να ακούτε και τη γνώμη μας. Μπορεί να μην είναι χρήσιμη, να μην τη θεωρείτε χρήσιμη, αλλά εμείς ζούμε εκεί, ξέρουμε και τα προβλήματα, όχι ότι δεν τα ξέρουν και άλλοι άνθρωποι.

Δρόμος Λάρισας - Φαρσάλων: Τα λόγια περιττεύουν. Η πλέον απομονωμένη περιοχή στον Νομό Λάρισας, κύριε Υπουργέ, είναι τα Φάρσαλα. Το συγκεκριμένο έργο έχει χαρακτηριστεί ως έργο εθνικού επιπέδου. Μετά τις καταστροφικές πλημμύρες η αναγκαιότητα και η σπουδαιότητα αυτού του έργου καθίσταται πλέον όχι απλά αναγκαία, επιβεβλημένη. Στην τελευταία κοινοβουλευτική επίκαιρη ερώτηση πριν περίπου έναν χρόνο ο κ. Καραγιάννης είπε ότι η μελέτη είχε ολοκληρωθεί από την Περιφέρεια Θεσσαλίας και αναζητείται -τι άλλο;- η χρηματοδότηση. Αναζητείται η χρηματοδότηση για ένα έργο πάρα πολύ σημαντικό.

Σήμερα θέλουμε να πληροφορηθούμε οι πολίτες της Λάρισας, των Φαρσάλων, εάν μετά από έναν χρόνο η Κυβέρνηση έχει βρει το χρηματοδοτικό εργαλείο και εάν ισχύει αυτό που είχε πει ο πρώην περιφερειάρχης ότι είχε κατατεθεί τεχνικό δελτίο στο Ταμείο Ανάκαμψης, κάτι το οποίο δεν είχε απαντηθεί από τον κ. Καραγιάννη, ούτε επιβεβαιώθηκε ούτε απερρίφθη αυτός ο ισχυρισμός.

Σήμερα ερωτάστε ως Κυβέρνηση αν έχετε υπ’ όψιν σας, αν έχετε καταλήξει, έχετε εντοπίσει, έχετε βρει το χρηματοδοτικό εργαλείο, προκειμένου αυτός ο δρόμος να ξεκινήσει να υλοποιείται, πρώτον, και, δεύτερον, ποιο ακριβώς είναι το χρονοδιάγραμμα των ενεργειών της Κυβέρνησης για τον δρόμο Λάρισας - Φαρσάλων.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Και εγώ ευχαριστώ τον κ. Κόκκαλη.

Ορίστε, κύριε Υφυπουργέ, έχετε τον λόγο για την πρωτολογία σας.

**ΝΙΚΟΛΑΟΣ ΤΑΧΙΑΟΣ (Υφυπουργός Υποδομών και Μεταφορών):** Ευχαριστώ, κύριε Πρόεδρε, καλημέρα.

Κύριε Κόκκαλη, κατ’ αρχάς, θα συμφωνήσω ότι πρέπει να καλείται και η Αντιπολίτευση στις συσκέψεις. Ξέρετε ότι σε σύσκεψη που είχα προκαλέσει ο ίδιος είχαν κληθεί όλοι οι Βουλευτές της Θεσσαλίας, όπου έγιναν αυτές. Αν υπάρχει κάποια παράλειψη στην τελευταία σύσκεψη, ζητώ συγγνώμη. Σε κάθε περίπτωση, είναι χρήσιμη η συμμετοχή ανθρώπων που ζουν τα προβλήματα και σίγουρα οι Βουλευτές τών κατά τόπους περιφερειών γνωρίζουν τα προβλήματα της περιοχής και αυτή είναι μια παράμετρος που θα περιλάβω και στην απάντησή μου.

Διότι, θα μου επιτρέψετε, χωρίς να υπάρχει καμμία προσωπική χροιά στο σχόλιο, να σας πω ότι αυτή η ερώτηση την οποία υποβάλλετε σήμερα έχει κάποια χαρακτηριστικά πρόκλησης, με δύο διαφορετικές έννοιες. Κατ’ αρχάς, πρόκληση -αν θέλετε- με τον μάλλον απομειωτικό χαρακτήρα της έννοιας, αλλά και πρόκληση με την έννοια ότι καλούμαι να εκθέσω κάποιες απόψεις οι οποίες αυτή τη στιγμή δεν έχουν γίνει ευρύτερα γνωστές.

Πάμε, λοιπόν, στο πρώτο σκέλος αυτής της έννοιας. Κύριε Κόκκαλη, ζείτε στη Λάρισα, ζείτε στη Θεσσαλία και ξέρετε πάρα πολύ καλά ότι έχει προηγηθεί μια θεομηνία που έχει ανατρέψει όλα τα δεδομένα. Οι απαντήσεις που παίρνατε στη Βουλή πριν από έναν χρόνο, όπως και οι απαντήσεις που έδινα εγώ στη Βουλή πριν από την 8η Σεπτεμβρίου, πριν από τον «Ντάνιελ», ήταν εντελώς διαφορετικές.

Σήμερα μιλάμε για μία πολύ διαφορετική πραγματικότητα στη Θεσσαλία. Πραγματικά δεν μπορώ να καταλάβω πώς ένας άνθρωπος που ζει στον τόπο του -ξέρω ότι ζείτε στον τόπο σας, σας έχω δει στην εκλογική σας περιφέρεια, συμπονάτε τους συμπολίτες σας και έχετε επίγνωση της πραγματικότητας- ρωτά εάν μέσα σε όλο αυτόν τον καταιγισμό προβλημάτων μπορούμε να προτεραιοποιήσουμε ένα έργο της τάξεως των 200 εκατομμυρίων, όπως είναι ο δρόμος Λάρισας - Φαρσάλων.

Και αυτό δεν το απευθύνω ως ερώτημα μόνο προς τον εαυτό μας και ως ρητορικό ερώτημα προς όλους, αλλά ως ένα πολύ μεγαλύτερο ερώτημα προς την περιφέρεια. Ξέρετε γιατί; Διότι το έργο αυτό είναι περιφερειακού χαρακτήρα, ήταν εθνικής σημασίας όσο γινόταν η μελέτη και επέστρεψε και παρελήφθη από την περιφέρεια. Εγώ δεν είμαι σε θέση να απαντήσω εάν η περιφέρεια υπέβαλε τεχνικό δελτίο στο Ταμείο Ανάκαμψης. Όμως, σε κάθε περίπτωση, μιλάμε για ένα έργο της τάξης των 200 εκατομμυρίων ευρώ, όταν αυτή τη στιγμή για τα οδικά έργα της Θεσσαλίας και της Στερεάς Ελλάδας -γιατί μέσα στις πληγείσες περιοχές πρέπει να εντάξουμε και ένα τμήμα της Φθιώτιδας, των Δήμων Λαμιέων και Στυλίδας, αν δεν κάνω λάθος, μπορεί να κάνω λάθος- και σίγουρα και δύο δήμους της Εύβοιας- χρειαζόμαστε 900 εκατομμύρια ευρώ, τα οποία δεν τα έχουμε.

Επίσης, για τα σιδηροδρομικά έργα -και αναθεωρώ το νούμερο το οποίο είπα την προηγούμενη εβδομάδα στη Θεσσαλία- χρειαζόμαστε ένα ποσό το οποίο υπερβαίνει τα 400 εκατομμύρια. Αυτά αφορούν τις οριστικές αποκαταστάσεις του σιδηροδρομικού δικτύου στη Θεσσαλία, που δεν αφορούν μόνο την κεντρική γραμμή, αλλά και τη γραμμή Καλαμπάκας - Παλαιοφαρσάλων και Λάρισας - Βόλου, τις δύο αυτές γραμμές. Διερωτώμαι, λοιπόν, πώς σε αυτή την εξίσωση θα μπορούσαμε να προσθέσουμε ένα επιπλέον ποσό 200 εκατομμυρίων. Δεν έχει λογική αυτό το πράγμα.

Γι’ αυτό σας λέω ότι άνθρωποι που ζείτε την περιοχή σας θα έπρεπε να κατανοείτε ποιες είναι οι προτεραιότητες. Δεν λέω ότι πρέπει να πάει πίσω το Λάρισα - Φαρσάλων. Σε καμμία περίπτωση δεν λέω κάτι τέτοιο. Επαναλαμβάνω, δεν λέω ότι πρέπει να πάει πίσω ούτε ότι δεν αποτελεί προτεραιότητα. Όμως, στην κατάταξη πλέον των προτεραιοτήτων, ναι, έχει οπισθοχωρήσει. Και αυτό έγινε, διότι αυτό που προέχει είναι μια φυσική καταστροφή, ο ουρανός που μας έπεσε στο κεφάλι.

Στη δευτερομιλία μου θα απαντήσω για το πώς αντιλαμβάνομαι εγώ τελικά αυτή την ερώτηση ως πρόκληση για απαντήσεις.

**ΠΡΟΕΔΡΕΥΩΝ (Αθανάσιος Μπούρας):** Ευχαριστώ, κύριε Υφυπουργέ.

Ορίστε, κύριε Κόκκαλη, έχετε τον λόγο για τη δευτερομιλία σας.

**ΒΑΣΙΛΕΙΟΣ ΚΟΚΚΑΛΗΣ:** Κύριε Υπουργέ, εξ όσων κατάλαβα, λέτε ότι ο δρόμος Λάρισας - Φαρσάλων δεν είναι στην πρώτη προτεραιότητα της Κυβέρνησης λόγω της θεομηνίας. Κατά την ταπεινή μου άποψη, ακούστε πού κάνετε το λάθος και πάνω σ’ αυτό θέλω την απάντησή σας. Θα συμφωνήσω ότι η θεομηνία έχει αλλάξει πάρα-πάρα πολλά. Όμως, και αυτός ο δρόμος έχει υποστεί ζημιά, λόγω του «Ντάνιελ». Άρα δεν μπορούμε να λέμε ότι το αφήνουμε στην άκρη, να αποκαταστήσουμε άλλες ζημιές. Εννοείται ότι αυτό πρέπει να γίνει άμεσα και αυτό θα το δούμε αργότερα. Αυτός ο δρόμος έχει υποστεί ζημιά και θα σας πω πού ακριβώς. Είναι μετά το Ζάππειο. Μετά το Ζάππειο έχει κοπεί στη μέση.

Συνεπώς αυτό που προτείνουμε εμείς ως Αντιπολίτευση είναι αυτός ο δρόμος να ενταχθεί στον σχεδιασμό του Υπουργείου από κοινού με την Περιφέρεια Θεσσαλίας, στο πλαίσιο αφ’ ενός της αποκατάστασης του οδικού δικτύου και αφ’ ετέρου ως νέο έργο. Αυτό ζητάμε. Να ενταχθεί στο πλαίσιο του σχεδιασμού της Κυβέρνησης από κοινού με την Περιφέρεια, επειδή και αυτός ο δρόμος έχει υποστεί σοβαρότατες ζημιές. Δεν είναι ένας δρόμος που δεν έχει υποστεί ζημιές και απλά είναι ένας μικρός και στενός δρόμος και πρέπει να γίνει μεγαλύτερος. Έχει υποστεί ζημιά. Άρα σημαίνει ότι πρέπει να συμπεριληφθεί στον σχεδιασμό της Κυβέρνησης -και αυτό ακριβώς ρωτάμε- και της Περιφέρειας. Μάλιστα, θα πρέπει να συμπεριληφθεί τώρα, για να γίνει ο καινούργιος δρόμος.

Τώρα, όσον αφορά το Ταμείο Ανάκαμψης, είστε ο δεύτερος Υπουργός ο οποίος δεν επιβεβαιώνει τον πρώην Περιφερειάρχη για το ότι αυτό είχε κατατεθεί ως τεχνικό δελτίο στο Ταμείο Ανάκαμψης.

Σας ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Κι εγώ ευχαριστώ, κύριε Κόκκαλη.

Ορίστε, κύριε Υφυπουργέ, έχετε τον λόγο για τη δευτερολογία σας

**ΝΙΚΟΛΑΟΣ ΤΑΧΙΑΟΣ (Υφυπουργός Υποδομών και Μεταφορών):** Επειδή μου αρέσει να απαντώ συγκεκριμένα, θα σας πω ότι πραγματικά εντοπίζεται ένα πρόβλημα και θα καταλάβετε από το τοπωνύμιο που λέω ότι δεν επαναλαμβάνω κάτι το οποίο είπατε εσείς, αλλά κάτι το οποίο έχουμε μελετήσει. Η ζημιά είναι στο λεγόμενο σημείο «112», για μας Νέες Καρυές – Ζάππειο, και η δεύτερη ζημιά είναι στη διασταύρωση προς Βασιλή, στην παλιά σιδηροδρομική γραμμή. Μιλάμε για ζημιές οι οποίες είναι στα όρια του Δήμου Κιλελέρ και στα όρια του Δήμου Φαρσάλων. Το συνολικό κόστος, λοιπόν, δεν υπερβαίνει τα 2 εκατομμύρια ευρώ, όταν στον Δήμο Φαρσάλων οι εκτιμώμενες συνολικές ζημιές στο οδικό δίκτυο -χωρίς την αγροτική οδοποιία- είναι 31,5 εκατομμύρια ευρώ σε ένα σύνολο στην Περιφέρεια Λαρίσης -που δεν είναι αυτή που έχει πάθει τις περισσότερες ζημιές στη Θεσσαλία- της τάξης των 86.100.000 ευρώ.

Καταλαβαίνετε, λοιπόν, ότι όταν μιλάμε για τέτοια νούμερα δεν μπορεί να αποτελέσει το εφαλτήριο μια ζημιά 2 εκατομμυρίων για να εντάξουμε έναν δρόμο 200 εκατομμυρίων σε ένα έργο συνολικού κόστους 900 εκατομμυρίων. Δεν υπάρχει αυτή η δυνατότητα. Αυτή υπερβαίνει τη λογική. Σας λέω ότι καταλαβαίνω πως προτεραιότητα είναι ένας δρόμος που πρέπει να γίνει. Αυτό, όμως, που συμβαίνει είναι ότι έχουμε μια χρονική μετατόπιση αυτής της προτεραιότητας στην κατάταξή της.

Επιτρέψτε μου, λοιπόν, να σας πω ποια είναι η πρόκληση για μας, για μένα ως Υφυπουργό, αλλά και για τον Χρήστο Σταϊκούρα. Μάλιστα, νομίζω ότι χθες είπαμε πολύ καθαρά τα πράγματα στην καθιερωμένη συνέντευξη που δίνουμε κάθε μήνα στους διαπιστευμένους δημοσιογράφους του Υπουργείου Υποδομών.

Έχω πει και έχει παρεξηγηθεί, αλλά αυτή είναι η αλήθεια, ότι δεν υπάρχουν «λεφτόδεντρα». Οι πόροι είναι πεπερασμένοι. Και οι πόροι πρέπει πάντοτε να διατίθενται μετά από μία αξιολόγηση, που οδηγεί σε προτεραιοποίηση. Δυστυχώς, δεν είναι δυνατόν να κάνουμε το σύνολο των έργων τα οποία σχεδιάζουμε αυτή τη στιγμή στην Ελλάδα, δυστυχώς πρέπει να κάνουμε επιλογές και, δυστυχώς, αυτές οι επιλογές θα φέρουν κάποια έργα πιο μπροστά, τα οποία δεν περιμέναμε να γίνουν, όπως συμβαίνει εν προκειμένω στην περίπτωση της Θεσσαλίας. Δυστυχώς, αυτές οι επιλογές θα πάνε προς τα πίσω κάποια έργα τα οποία έχουν προτεραιότητα, όπως είναι ο δρόμος Λάρισας - Φαρσάλων. Δυστυχώς, επίσης, επανερχόμαστε και παραλαμβάνουμε έργα, όπως τα έργα του σιδηροδρομικού δικτύου, τα οποία, ενώ είχαν περατωθεί και ήταν έτοιμα να αποδοθούν σε πλήρη λειτουργία, αυτό διήρκεσε μόνο μια μέρα.

Υπάρχουν προτεραιότητες οι οποίες υπαγορεύονται από την πραγματικότητα. Και η πραγματικότητα είναι ότι υπό συνθήκες κλιματικής κρίσης δεν πρέπει απλώς να διοχετεύουμε πόρους για την ανάταξη των πληγεισών υποδομών, αλλά πρέπει να διατηρούμε και πόρους για έκτακτες ανάγκες. Και αυτή είναι η πρόκληση αυτή την εποχή.

Όταν αναλάβαμε το Υπουργείο Υποδομών, είχαμε ξεκαθαρίσει ότι ένα από τα προβλήματα τα οποία βλέπαμε είναι ότι οι ελληνικές υποδομές έχουν ένα έλλειμμα συντήρησης. Και αυτό δεν είναι μόνο ελληνικό πρόβλημα, αλλά παγκόσμιο. Είναι πρόβλημα που το αντιμετωπίζει η Γερμανία, η οποία ψάχνει να βρει 60 δισεκατομμύρια στον προϋπολογισμό της για να περικόψει δαπάνες, το αντιμετωπίζουν οι Ηνωμένες Πολιτείες, που, επίσης, έχουν γερασμένες υποδομές, οι οποίες φτιάχτηκαν από μπετόν στη δεκαετία του ’50 και σήμερα πλέον αυτό έχει «εκμετρήσει το ζην».

Αυτό ήταν ένα πολύ βασικό πρόβλημα που ήρθε μπροστά μας, αλλά μας είχε οδηγήσει ήδη στο ότι πρέπει να αναθεωρήσουμε κάποιες προτεραιότητες. Έλα, όμως, που μετά ακολούθησε η Θεσσαλία, η οποία μας έδειξε ότι τα προβλήματα μπορούν να έχουν και έναν πολύ έκτακτο χαρακτήρα και πάντοτε πρέπει να έχεις έναν τρόπο να διασφαλίσεις πόρους.

Πρέπει να σας πω ότι αυτή τη στιγμή η συμβολή του ευρωπαϊκού προϋπολογισμού σε αυτές τις προτεραιότητες δεν είναι ικανοποιητική. Εκ των πραγμάτων, λοιπόν, πρέπει να ανατρέξουμε στο Πρόγραμμα Δημοσίων Επενδύσεων. Το Πρόγραμμα Δημοσίων Επενδύσεων είναι πεπερασμένο, δεν έχει απεριόριστες δυνατότητες. Αυτό σημαίνει ότι πρέπει να αναθεωρήσουμε κάποιες από τις επιλογές μας και να θέσουμε νέες προτεραιότητες.

Εκεί που θα συμφωνήσω μαζί σας και θα ξαναγυρίσω στην αρχική παρέμβασή σας, στην πρωτολογία σας, είναι ότι θα είναι καλό να συζητάμε και αυτές οι προτεραιότητες να αποκτούν χαρακτηριστικά στρατηγικών επιλογών στις οποίες συναινεί το πολιτικό σύστημα, ώστε να μπορέσουν διαχρονικά να αντέξουν σε οποιαδήποτε πολιτική αλλαγή. Αυτό είναι πάρα πολύ σημαντικό και είναι αυτό που πρέπει να ξέρει ο κόσμος, γιατί έτσι τα έργα θα γίνουν και γρηγορότερα, αλλά θα μπορεί και ο κόσμος να βλέπει ένα ορατό αποτέλεσμα, να έχει ορατές προσδοκίες.

Σας ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Κι εγώ ευχαριστώ.

Προχωρούμε στην έβδομη με αριθμό 573/15-1-2024 επίκαιρη ερώτηση πρώτου κύκλου της Βουλευτού Α΄ Ανατολικής Αττικής της Κοινοβουλευτικής Ομάδας «Πλεύση Ελευθερίας» κ. Ελένης Καραγεωργοπούλου προς τον Υπουργό Υποδομών και Μεταφορών, με θέμα: «Μετρό στην πλατεία Εξαρχείων: Ο δημόσιος χώρος σε διωγμό».

Ορίστε, κυρία Καραγεωργοπούλου, έχετε τον λόγο για την πρωτολογία σας.

**ΕΛΕΝΗ ΚΑΡΑΓΕΩΡΓΟΠΟΥΛΟΥ:** Σας ευχαριστώ πολύ, κύριε Πρόεδρε.

Κύριε Υπουργέ, από την ημέρα σχεδόν που ανακοινώθηκε η απόφαση για την κατασκευή σταθμού μετρό στην πλατεία Εξαρχείων εκδηλώθηκαν διαμαρτυρίες των κατοίκων, οι οποίοι αντιδρούν, καθώς πιστεύουν ότι ο σταθμός αυτός μπορεί ευχερέστατα να εγκατασταθεί σε άλλο κοντινό σημείο, χωρίς τις περιβαλλοντικές, πολεοδομικές, συγκοινωνιακές και κοινωνικές επιπτώσεις που θα έχει ως αποτέλεσμα η εγκατάστασή του στη συγκεκριμένη πλατεία.

Πρόσφατα βιώσαμε, δικαιολογημένα, οξύτατες κοινωνικές αντιδράσεις, με επίκεντρο την πλατεία Εξαρχείων και αφορμή το κόψιμο των δέντρων και την αποψίλωση της πλατείας, προκειμένου να εκκινήσουν οι εργασίες του μετρό. Όπως έχει επισημανθεί από διάφορους φορείς, επιστήμονες και κατοίκους της περιοχής, η υλοποίηση, η χωροθέτηση του σταθμού στην πλατεία είναι συγκοινωνιακά προβληματική, καθώς απέχει αρκετά από τον βασικό συγκοινωνιακό άξονα της οδού Πατησίων και τον μεγαλύτερο πόλο έλξης τουριστών στην ευρύτερη περιοχή, το Εθνικό Αρχαιολογικό Μουσείο.

Είναι πολεοδομικά άστοχη, εφόσον παραχωρεί πρακτικά στην εταιρεία «ΑΤΤΙΚΟ ΜΕΤΡΟ» τον σχεδιασμό της πόλης, με έλλειψη όμως μιας ολιστικής πολεοδομικής ανάγνωσης δεδομένου ότι η λύση που επιλέχθηκε αντί να αναπτύξει και να αυξήσει τον δημόσιο χώρο, ουσιαστικά τον μικραίνει και τον υποβαθμίζει.

Είναι αντιδεοντολογική και αντιπεριβαλλοντική, τροφοδότης κοινωνικών εντάσεων.

Ερωτάσθε τα εξής: Γιατί τέτοια εμμονή με τη χωροθέτηση του σταθμού και όλων ανεξαιρέτως των απολήξεών του εντός της πλατείας Εξαρχείων; Η εμμονή, μάλιστα, έχει εκφραστεί και με δηλώσεις σας ότι ακόμα και επτά εκατομμύρια μηνύσεις να έχουμε για την ιδέα αυτή και για την απόφασή μας αυτή, εμείς θα επιμείνουμε και θα οργανώσουμε και θα υλοποιήσουμε τον σταθμό του μετρό στην πλατεία Εξαρχείων.

Σκοπεύετε να μελετήσετε εναλλακτικές λύσεις για τον σταθμό που θα οδηγήσουν τόσο σε ωφελιμότερες συνθήκες για κατοίκους και επισκέπτες της περιοχής, όσο και σε χαλάρωση των κοινωνικών εντάσεων που παρατηρούνται;

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Κι εγώ ευχαριστώ την κ. Καραγεωργοπούλου.

Ορίστε, κύριε Υπουργέ, έχετε τον λόγο για την πρωτολογία σας.

**ΝΙΚΟΛΑΟΣ ΤΑΧΙΑΟΣ (Υφυπουργός Υποδομών και Μεταφορών):** Κυρία Βουλευτά, προφανώς έχουμε μία διαφορά σε ό,τι αφορά αυτό το οποίο εσείς αναφέρετε ως «κοινωνική ένταση», διότι φαντάζομαι ότι η κοινωνική ένταση δεν μπορεί να χαρακτηριστεί ως ένας επαναλαμβανόμενα περιορισμένος αριθμός διαμαρτυρόμενων οι οποίοι ασκούν την επαναστατική γυμναστική σε μια περιοχή που θεωρούν ότι είναι το γαλατικό χωριό, το οποίο αυτόν τον ρόλο έχει να παίξει μέσα στο πολεοδομικό συγκρότημα της Αθήνας. Το λέω για να είμαστε ξεκάθαροι.

Ας πάμε στη μείωση του δημόσιου χώρου. Δηλαδή, ποια είναι η μείωση του δημόσιου χώρου; Ξέρετε ποιο θα είναι το αποτέλεσμα της μείωσης του δημόσιου χώρου στα Εξάρχεια; Θα είναι η έξοδος μιας σκάλας και ένα ασανσέρ, όταν έχει χρηματοδοτηθεί από το Υπουργείο Υποδομών και έχει γίνει με πρωτοβουλία της απελθούσας δημοτικής αρχής και της «ΑΝΑΠΛΑΣΗΣ Α.Ε.» ένας αρχιτεκτονικός διαγωνισμός ο οποίος αποδίδει εν τέλει ένα κόσμημα στην περιοχή.

Προφανέστατα κάποιοι δεν θέλουν αυτό το κόσμημα. Κάποιοι θέλουν να είναι το γνωστό γαλατικό χωριό, όπου υπάρχουν συμφέροντα. Καλή η επανάσταση, καλά όσα ακούγονται για την περιοχή των Εξαρχείων. Προφανώς, το μετρό φέρνει όπου περνάει άνοδο των αξιών, διότι βελτιώνει τη ζωή των κατοίκων και δίνει διεξόδους μετακίνησης. Μήπως, όμως, η σημερινή κατάσταση αυτό το οποίο επιφέρει είναι καθήλωση των αξιών, υποβιβασμό των αξιών, ακριβώς επειδή ο κανόνας στα Εξάρχεια είναι η βία, επειδή ο κανόνας στα Εξάρχεια είναι ότι μία δεδηλωμένη ομάδα αναρχικών τραγουδιστών, όπως είναι οι Tiger Lillies, δεν μπορούν να πάνε να παίξουν μουσική στα Εξάρχεια; Τους το απαγορεύουν αυτοί που προκαλούν την κοινωνική αναταραχή και τις κοινωνικές αντιδράσεις, επειδή οι άνθρωποι αυτοί συμπαραστάθηκαν στην Ουκρανία. Αυτά είναι τα Εξάρχεια τα οποία θέλουν να κρατήσουν τον ιδιόμορφο χαρακτήρα τους και τα οποία προβάλλουν οτιδήποτε για να αντιδράσουν.

Εγώ, λοιπόν, σας ξαναλέω ότι δεν σταματά ο σταθμός των Εξαρχείων. Ο σταθμός των Εξαρχείων θα γίνει. Δεν είναι ένα έργο το οποίο έχει πολιτική χροιά. Είναι ένα έργο το οποίο χαρακτηρίζεται από αυστηρότατες τεχνικές επιλογές. Έχουν διαψευστεί στην πράξη όλες οι εναλλακτικές οι οποίες έχουν αναφερθεί. Προφανώς απέχει από την οδό Πατησίων, αλλά αν μετακινηθεί ο σταθμός των Εξαρχείων εκεί που λένε, θα πρέπει να μετακινηθεί και ο σταθμός της Κυψέλης και θα πρέπει να μετακινηθεί και ο σταθμός που βρίσκεται στη γωνία Μουστοξύδη και Αλεξάνδρας. Ξέρετε πού θα πάει; Θα πάει στο Πεδίον του Άρεως. Αυτό σημαίνει ότι έχει να καλύψει μία περιοχή η οποία είναι ανοιχτός χώρος, πολεοδομικά έχει ουσιαστικά μικρό ενδιαφέρον και επίσης πολλαπλασιάζει και το μήκος της γραμμής, γιατί θα πρέπει οι καμπύλες να διατηρήσουν τις ελάχιστες διαστάσεις τις οποίες επιβάλλει η κατασκευή έργων μετρό.

Δεν είναι, λοιπόν, τόσο απλά τα πράγματα ούτε είναι μονοδιάστατα. Στη δευτερομιλία μου δε, θα σας απαντήσω και γι’ αυτό το οποίο εσείς χαρακτηρίζετε ως επιμονή μας να κατασκευαστεί ο σταθμός του μετρό εκεί και ως δική μας απόφαση.

**ΠΡΟΕΔΡΕΥΩΝ (Αθανάσιος Μπούρας):** Ορίστε, κυρία Καραγεωργοπούλου, έχετε τον λόγο για τη δευτερολογία σας.

**ΕΛΕΝΗ ΚΑΡΑΓΕΩΡΓΟΠΟΥΛΟΥ:** Κατ’ αρχάς, κύριε Υπουργέ, λυπάμαι γιατί εκφράζεστε τόσο απαξιωτικά σε σχέση με τους κατοίκους, μιλώντας για επαναστατική γυμναστική, αλλά και σε σχέση με τους πολίτες των Αθηνών. Στα Εξάρχεια μεγαλώσαμε. Τα φοιτητικά μας χρόνια έχουν συνδυαστεί όχι μόνο με την περιοχή των Εξαρχείων αλλά και με τη συγκεκριμένη πλατεία. Η συγκεκριμένη πλατεία υπήρξε ανέκαθεν ένα φυτώριο ιδεών, ένας τόπος διακίνησης ελευθερίας σκέψης, συνάθροισης, συνάντησης ανθρώπων, συναναστροφής, κάτι το οποίο πολιτικά προφανώς και σας ενδιαφέρει να το καταστείλετε.

Γι’ αυτόν ακριβώς τον λόγο, μεθοδικά, εδώ και πολλά έτη έχετε αποφασίσει με μεθόδους καταστολής να αντιστρέψετε ακόμα και τον ρόλο των αστυνομικών, τους οποίους χρησιμοποιείτε ως τρόπο να καταστέλλετε ακριβώς αυτό, την ελευθερία της σκέψης και τη διακίνηση ιδεών που έχουν συνδεθεί συμβολικά και ιστορικά με τη συγκεκριμένη γειτονιά. Αντί οι πολίτες να έχουν τους αστυνομικούς για την προστασία τους, τους έχετε θέσει απέναντί τους να καταστέλλουν ακριβώς κάθε είδους ανάγκη να συναθροιστούν, να τραγουδήσουν, να ελευθερώσουν όλες τους τις ιδέες και να επικοινωνήσουν όλες τους τις σκέψεις.

Η αντιπεριβαλλοντική πολιτική σας δεν απομονώνεται μόνο στην αποψίλωση της περιοχής από τα δέντρα τα οποία εξαγγέλλετε ότι θα μεταφυτεύσετε κάπου αλλού, κάτι το οποίο παταγωδώς έχει αποτύχει σε άλλου είδους προσπάθειες και απόπειρες διότι τα δέντρα ξεραίνονται όπου και αν έχει γίνει προσπάθεια μεταφύτευσης, αλλά επιβεβαιώνεται από το γεγονός ότι αυτό το επιχειρείτε σε μια περιοχή πάρα πολύ μικρή που δεν έχει πνεύμονες, δεν έχει ανάσες. Άρα στερείτε στους κατοίκους την ποιότητα ζωής, δεδομένου ότι αποψιλώνετε την περιοχή από δέντρα και επιπλέον συνεχίζετε να τροφοδοτείτε τις κοινωνικές εντάσεις, γιατί στη συγκεκριμένη πλατεία ακριβώς υπάρχει μεγάλη ανάγκη να συνεχίσει ο κόσμος συμβολικά να συσπειρώνεται, να συγκεντρώνεται, να συζητά.

Ότι το μετρό δεν μπορούσε να γίνει πολεοδομικά οπουδήποτε αλλού παρά μόνο στον συγκεκριμένο χώρο είναι στοχευμένη πολιτική σας ανάγκη. Είναι τροχοπέδη στη βιώσιμη αστική κινητικότητα, την οποία θέλετε να υπερασπίζετε, καθώς το έργο έχει αμιγή χαρακτηριστικά ενός συγκοινωνιακού μέσου που θα μπορούσε να αποτελεί ένα άριστο εργαλείο πολεοδομικής ανασυγκρότησης.

Εξάλλου, στο ίδιο μήκος κύματος κινηθήκατε και με την ανάπλαση της λεωφόρου Πανεπιστημίου και αποτύχατε οικτρά, δεδομένου ότι ακόμα και οι γλάστρες, αξίας τουλάχιστον ενός μισθού, αντικαταστάθηκαν με άλλου είδους πράγματα, ενώ τα δέντρα που «εφηύρε» ο κ. Μπακογιάννης ως λύση για να δημιουργήσει περιβαλλοντικές εστίες ανάσας για τους κατοίκους, ξεράθηκαν και αντικαταστάθηκαν με άλλα, τουλάχιστον δύο φορές.

Το έργο της ανάπλασης απέτυχε και στο ίδιο μήκος κύματος κινείστε και για την συμβολική και ιστορικής αξίας πλατεία των Εξαρχείων.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Κι εγώ ευχαριστώ.

Ορίστε, κύριε Υπουργέ, έχετε τον λόγο για τη δευτερολογία σας.

**ΝΙΚΟΛΑΟΣ ΤΑΧΙΑΟΣ (Υφυπουργός Υποδομών και Μεταφορών):** Πραγματικά, μένω ενεός με τον ορισμό «ελευθερία ιδεών». Αν υπάρχει ελευθερία εδώ μέσα, στα Εξάρχεια, όπου απαγορεύεται η αντίθετη άποψη από αυτή, που θεωρούν οι πλειοψηφούντες την επαναστατική γυμναστική ότι είναι αποδεκτή, δεν μπορώ να το σχολιάσω.

Σας ανέφερα την περίπτωση των Tiger Lillies δεν χρειάζεται κάτι άλλο. Θέλετε να πάτε να τραγουδήσετε; Μα, δεν μπορούν να τραγουδήσουν όλοι. Ένα αναρχικό συγκρότημα δεν μπορεί να τραγουδήσει, γιατί το απαγορεύει εκείνη η κοινωνική αντίδραση, την οποία αναφέρετε.

Εν πάση περιπτώσει, δεν θα μείνω σε αυτό. Κάνετε ένα λάθος. Και κάνετε αυτό το λάθος, πιθανόν, διότι δεν ξέρετε τα πράγματα. Οποιοδήποτε έργο μετρό χωροθετείται με μία μελέτη περιβαλλοντικών επιπτώσεων. Το εφαλτήριο για ένα έργο μετρό -και για οποιοδήποτε έργο- είναι πάντα μια μελέτη περιβαλλοντικών επιπτώσεων.

Πότε, λοιπόν, ενεκρίθη αυτή η περιβαλλοντική μελέτη; Το 2018. Ποιος ήταν κυβέρνηση το 2018; Προφανώς, το γειτονικό σας κόμμα, αυτό που κάθεται στα έδρανα, μπροστά από εσάς: Ο ΣΥΡΙΖΑ.

Ποιος δημοπράτησε το έργο με τη σημερινή χάραξη, αυτή την οποία εσείς στηλιτεύετε; Ο ΣΥΡΙΖΑ. Η κυβέρνηση ΣΥΡΙΖΑ. Επί κ. Σπίρτζη έγινε. Δεν υπήρξε η παραμικρή κυβερνητική εμπλοκή της Νέας Δημοκρατίας σε ό,τι αφορά τη χάραξη του μετρό της γραμμής 4. Καμμία!

Αυτό ήταν ένα έργο, το οποίο διαχρονικά συνεζητείτο. Ήταν έργο, στο οποίο λίγο-πολύ συμφωνούσαν όλοι. Και λίγο-πολύ, ή μάλλον πολύ, ένα έργο θα πάει σε πυκνοκατοικημένες περιοχές. Πού θα πάει; Προφανώς, θα πάει σε πυκνοκατοικημένη περιοχή, όπως τα Εξάρχεια. Δεν θα πάει στο πουθενά, για να μην παραλαμβάνει επιβάτες. Θα πάει εκεί όπου εξυπηρετεί τις μετακινήσεις των πολιτών.

Το έργο, εάν μπορούσαμε να χρεώνουμε τα έργα -δεν είναι σωστό αυτό, γιατί σας λέω διαχρονικά υπήρχε συμφωνία για το έργο της γραμμής 4- χρεώνεται -για μένα πιστώνεται, δηλαδή, θετικά- στην κυβέρνηση ΣΥΡΙΖΑ και καλά έκανε και το ξεκίνησε. Τώρα, βεβαίως, στην προεκλογική περίοδο, στελέχη του ΣΥΡΙΖΑ -όχι του ΣΥΡΙΖΑ, επισήμως- μας είπαν ότι «ξέρετε σκοπεύαμε να το αλλάξουμε».

Πάμε, λοιπόν, και σε αυτό. Ξέρετε τι θα πει σκοπεύουμε να αλλάξουμε ένα δημοπρατημένο έργο; Το μεγαλύτερο δώρο στον εργολάβο. Δεν υπάρχει μεγαλύτερο δώρο στον κατασκευαστή. Αλλάζουμε ένα δημοπρατημένο έργο, αλλάζουμε τη μελέτη και δημιουργούμε claims, δημιουργούμε απαιτήσεις, οι οποίες μπορεί να «φτάσουν στον θεό».

Αυτό συνέβη στη Θεσσαλονίκη, στη Βενιζέλου και αυτό ήταν έργο ΣΥΡΙΖΑ, εκείνο χρεώνεται στον ΣΥΡΙΖΑ. Αυτό είναι το προδικασμένο αποτέλεσμα τυχόν αποφυγής ή εγκατάλειψης. Δηλαδή, μετακίνησης του σταθμού των Εξαρχείων.

Τώρα, βεβαίως, καταλαβαίνω ότι ο όρος «επαναστατική γυμναστική» μπορεί να μην αγγίζει τους πάντες. Τελευταία έχω δει -ελπίζω να μην είναι προσχηματική, να είναι πραγματική- μία προσφυγή, μια αίτηση ασφαλιστικών μέτρων, κατοίκων της μπλε πολυκατοικίας, οι οποίοι, τι λένε; Λένε ότι «αν περάσει η σήραγγα δίπλα από την πολυκατοικία μας ή κάτω από την πολυκατοικία μας, κινδυνεύει να πέσει ένα αρχιτεκτόνημα και υψηλής αισθητικής και προστατευόμενο».

Θέλω να διαβεβαιώσω, διότι είναι καιρός πλέον να λέμε τα πράγματα ξεκάθαρα, ότι οι Έλληνες τεχνικοί είτε μιλάμε για μελετητές είτε μιλάμε για κατασκευαστικές εταιρείες -και εν προκειμένω μιλάμε και για τους μελετητές της «ΕΛΛΗΝΙΚΟ ΜΕΤΡΟ» και για τους μελετητές που συνεργάζονται με τον κατασκευαστή, αλλά και για δύο κορυφαίες εταιρείες στην κατασκευή έργων μετρό -μία ελληνική, την «ΑΒΑΞ» και μία, που έχει την εμπειρία και του μετρό του Πειραιά, που παραδόθηκε πρόσφατα μαζί με την «GELA» στην κοινοπραξία στην οποία μετέχουν για την κατασκευή της γραμμής 4- έχουν απόλυτη τεχνογνωσία, ώστε να μην υπάρχει ο παραμικρός κίνδυνος.

Ο εξοπλισμός, ο οποίος χρησιμοποιείται -τα ΤBM- τα οποία χρησιμοποιούνται για τη διάτρηση των σηράγγων, είναι τέτοια που διασφαλίζουν ισοστάθμιση των πιέσεων, όπου δεν υπάρχει ο παραμικρός κίνδυνος για την μπλε πολυκατοικία, ο παραμικρός κίνδυνος για οποιοδήποτε οικοδόμημα βρεθεί στον δρόμο των ΤΒΜ.

Επιτρέψτε μου, λοιπόν, να πω ότι αυτή η συζήτηση για τα Εξάρχεια είναι μια άχαρη συζήτηση. Δεν έχει κανένα μέλλον. Έρχεται από ένα παρελθόν, το οποίο επίσης, δεν έχει χρώμα και καιρός είναι να δούμε ότι ο σταθμός ξεκίνησε και ο σταθμός γίνεται. Άρα πλέον και χρονικά σήμερα δεν έχει και καμμία σημασία να συνεχίζεται.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Κι εγώ ευχαριστώ, κύριε Υπουργέ.

Να ανακοινώσω ότι δεν θα συζητηθούν λόγω κωλύματος Βουλευτή οι εξής επίκαιρες ερωτήσεις:

Η πέμπτη με αριθμό 567/15-1-2024 επίκαιρη ερώτηση πρώτου κύκλου του Βουλευτή Α΄ Αθηνών της Κοινοβουλευτικής Ομάδας «Νέα Αριστερά» κ. Αθανασίου Ηλιόπουλου προς την Υπουργό Πολιτισμού, με θέμα: «Σε τι αποσκοπούν οι διαρθρωτικές αλλαγές στο δικαίωμα εισόδου και τη διαχείριση επισκεπτών στα μνημεία της χώρας;».

Η πρώτη με αριθμό 1928/23-11-2023 ερώτηση του κύκλου των αναφορών και ερωτήσεων του Βουλευτή Ηρακλείου της Κοινοβουλευτικής Ομάδας «ΣΥΡΙΖΑ - Προοδευτική-Συμμαχία» κ. Χαράλαμπου Μαμουλάκη, προς τον Υπουργό Υποδομών και Μεταφορών, με θέμα: «Η σημασία πλήρους ανάταξης του σιδηροδρομικού δικτύου με γνώμονα την ασφάλεια».

Η τέταρτη με αριθμό 546/8-1-2024 επίκαιρη ερώτηση πρώτου κύκλου του Βουλευτή Επικρατείας της Κοινοβουλευτικής Ομάδας «Ελληνική Λύση» κ. Παύλου Σαράκη προς τον Υπουργό Παιδείας, Θρησκευμάτων και Αθλητισμού, με θέμα: «Διαπραγματεύσεις της ελληνικής πολιτείας, αναφορικά με το στεγαστικό πρόβλημα του σχολικού συγκροτήματος «FREIMANN» στο Μόναχο Γερμανίας».

Η δεύτερη με αριθμό 576/15-1-2024 επίκαιρη ερώτηση πρώτου κύκλου της Βουλευτού Ηρακλείου της Κοινοβουλευτικής Ομάδας «ΠΑΣΟΚ - Κίνημα Αλλαγής» κ. Ελένης Βατσινά προς τον Υπουργό Παιδείας, Θρησκευμάτων και Αθλητισμού, με θέμα: «Αντιστοίχιση πτυχίων των αποφοίτων των πρώην ΑΕΙ Τεχνολογικού Τομέα (ΤΤ) (ΤΕΙ) με τα αντίστοιχα ή συναφή τμήματα των νέων ακαδημαϊκών δομών».

Επίσης, δεν θα συζητηθούν κατόπιν συνεννόησης, οι εξής:

Η τρίτη με αριθμό 568/15-1-2024 επίκαιρη ερώτηση πρώτου κύκλου της Βουλευτού Β1΄ Βόρειου Τομέα Αθηνών της Κοινοβουλευτικής Ομάδας «Κομμουνιστικό Κόμμα Ελλάδας» κ. Αφροδίτης Κτενά προς την Υπουργό Εργασίας και Κοινωνικής Ασφάλισης, με θέμα: «Οι οδηγοί σχολικών λεωφορείων να πάρουν αναδρομικά τα βαρέα ένσημα που δικαιούνται».

Η έκτη με αριθμό 571/15-1-2024 επίκαιρη ερώτηση δεύτερου κύκλου του Βουλευτή Α΄ Θεσσαλονίκης της Κοινοβουλευτικής Ομάδας «Κομμουνιστικό Κόμμα Ελλάδας» κ. Ιωάννη Δελή προς τον Υπουργό Παιδείας, Θρησκευμάτων και Αθλητισμού, με θέμα: «Άμεση λύση για τη συνέχεια λειτουργίας του 2ου Εργαστηρίου Ειδικής Επαγγελματικής Εκπαίδευσης και Κατάρτισης (ΕΕΕΕΚ) και του Ειδικού Νηπιαγωγείου και Δημοτικού Σχολείου για παιδιά με αυτισμό στο Δήμο Πυλαίας- Χορτιάτη της Περιφερειακής Ενότητας (ΠΕ) Θεσσαλονίκης».

Συνεχίζουμε με τη συζήτηση της δεύτερης με αριθμό 569/15-1-2024 επίκαιρης ερώτησης δεύτερου κύκλου του Βουλευτή Ηρακλείου της Κοινοβουλευτικής Ομάδας «Κομμουνιστικό Κόμμα Ελλάδας» κ. Εμμανουήλ Συντυχάκη προς την Υπουργό Εσωτερικών, με θέμα: «Για την απαράδεκτη κατάσταση των κτηριακών υποδομών των ειδικών σχολείων στην Κρήτη».

Τον λόγο τώρα έχει ο κ. Συντυχάκης.

**EΜΜΑΝΟΥΗΛ ΣΥΝΤΥΧΑΚΗΣ:** Ευχαριστώ, κύριε Πρόεδρε.

Χρόνια πολλά και καλή χρονιά σε όλες και όλους.

Κύριε Υπουργέ, υποβαθμισμένες και υποσυντηρημένες είναι στη συντριπτική πλειοψηφία τους οι κτηριακές υποδομές των ειδικών σχολείων και στους τέσσερις νομούς της Κρήτης λόγω της υποχρηματοδότησης διαχρονικά από τις κυβερνήσεις. Τα περισσότερα σχολεία ειδικής αγωγής και εκπαίδευσης στεγάζονται ακόμα και σε κοντέινερ σε χώρους που δεν είναι κατάλληλοι για να διενεργούνται οι αναγκαίες επιστημονικές παρεμβάσεις, ειδική παιδαγωγική, με τα κατάλληλα μέσα, όπως το ΚΚΕ έχει αναδείξει με αλλεπάλληλες αναφορές, απλές και επίκαιρες ερωτήσεις.

Στην Περιφερειακή Ενότητα Ηρακλείου: Το 2ο Ειδικό Νηπιαγωγείο και το 1ο Ειδικό Δημοτικό Δήμου Ηρακλείου είναι προσωρινά εγκατεστημένα σε κοντέινερ. Το ΕΝΕΕΓΥΛ και το ΕΕΕΕΚ Ηρακλείου στεγάζονται από το 2006 σε λυόμενες αίθουσες επικίνδυνες, με ετοιμόρροπες οροφές. Το Ειδικό Νηπιαγωγείο και το Ειδικό Δημοτικό Σχολείο Μοιρών συστεγάζονται σε άλλο δημοτικό σχολείο, αυτό της Πόμπιας. Το ΕΕΕΕΚ Τυμπακίου με τον σεισμό του 2021 παρουσίασε εκτεταμένες ρηγματώσεις. Η ένταξη στο πρόγραμμα «Αντώνης Τρίτσης» μετά από πολύχρονους αγώνες γονέων και εκπαιδευτικών δεν αποτελεί άλλοθι για να μην συντηρείται το υφιστάμενο κτήριο.

Στην Περιφερειακή Ενότητα Ρεθύμνου: Το Ειδικό Νηπιαγωγείο Ρεθύμνου συστεγάζεται σε προκατασκευασμένες αίθουσες. Το ΕΝΕΕΓΥΛ Ρεθύμνου μαζί με το ΕΕΕΕΚ -τα επισκέφτηκα χθες μάλιστα με κλιμάκιο του ΚΚΕ- συστεγάζονται για πάνω από είκοσι χρόνια στο κτήριο του 1ου Ειδικού Δημοτικού Σχολείου που έχει ρηγματώσεις, χωρίς καμμία πρόβλεψη αντισεισμικής θωράκισης, ενώ υπήρχε και συγκεκριμένη δέσμευση να μεταφερθούν στο κέντρο γεωργικής εκπαίδευσης, αφού φυσικά μετασκευαστεί. Θα καταθέσω και κοινό δελτίο τύπου των φορέων ειδικής αγωγής Ρεθύμνου. Μέχρι στιγμής και παρά τις υποσχέσεις σε συζήτηση επίκαιρης ερώτησης του ΚΚΕ το 2022 ότι μέσω του προγράμματος «Αντώνης Τρίτσης» ο Δήμος Ρεθύμνου θα κατασκεύαζε κατάλληλο κτήριο γι’ αυτά τα δύο, το ΕΕΕΕΚ και το ΕΝΕΓΥΛ Ρεθύμνου, με τη μετασκευή του ΚΕΓΕ που παραχωρήθηκε από το 2019 στον δήμο ειδικά γι’ αυτόν τον σκοπό, δεν έχει γίνει τίποτα μέχρι τώρα.

Στην Περιφερειακή Ενότητα Χανίων: Στο Ενιαίο Ειδικό Επαγγελματικό Γυμνάσιο Χανίων ο αριθμός των μαθητών έχει αυξηθεί πάρα πολύ. Το ΕΕΕΕΚ στεγάζεται σε παλιό κτήριο. Το 4ο Ειδικό Δημοτικό Σχολείο στεγάζεται σε πλήρως ακατάλληλο χώρο από το 1975. Τα Ειδικά Δημοτικά 1ο και 3ο είναι σε διώροφο κτίριο. Το ΚΕΔΑΣΥ Χανίων στεγάζεται σε ένα παλιό ακατάλληλο κτήριο για τη λειτουργία μιας τέτοιας δομής.

Στο Λασίθι υπάρχουν το ΕΕΕΕΚ Σητείας, το Ειδικό Δημοτικό Σχολείο Ιεράπετρας, το Ειδικό Νηπιαγωγείο και το Ειδικό Δημοτικό Σητείας.

Σας ρωτάμε, λοιπόν, κύριε Υπουργέ, ποια μέτρα προτίθεται να πάρει η Κυβέρνηση για να προχωρήσει άμεσα η εύρεση χώρων, η ίδρυση και η ανέγερση νέων σύγχρονων δημόσιων ειδικών σχολείων πρωτοβάθμιας και δευτεροβάθμιας εκπαίδευσης στην Κρήτη με βάση τις ανάγκες που έχει η περιοχή, με κρατική ευθύνη και χρηματοδότηση, χωρίς συμπράξεις δημόσιου και ιδιωτικού τομέα.

Επίσης, σας ρωτάμε για την υλοποίηση της δέσμευσης για τη μεταφορά του ΕΝΕΕΓΥΛ και του ΕΕΕΕΚ Ρεθύμνου στο ΚΕΓΕ ώστε να λυθεί το πρόβλημα στέγασης του ΚΕΔΑΣΥ στα Χανιά και φυσικά να εξασφαλιστούν όλες οι αναγκαίες προϋποθέσεις που αφορούν στη μεταφορά των παιδιών, τη στελέχωση, το αναγκαίο μόνιμο προσωπικό, τον εξοπλισμό, το εκπαιδευτικό υλικό, που επικουρικά το προσθέτω γιατί είναι ένα πολύ σοβαρό πρόβλημα, εκτός από το στεγαστικό. Αν θέλετε, απαντάτε.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Και εγώ ευχαριστώ.

Κύριε Υπουργέ, έχετε τον λόγο για την απάντησή σας.

**ΘΕΟΔΩΡΟΣ ΛΙΒΑΝΙΟΣ (Αναπληρωτής Υπουργός Εσωτερικών):** Ευχαριστώ, κύριε Πρόεδρε. Ευχαριστώ για την ερώτηση, κύριε Συντυχάκη. Γνωρίζω την προσωπική σας ευαισθησία ιδίως στα θέματα των ειδικών σχολείων διαχρονικά και θέλω να σας ευχαριστήσω γιατί και στην παλαιότερη θητεία είχατε συμβάλει καθοριστικά και για το Ειδικό Σχολείο στο Ηράκλειο Κρήτης, το οποίο αυτή τη στιγμή χρηματοδοτεί τη μελέτη η οποία σύντομα θα ολοκληρωθεί για να δούμε το ύψος προϋπολογισμού για την ένταξη.

Ξεκινώντας από το Ρέθυμνο να πω ότι ολοκληρώνεται με ένα τελευταίο κομμάτι γραφειοκρατικής δουλειάς και σε λίγες μέρες θα έχουμε πολύ καλά νέα για το Ρέθυμνο. Είναι πολύ σημαντικό μία πόλη σαν το Ρέθυμνο να έχει ένα σύγχρονο ειδικό σχολείο.

Όσον αφορά τα Χανιά, όπως μας λέει και ο δήμος το 1ο και το 3ο Ειδικό Δημοτικό και το 4ο Δημοτικό Σχολείο έχουν όντως θέματα τα οποία πρέπει να τα δούμε και να επιλυθούν. Η μελέτη για το ειδικό σχολείο στο οικοδομικό τετράγωνο 213 της Σούδας υλοποιείται με πόρους του Δήμου Χανίων. Ο προϋπολογισμός είναι ύψους περίπου 800 χιλιάδων ευρώ και σύντομα θα ολοκληρωθεί. Το 2ο Δημοτικό και το 2ο Νηπιαγωγείο Χανίων στις Στέρνες είναι κατάλληλο για τη λειτουργία του ως ειδικό σχολείο.

Επίσης, έχουμε ένα θέμα που είναι το ΕΝΕΕΓΥΛ στις Μουρνιές που φτιάχτηκε, αλλά αυξάνουν δυστυχώς συνεχώς οι ανάγκες πάρα πολύ και γι’ αυτό αναγκάστηκαν να καλυφθούν με προκάτ αίθουσες στον προαύλιο χώρο του σχολείου. Θα το δούμε και αυτό σύντομα. Ακόμα, στα Κουνουπιδιανά είναι κατάλληλο παρ’ όλο που στεγάζεται μαζί με το Γενικό Λύκειο Ακρωτηρίου.

Ήδη χρηματοδοτούνται, εκτός από το Ηράκλειο που σας είπα, και η μελέτη για τον Δήμο Μοιρών με προϋπολογισμό 7 εκατομμυρίων ευρώ -και η κατασκευή μαζί- για το Ειδικό Σχολείο στις Μοίρες στον Δήμο Φαιστού.

Στο Ηράκλειο, όπως σας ανέφερα, περίπου 9 εκατομμύρια ευρώ θα είναι το κόστος της κατασκευής στο ΚΕΓΕ για τις ανάγκες του ειδικού σχολείου.

Με την ευκαιρία να σας πω ότι διαχρονικά υπήρχε ένα θέμα για τη χρηματοδότηση των δήμων από τους κεντρικούς αυτοτελείς πόρους. Από 1-1-2024 έγινε μια πάρα πολύ μεγάλη αλλαγή. Άλλαξαν τα κριτήρια με αποτέλεσμα ιδίως οι δήμοι της ελληνικής περιφέρειας να έχουν σημαντικότατες αυξήσεις στη χρηματοδότηση από το κεντρικό κράτος. Να σας πω ενδεικτικά ότι το 2022 οι δήμοι της Κρήτης πήραν συνολικά 83.655.000 ευρώ, το 2023 φτάσαμε στα 90 εκατομμύρια ευρώ και το 2024 θα φτάσουμε στα 110 εκατομμύρια ευρώ, αύξηση 21% σε σχέση με πέρσι και 31% σε σχέση με πρόπερσι. Αυτά είναι χρήματα τα οποία οι αυτοδιοικητικές αρχές, οι δήμοι της Κρήτης μπορούν να τα διαθέσουν όπως κρίνουν καλύτερα προτεραιοποιώντας πολιτικά τις ανάγκες των δημοτών τους αλλά και εφαρμόζοντας την πολιτική τους.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Και εγώ ευχαριστώ.

Κύριε Συντυχάκη, έχετε τον λόγο για τη δευτερολογία σας.

**ΕΜΜΑΝΟΥΗΛ ΣΥΝΤΥΧΑΚΗΣ:** Κύριε Υπουργέ, είδατε πόση ώρα χρειάζεται κανείς για να αναφερθεί σε ένα σύνολο σχολείων ειδικής αγωγής για ένα νησί; Αυτό δείχνει το εκτεταμένο πρόβλημα που υπάρχει.

Ένα σχόλιο σε σχέση με το ΕΕΕΕΚ και το ΕΝΕΕΓΥΛ Ηρακλείου, που αποτελεί και τη μεγαλύτερη δομή της Κρήτης. Μετά από πολύχρονους πραγματικά αγώνες γονέων και εκπαιδευτικών θα δρομολογηθεί μια εξέλιξη με την ένταξη στο πρόγραμμα «ΑΝΤΩΝΗΣ ΤΡΙΤΣΗΣ». Εδώ όμως υπάρχουν καθυστερήσεις αδικαιολόγητες. Μέχρι τώρα δεν έχει πέσει πετραδάκι πάνω σε πέτρα. Είναι δεδομένο ότι όταν ξεκινήσει θα απαιτηθούν πολλά χρόνια για την ολοκλήρωσή του, μέχρι να φτάσει στο επίπεδο της μεταφοράς αυτό το σχολείο στο καινούργιο σχολείο. Δεν μπορεί να υπάρχει ένα άλλοθι όταν τα υφιστάμενα άθλια κτήρια δεν συντηρούνται.

Να σας θυμίσω ότι τον Νοέμβρη του 2020 το είχαμε συζητήσει πάλι εδώ μαζί και υπήρχε τότε η υπόσχεση ότι θα κάνετε τα πάντα κ.λπ.. Σωστό, αλλά έχουν περάσει τα τρία χρόνια. Βλέπετε πόσα χρόνια πρέπει να μοχθήσεις. Ναι, αλλά είναι ένα πρόβλημα το οποίο πρέπει να λυθεί στα σοβαρά υπ’ όψιν και να αρθούν τα όποια εμπόδια, οι όποιες γραφειοκρατίες.

Το δεύτερο ζήτημα αναφορικά με τη χρηματοδότηση και την ανακατασκευή του ΚΕΓΕ στο Ρέθυμνο, το οποίο έχει παραχωρηθεί από το Υπουργείο Αγροτικής Ανάπτυξης για τη μεταστέγαση του ΕΕΕΕΚ και του ΕΝΕΓΥΛ Ρεθύμνου, με την προϋπόθεση όμως ότι αν σε πέντε χρόνια δεν αξιοποιηθεί από τον δήμο θα επιστραφεί στο Υπουργείο. Η σύμβαση έληξε στις 14 Ιανουαρίου του 2024. Ανανεώθηκε βέβαια προχθές. Ναι, αλλά αυτή τη δουλειά θα κάνουμε; Κάθε λίγο και λιγάκι με το που λήγει η σύμβαση θα τρέχουμε με το άγχος να ανανεώσουμε τη σύμβαση; Δεν είναι βέβαια αυτό το πρόβλημα. Είναι σαν το γεφύρι της Άρτας. Η ταλαιπωρία των γονέων, των εκπαιδευτικών και κυρίως των μαθητών είναι από το 2002, ενώ υπήρχαν υποσχέσεις από όλους τους εμπλεκόμενους -και την Κυβέρνηση και τον δήμο και την περιφέρεια- και το είχαμε ξανασυζητήσει σε επίκαιρη ερώτηση τον Μάρτη του 2022 με τον κ. Πέτσα τότε, ο οποίος έλεγε: «Αυτό που εγώ έχω να πω είναι ότι το ειδικό σχολείο θα ενταχθεί στο πρόγραμμα «Αντώνης Τρίτσης»» κ.λπ.. Κλασική απάντηση Υπουργού.

Όμως, το πρόγραμμα «ΑΝΤΩΝΗΣ ΤΡΙΤΣΗΣ» έχει κλείσει, αν δεν κάνω λάθος. Θα ξανανοίξει; Θα δοθεί, τελικά, χρηματοδότηση στον Δήμο Ρεθύμνου, τι ύψους, από ποια πηγή και με ποιο χρονοδιάγραμμα, ώστε να ξεκινήσει η ανακατασκευή του ΚΕΓΕ; Ποιες θα είναι οι σχετικές ενέργειες, δηλαδή, από την πλευρά του Υπουργείου; Διότι η κατάσταση έχει επιδεινωθεί και στο κτήριο του ΕΕΕΕΚ και στο ΕΝΕΕΓΥΛ που έφτασε πλέον στην πλήρη ανάπτυξή του με οκτώ τάξεις. Και αυτά τα επισκέφθηκα εχθές σε περιοδεία που έκανε κλιμάκιο του ΚΚΕ. Και επειδή εμείς θεωρούμε πρώτης προτεραιότητας ζήτημα την ολόπλευρη κοινωνική προσφορά απέναντι στα άτομα με ειδικές ανάγκες, είναι δείκτης, δηλαδή, προόδου και πολιτισμού, θα έλεγα ότι δεν δικαιολογείται αυτή η καθυστέρηση από την πλευρά της Κυβέρνησης και των εμπλεκόμενων φορέων.

Ένα τρίτο ζήτημα αφορά το ΚΕΔΑΣΥ των Χανίων. Τον Οκτώβρη του 2020, τον Νοέμβρη του 2021, τον Απρίλιο του 2023 το είχαμε ξανασυζητήσει, είχαν κατατεθεί σχετικές ερωτήσεις -είναι απαράδεκτες οι συνθήκες στέγασης και λειτουργίας εκεί που είναι-, αλλά μέχρι τώρα μηδέν εις το πηλίκον. Και παρά τις υποσχέσεις, δεν φαίνεται να υπάρχει σχεδιασμός για μόνιμη λύση, στέγαση, για εξεύρεση οικοπέδου, ανέγερση με κατεπείγουσες διαδικασίες. Αυτό, λοιπόν, που χρειάζεται είναι να προχωρήσει με κατεπείγουσες διαδικασίες -και με κρατική ευθύνη η χρηματοδότηση- η στέγαση του ΚΕΔΑΣΥ Χανίων σε ένα κατάλληλο κτήριο, να γίνουν οι απαραίτητες διαδικασίες για την ανέγερση σύγχρονου, ασφαλούς κτηρίου, με χρηματοδότηση, κρατική ευθύνη δηλαδή, για τη στέγαση του ΚΕΔΑΣΥ. Για όλα αυτά, λοιπόν, τα ζητήματα θα πρέπει να πάρετε θέση.

Και κλείνω με το εξής, κύριε Πρόεδρε. Δυστυχώς, αν και η στέγαση των μαθητών με αναπηρία σε σύγχρονα ειδικά κτήρια, κατάλληλες αίθουσες με την ανάλογη υλικοτεχνική υποδομή θα μπορούσε να συμβάλει τα μέγιστα ώστε η επιστημονική και παιδαγωγική παρέμβαση να είναι αποτελεσματική στο μέτρο των δυνατοτήτων τους, δεν προκρίνεται -αυτή είναι η θέση μας, η άποψή μας- γιατί οι ανάγκες δεν χωρούν στις δημοσιονομικές προτεραιότητες. Γι’ αυτό βλέπουμε και τις όποιες καθυστερήσεις και τις όποιες εμβαλωματικές λύσεις.

Δώστε, λοιπόν, πολύ συγκεκριμένες απαντήσεις για όλα αυτά τα ζητήματα, επιταχύνετε διαδικασίες, έτσι ώστε να λυθούν.

Ευχαριστώ.

(Στο σημείο αυτό ο Βουλευτής κ. Εμμανουήλ Συντυχάκης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Αθανάσιος Μπούρας):** Κύριε Υπουργέ, έχετε τον λόγο για την απάντησή σας.

**ΘΕΟΔΩΡΟΣ ΛΙΒΑΝΙΟΣ (Αναπληρωτής Υπουργός Εσωτερικών):** Επιτρέψτε μου να σας πω, τουλάχιστον, ότι η Κυβέρνηση και στην προηγούμενη θητεία έδωσε ένα ειδικό βάρος στην ειδική αγωγή. Προχώρησε, αν δεν κάνω λάθος, κυρία Μακρή, σε τεσσερισήμισι χιλιάδες προσλήψεις εκπαιδευτικών -για πρώτη φορά!- ειδικής αγωγής, μόνιμες, δίνοντας το στίγμα, αν θέλετε, των αναγκών που υπάρχουν γι’ αυτές τις συγκεκριμένες κατηγορίες μαθητών, να έχουν την καλύτερη δυνατή περιποίηση.

Το Ρέθυμνο σύντομα -σας είπα- θα έχει καλά νέα, χωρίς επιβάρυνση του δήμου. Είμαστε σε διαρκή επικοινωνία με τον Δήμαρχο Ρεθύμνης κ. Γιώργη Μαρινάκη. Σύντομα θα έχουμε πολύ καλά νέα και ενδεχομένως και εντός του Ιανουαρίου. Είναι θέμα λίγων ημερών. Επειδή έληξε η παραχώρηση, πρέπει να έρθει τυπικά το ανανεωτήριο για να προχωρήσει η ρύθμιση.

Για το θέμα του Ηρακλείου σάς είχα πει -και στη Βουλή και κατ’ ιδίαν- ότι με είχε πραγματικά προβληματίσει η εικόνα που υπήρχε. Αμέσως είχε γίνει μία σύσκεψη με τον τότε δήμαρχο κ. Λαμπρινό, παρουσία και του τότε Υπουργού Επικρατείας κ. Σκέρτσου, να δούμε πώς θα λυθεί. Είχε κάποια θέματα με τις χρήσεις γης, αν θυμάμαι καλά. Δεν το θυμάμαι ακριβώς, θα με συγχωρέσετε. Η μελέτη πάντως προχωράει. Με καθυστέρηση; Με καθυστέρηση, γιατί ξέρετε πολλές φορές είναι ο χρόνος δημοπράτησης, οι ενστάσεις που συμβαίνουν σε διαγωνιστικές διαδικασίες, αλλά σύντομα θα έχουμε τη μελέτη, ώστε το Ηράκλειο να αποκτήσει ένα ειδικό σχολείο αντάξιο και του μεγέθους της πόλης αλλά και των αναγκών που υπάρχουν για τα παιδιά.

Προσωπικά δείχνω πάρα πολύ μεγάλη ευαισθησία στα θέματα της ειδικής αγωγής και ιδίως των ειδικών σχολείων και θα εξαντλήσω κάθε τρόπο που υπάρχει ώστε και τα υπόλοιπα αιτήματα από ειδικά σχολεία που υπάρχουν ανά τη χώρα, εφόσον έχουν και την απαιτούμενη ωριμότητα, να χρηματοδοτηθούν άμεσα για να υλοποιήσουν οι δήμοι τα σχολεία. Έχω υπ’ όψιν μου ένα σχολείο στη βόρεια Ελλάδα που θα έχουμε και σ’ αυτό καλά νέα σε λίγες ημέρες.

Ευχαριστώ πάρα πολύ και ευχαριστώ και για την ερώτηση.

**ΠΡΟΕΔΡΕΥΩΝ (Αθανάσιος Μπούρας):** Κι εγώ ευχαριστώ, κύριε Υπουργέ.

Προχωρούμε στην πρώτη με αριθμό 558/11-1-2024 επίκαιρη ερώτηση δεύτερου κύκλου της Βουλευτού Α΄ Θεσσαλονίκης της Κοινοβουλευτικής Ομάδας «ΣΥΡΙΖΑ - Προοδευτική Συμμαχία» κ. Ουρανίας Θρασκιά προς τον Υπουργό Παιδείας, Θρησκευμάτων και Αθλητισμού, με θέμα: «Αβέβαιο το μέλλον του ελληνικού σχολείου «Αριστοτέλης» του Μονάχου».

Ορίστε, κυρία Θρασκιά, έχετε τον λόγο για την πρωτολογία σας.

**ΟΥΡΑΝΙΑ (ΡΑΝΙΑ) ΘΡΑΣΚΙΑ:** Καλημέρα, κύριε Πρόεδρε.

Κυρία Υπουργέ, η μεγαλύτερη σχολική μονάδα εκτός Ελλάδας, το εμβληματικό σχολείο «Αριστοτέλης» του Μονάχου, που στεγάζει νηπιαγωγείο, δημοτικό, γυμνάσιο, λύκειο και τμήματα ελληνικής γλώσσας -αυτά πραγματοποιούνται το Σάββατο-, με πάνω από επτακόσιους πενήντα μαθητές, είναι πολύ πιθανό να πάψει τη λειτουργία του καθώς δεν μπορούν να ανανεώσουν το μισθωτήριο συμβόλαιό του. Το συγκεκριμένο συμβόλαιο λήγει μεν στις 31 Ιουλίου του 2025, εν τούτοις, όμως, έχει εκπνεύσει η προθεσμία ανανέωσής του που τέθηκε από τον ιδιοκτήτη, ο οποίος, μάλιστα, ζήτησε αύξηση κατά 50% του συγκεκριμένου ενοικίου από 1-1-2024. Και αυτό έφτασε, φυσικά, στον πρόξενο, ο οποίος ήταν υπεύθυνος για την απάντηση προς τους γονείς που αγωνιούν για το μέλλον των παιδιών τους και ακόμη, δυστυχώς, είναι σε πάρα πολύ μεγάλη ένταση. Μάλιστα, οι γονείς και κηδεμόνες στο Μόναχο είχαν προχωρήσει λίγο πριν από τις γιορτές και σε μία πολύ μεγάλη διαμαρτυρία, προσπαθώντας να βρουν ανοιχτά ώτα, προκειμένου να ακουστεί το αίτημά τους -με όλη την αγωνία που το διέπει-, αλλά δεν κατάφεραν να έχουν κάποια απάντηση σε αυτό.

Απειλείται η ελληνόγλωσση εκπαίδευση στο Μόναχο, είναι αλήθεια. Ήδη είχαν κλείσει άλλα τρία σχολεία και αυτό, πραγματικά, με πάρα πολύ μεγάλους κόπους και θυσίες από τους γονείς, έχει διατηρηθεί σε ένα πολύ νευραλγικό σημείο της πόλης, με τεράστια διευκόλυνση και στη μετακίνηση των μαθητών που με πρόνοια των ίδιων των γονέων. Και τώρα βρίσκονται μπροστά σε ένα αδιέξοδο και δεν ξέρουν τι να κάνουν.

Το πρόβλημα ποιο είναι; Επειδή στο Μόναχο υπάρχει τεράστιο κτηριακό θέμα και αυτό πραγματικά είναι ένα «φιλέτο», θα λέγαμε, κτηρίου που έχει όλες τις απαραίτητες υποδομές για να λειτουργεί ως σχολείο, το διεκδικούν άλλα τριάντα πέντε γερμανικά σχολεία. Οπότε καταλαβαίνουμε γιατί είναι τόσο μεγάλη η αγωνία των γονέων εκεί, γιατί ξέρουν ότι ανά πάσα στιγμή μπορεί να το χάσουν και δεν υπάρχει κι άλλη εναλλακτική. Και οποιαδήποτε εναλλακτική αυτή τη στιγμή σε καμμία περίπτωση δεν θα μπορεί να εξυπηρετεί, όπως είπα, λόγω της νευραλγικής του θέσης, με τον ίδιο τρόπο που εξυπηρετεί τώρα αυτό το σχολείο οκτακόσιους Έλληνες μαθητές.

Καταλαβαίνουμε ότι μοιραζόμαστε όλοι αυτή την αγωνία, κυρία Υπουργέ. Οπότε θέλουμε να ξέρουμε τι ενέργειες προτίθεσθε να κάνετε προς αυτή την κατεύθυνση, ώστε να διασφαλιστεί η απρόσκοπτη συνέχιση της λειτουργίας αυτού του σχολείου για το οποίο τόσο περήφανοι είμαστε όλοι μας. Σκεφθείτε, οκτακόσια παιδιά, Ελληνόπουλα, να φοιτούν και να λαμβάνουν την ελληνική εκπαίδευση και παιδεία στη Γερμανία.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Κι εγώ ευχαριστώ, κυρία Θρασκιά.

Κυρία Υπουργέ, έχετε τον λόγο για την απάντησή σας.

**ΖΕΤΤΑ ΜΑΚΡΗ (Υφυπουργός Παιδείας, Θρησκευμάτων και Αθλητισμού):** Ευχαριστώ, κύριε Πρόεδρε. Χρόνια πολλά και για τη γιορτή σας.

Κυρία Θρασκιά, την αγωνία των γονιών την ξέρουμε. Έχει φτάσει και στο Υπουργείο και δεν είμαστε αδιάφοροι. Έχω την εντύπωση, όμως, ότι οι γονείς, μετά από τις απαντήσεις που θα δώσει το Υπουργείο μας -παρά το ότι είμαστε σε επαφή και σε επικοινωνία-, θα ησυχάσουν ακόμα περισσότερο.

Όπως ξέρετε, εμείς ως ελληνική πολιτεία διαχρονικά, με σημαντικά κονδύλια, με ενέργειες, με ανθρώπινους πόρους και με διακρατικές συμφωνίες, όπου χρειάζεται, διασφαλίζουμε την ελληνόγλωσση εκπαίδευση στο εξωτερικό.

Όσον αφορά στο σχολείο για το οποίο με ρωτάτε, είναι πράγματι το πιο μεγάλο σε αριθμό σχολείο της Ομογένειας, αυτό είναι αλήθεια και υπάρχουν και ιστορικοί δεσμοί, παραδοσιακοί, με την Ελλάδα και τη Βαυαρία, τους οποίους και τους ενισχύουμε και τους συνεχίζουμε.

Το κτήριο στο οποίο στεγάζεται το σχολείο είναι πέντε χιλιάδες τετραγωνικά μέτρα. Περιλαμβάνει το 4ο Δημοτικό «Αριστοτέλης», το οποίο έχει διακόσιους εννέα μαθητές, το 1ο Γυμνάσιο Μονάχου με εκατόν εβδομήντα τέσσερις μαθητές, δηλαδή συνολικά τριακόσιοι ογδόντα πέντε μαθητές, χωρίς να έχει νηπιαγωγείο και λύκειο. Αυτή είναι μια πληροφόρηση που σας έχουν δώσει η οποία δεν ισχύει. Κάθε Σάββατο φιλοξενεί, περίπου, τετρακόσιους πέντε μαθητές για δύο ημέρες από ηλικίας τεσσάρων ετών για την προσχολική αγωγή, μέχρι δεκαέξι και δεκαεπτά για τις μεγάλες τάξεις. Αυτά τα παιδιά στο τμήμα Ελληνικής Γλώσσας, στο ΤΕΓ, μαθαίνουν Ελληνικά γιατί η βασική τους εκπαίδευση είναι στα γερμανικά σχολεία.

Για το ΤΕΓ υπεύθυνος φορέας λειτουργίας -δεν αλλάζει τίποτα σε αυτά τα οποία με ρωτάτε, σας λέω απλώς πώς είναι η εκπαιδευτική διαδικασία- είναι ο σύλλογος γονέων και κηδεμόνων και αυτός είναι αρμόδιος να βρει τη στέγη, δεν είναι το ελληνικό δημόσιο. Παρ’ όλα αυτά, στο πλαίσιο της καλής συνεργασίας και επειδή εμπράκτως αποδεικνύεται το ενδιαφέρον που υπάρχει από το ελληνικό δημόσιο, το συντονιστικό γραφείο του Μονάχου, δηλαδή το «μακρύ μας χέρι» στην περιοχή εκείνη, το εκπαιδευτικό, δίνει δωρεάν το κτήριο για να γίνουν τα μαθήματα αυτά.

Η σύμβαση μίσθωσης, λοιπόν -για να γνωρίζουν και όσοι μας ακούν-, υπογράφηκε 29 Ιουλίου του 2004, ξεκίνησε, όμως, την 1η Ιανουαρίου του 2005, γιατί τους μήνες αυτούς έγιναν διάφορες ενέργειες ώστε να είναι κατάλληλο για σχολική χρήση. Η αρχική λήξη ήταν 30 Ιουλίου του 2015 και υπεγράφησαν διαδοχικά παρατάσεις της σύμβασης. Το πρώτο συμπληρωματικό συμφωνητικό παράτασης υπογράφηκε στις 11 Αυγούστου του 2014, παρατάθηκε η μίσθωση μέχρι το 2020 -να μην κουράζω με αριθμούς- και με το δεύτερο παρατάθηκε για δέκα χρόνια και λήγει στις 30 Ιουλίου του 2025. Με την τελευταία αυτή παράταση προστέθηκαν και νέοι χώροι στο υπάρχον μίσθωμα και έγινε και η αναπροσαρμογή ανά τριετία, σύμφωνα με τον τιμάριθμο.

Άρα, λοιπόν, αυτό που έχει σημασία είναι ότι η ημερομηνία λήξης της σύμβασης είναι η 30ή ημέρα του Ιουλίου του 2025, άρα μέχρι τότε. Το κτήριο αυτό είναι μισθωμένο από το ελληνικό δημόσιο για εκπαιδευτική χρήση. Το μίσθωμα ξεκίνησε από 52.373 ευρώ και έχει φτάσει τώρα στις 57.156 ευρώ και αυτό καλύπτει τα λειτουργικά έξοδα, καταβάλλεται μέχρι σήμερα. Η επόμενη αναπροσαρμογή θα γίνει την 1-9-2024. Σύμφωνα με μίσθωση δεν θα είναι το 50% που ζητεί ο ιδιοκτήτης αλλά θα είναι η τιμαριθμική αναπροσαρμογή, όπως ρητά προβλέπεται στο μισθωτήριο έγγραφο.

Άρα, λοιπόν, και από τη λήξη της μίσθωσης και από αυτά που σας ανέφερα για τον μισθωτή με το μίσθωμα καμμία ανησυχία δεν πρέπει να υπάρχει για τη σχολική κοινότητα. Μέχρι την 30η Ιουλίου του 2025 το κτήριο είναι μισθωμένο για να καλύπτει τις εκπαιδευτικές ανάγκες στην περιοχή εκείνη.

Να αναφερθώ και στις επιχορηγήσεις, γιατί κι αυτό έχει σημασία, για να υπάρχει πλήρης εικόνα. Μέχρι το 2010 τα λειτουργικά έξοδα πλήρωναν οι βαυαρικές αρχές κατευθείαν και καθ’ ολοκληρίαν στον ιδιοκτήτη. Μετά το 2010 πληρώνουν κατ’ αποκοπή 1.980 ευρώ κατ’ έτος για κάθε μαθητή και με τα ποσά αυτά καλύπτονται τα λειτουργικά έξοδα, ενοίκια, θέρμανση, ρεύμα, τηλέφωνο, ίντερνετ, καθαρισμός, εξοπλισμός, αναλώσιμα, σχολικά λεωφορεία, αγορά γερμανικών σχολικών βιβλίων.

Δηλαδή για τους τριακόσιους ογδόντα πέντε συνολικά μαθητές -γιατί είπαμε ότι αυτοί είναι που φοιτούν εκεί και στους οποίους παρέχεται τυπική εκπαίδευση- τα ΤΕΓ είναι δωρεάν και είναι η εκπαίδευση κάθε Σάββατο που γίνεται στα παιδιά που φοιτούν στα γερμανικά σχολεία. Καταβάλλεται το ποσό των 754.176 ευρώ. Η βαυαρική επιχορήγηση, δηλαδή, ποικίλλει ανάλογα με τον αριθμό των μαθητών και ανάλογα, βέβαια, και με τις οικονομικές δυνατότητες του κρατιδίου της Βαυαρίας.

Καταβάλλεται στο συντονιστικό γραφείο υπολογισμών ειδικού αλγόριθμου και ένα ποσό που αντιστοιχεί σε ώρες διδασκαλίας των εκπαιδευτικών και έτσι με αυτό πληρώνονται μισθοί συμβασιούχων εκπαιδευτικών, των γραμματέων, των επιστατών, οι ασφαλιστικές εισφορές, οι φόροι στο ελληνικό κράτος, επιμίσθια των αποσπασμένων εκπαιδευτικών. Εάν περισσεύουν λεφτά, το συντονιστικό γραφείο καλύπτει άλλα έξοδα που έχουν τα σχολεία της ομογένειας.

Όμως για να μην κουράζω με νούμερα, γιατί έχω καταχραστεί και τον χρόνο, τα χρήματα αυτά δεν έφταναν. Γι’ αυτό ζητήθηκε από τη σχολική επιτροπή, που αποτελείται από τους διευθυντές των σχολείων -είναι κι άλλα σχολεία, είναι συνολικά πέντε τον αριθμό στο Μόναχο- επιχορήγηση από το ελληνικό κράτος. Δώσαμε επιπλέον 930.720 ευρώ και τα χρήματα αυτά καλύπτουν τις υπόλοιπες ανάγκες.

Στη δευτερολογία, κυρία Θρασκιά, θα σας πω περισσότερα σε σχέση με τα ερωτήματά σας.

Ευχαριστώ, κύριε Πρόεδρε, για την ανοχή.

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε, κυρία Υπουργέ.

Κυρία Θρασκιά, έχετε τον λόγο για τη δευτερολογία σας.

**ΟΥΡΑΝΙΑ (ΡΑΝΙΑ) ΘΡΑΣΚΙΑ:** Κυρία Υπουργέ, έτσι είναι, στις 31 Ιουλίου 2025 λήγει, πράγματι, το συμβόλαιο. Όμως ο ιδιοκτήτης επιμένει, επειδή το τελεσίγραφό του για την αύξηση του ενοικίου κατά 50% έληξε στις 1-1-2024, γι’ αυτό ανησυχούν τόσο πολύ οι γονείς εκεί.

Εγώ μιλώντας προσωπικά με τον Σύλλογο Γονέων του Μονάχου -που περιλαμβάνει μέσα το 1ο Δημοτικό Σχολείο, όπως είπατε, το 4ο Δημοτικό, το 5ο Δημοτικό, το 1ο Γυμνάσιο Μονάχου, το 2ο Γυμνάσιο Μονάχου και τον Σύλλογο Γονέων Λυκείου- την περασμένη εβδομάδα, ενημερώθηκα ότι είναι τέτοια η αγωνία τους, που συνέταξαν μια καταγγελία κατά παντός υπευθύνου για τη διοικητική αμέλεια της μη εφαρμογής του δικαιώματος μονομερούς ανανέωσης του ισχύοντος συμβολαίου σύμφωνα με την παράγραφο 4 αυτού.

Η διοικητική αυτή αμέλεια, όπως λένε, έχει φέρει την κατάσταση αυτή στο σημερινό αβέβαιο καθεστώς και μάλιστα απαιτούν εναγωνίως να μάθουν ποιοι είναι οι υπεύθυνοι που μπορούν να καθορίσουν το μέλλον των παιδιών τους, όταν δεν είναι σε θέση να αναλάβουν την ευθύνη και να τους ενημερώσουν για το θέμα αυτοί που έχουν τον αποκλειστικό χειρισμό.

Οι ίδιοι, βέβαια, έχουν και μεγάλο παράπονο από τον πρόξενο εκεί και γι’ αυτό θέλουν να μεσολαβήσετε εσείς για να πάρουν απαντήσεις στο εδώ και τώρα. Ξέρουν όλοι για τη λήξη του συμβολαίου τον Ιούλιο του 2025. Όμως ξέρουν και όλοι, γι’ αυτό και στέλνουν αυτά τα δελτία Τύπου και κάνουν αυτές τις κινήσεις και τις καταγγελίες κατά παντός υπευθύνου, όπως σας διάβασα, ότι η προθεσμία της ανανέωσης με βάση το 50% της αύξησης έχει εκπνεύσει και ήδη υπάρχουν τριάντα πέντε μνηστήρες από γερμανικά σχολεία που πιέζουν πάρα πολύ στην περιοχή. Και ακριβώς επειδή η βαυαρική κυβέρνηση, όπως είπατε κι εσείς, κατά πολύ μεγάλο ποσοστό έχει αναλάβει τα έξοδα της στέγασης, γι’ αυτό αναρωτιούνται κι εκείνοι και με πιεστικό τρόπο -και το καταλαβαίνουμε όλοι μας, και εμάς μας πιέζει να μείνουν οκτακόσια ελληνόπουλα στον δρόμο, με την έννοια όπου δρόμος, ελληνική εκπαίδευση.

Οπότε εκείνοι προφανώς που το ζούνε, για να προβαίνουν σε τέτοιες ενέργειες και σε τέτοιες καταγγελίες, δεν είναι τόσο απλό, όσο μας φαίνεται εμάς, ότι έχουμε χρόνο μέχρι το 2025 να κάνουμε ενέργειες. Θέλετε να μας διευκρινίσετε λίγο και σε σχέση με αυτό;

Κι εγώ θα ήθελα να ξέρω, σε περίπτωση, ο μη γένοιτο, που τελικά όντως ένας από τους μνηστήρες που το διεκδικούν το πάρει αυτό το σχολείο -γιατί ο ιδιοκτήτης για να εμμένει κι εκείνος, κάπως έχει τον νόμο με το μέρος του, με βάση τις συμβάσεις, τι θα συμβεί; Εκεί υπάρχει ένα θολό κομμάτι- υπάρχουν εναλλακτικές; Γιατί κι αυτό είναι σημαντικό να ξέρουμε.

Ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Κι εγώ σας ευχαριστώ, κυρία Θρασκιά.

Κυρία Υπουργέ, έχετε τον λόγο για τη δευτερολογία σας.

**ΖΕΤΤΑ ΜΑΚΡΗ (Υφυπουργός Παιδείας, Θρησκευμάτων και Αθλητισμού):** Ευχαριστώ πολύ, κύριε Πρόεδρε.

Να ξέρετε ότι ο ιδιοκτήτης, όπως έχει και το νόμιμο δικαίωμα, διαπραγματεύεται την παράταση της μίσθωσης μετά το 2025 και βάζει τους δικούς του όρους. Δεν σημαίνει ότι στη σύμβαση προβλέπονται, δεν σημαίνει ότι θα γίνουν δεκτοί από το ελληνικό δημόσιο, σε καμμία περίπτωση. Δεν λέω ότι το κάνει αλλά, αν τυχόν κάποιος εκβιάσει, δεν σημαίνει ότι κι εμείς θα υποκύψουμε.

Καθορίζουμε, λοιπόν, ότι μέχρι το 2025 η μίσθωση είναι ενεργή. Οι τυχόν διαπραγματεύσεις δεν είναι απαραίτητο ότι δεν θα ευοδωθούν. Θα δούμε κι εμείς το συμφέρον των παιδιών και των εκπαιδευτικών. Σίγουρα απρόσκοπτα θα συνεχιστεί η εκπαίδευση. Αυτό το ξέρουν οι γονείς, θα τους το μεταφέρετε κι εσείς.

Δεν δαιμονοποιούμε εμείς στο Υπουργείο το ενδιαφέρον των γονιών και την ανησυχία ούτε και τον κοινοβουλευτικό έλεγχο. Να ξέρετε ότι είμαστε σε επαφή και με τη συντονίστρια, και με τον πρόξενο, και με τους γονείς. Εγώ την αρμοδιότητα αυτή την ανέλαβα τώρα, αλλά ξέρω καλά ότι το Υπουργείο είναι σε επαφή.

Σας λέω, λοιπόν, ότι σύμφωνα με κοινή υπουργική απόφαση που εκδόθηκε στις 7-2-2003 συμβάσεις, προς όφελος του ελληνικού δημοσίου και για να εξασφαλίσουν και το δημόσιο συμφέρον της χώρας, υπογράφουν οι προξενικές αρχές του Μονάχου. Αυτό για τη συμβατική δυνατότητα η οποία υπάρχει. Μετά από πρόταση που έχει κάνει ο πρόξενος έχουμε ορίσει και δικηγόρο στο Μόναχο μέσω του Νομικού Συμβουλίου του Κράτους, ο οποίος ήδη έχει επιληφθεί των διαπραγματεύσεων για το ζήτημα αυτό.

Αυτή την προθεσμία, την οποία έχει δώσει ο ιδιοκτήτης και τη διάθεση να διαπραγματευτεί με εμάς και τους όρους τους ειδικότερους –που δεν είναι της παρούσης νομίζω να αναπτύξουμε- που έχει προτείνει προς την ελληνική πλευρά τους γνωρίζουμε διαπραγματευόμαστε.

Επειδή με ρωτήσατε εάν υπάρχουν εναλλακτικές λύσεις, βεβαίως. Θα σας ενημερώσω κατ’ αρχάς ότι ο Δήμος του Μονάχου έχει από τον Μάιο του 2019 -με συμβολαιογραφική πράξη που υπογράφηκε ανάμεσα στο δημόσιο και στον δήμο- αναλάβει την υποχρέωση να ανεγείρει κτήριο, το οποίο θα καλύψει τις στεγαστικές και εκπαιδευτικές ανάγκες οι οποίες υπάρχουν σε εκείνη την περιοχή και αναμένουμε την πορεία υλοποίησης αυτού του εγχειρήματος.

Εννοείται ότι είμαστε σε αυτή την εποχή, όχι μόνο σε διαπραγμάτευση με τον ιδιοκτήτη, όχι μόνον ενημερωνόμαστε για το σχολείο που θα κατασκευάσει ο δήμος στο Μόναχο, αλλά αντιλαμβανόμαστε ότι πρέπει να έρθουμε σε επαφή και με άλλους ιδιοκτήτες στην περίπτωση που δεν καταλήξουμε σε συμφωνία.

Θα σας τονίσω, κυρία Θρασκιά, ότι μας ενδιαφέρει πρώτα και κύρια το εκπαιδευτικό μέλλον των παιδιών, εν συνεχεία και των εκπαιδευτικών, βεβαίως, αλλά δεν μπορούμε να παραμερίσουμε ως τρίτο αλλά σημαντικό και το οικονομικό συμφέρον της χώρας.

Εκείνα που διαβεβαιώνω σε εσάς και δι’ υμών και σε εκείνους οι οποίοι σας υπέβαλαν τα αιτήματα είναι κανένας κίνδυνος για τα παιδιά, κανένας φόβος. Ήδη έχουμε επιληφθεί μέσω και δικηγόρου που έχουμε ορίσει, για να υπάρχει απρόσκοπτη συνέχιση της εκπαιδευτικής διαδικασίας, είτε στο υπάρχον κτήριο με όρους συμφέροντες και για το ελληνικό δημόσιο -πάντα τα παιδιά μας είναι πρώτα- είτε σε άλλα κτήρια και να δούμε και πότε θα ολοκληρωθεί το κτήριο του Δήμου του Μονάχου, το οποίο όπως αντιλαμβάνεστε θα λύσει και οριστικά το πρόβλημα.

Σας ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Κι εγώ σας ευχαριστώ, κυρία Υπουργέ.

Στις επόμενες τέσσερις επίκαιρες ερωτήσεις θα απαντήσει ο Υπουργός Υγείας κ. Σπυρίδων - Άδωνις Γεωργιάδης.

Θα συζητηθεί η πρώτη με αριθμό 555/10-1-2024 επίκαιρη ερώτηση πρώτου κύκλου της Βουλευτού Β1΄ Βόρειου Τομέα Αθηνών της Κοινοβουλευτικής Ομάδας «ΣΥΡΙΖΑ - Προοδευτική Συμμαχία» κ. Αθηνάς Λινού προς τον Υπουργό Υγείας με θέμα: «Καθυστέρηση στη λήψη προληπτικών και θεραπευτικών μέτρων εν όψει της έξαρσης της νόσου COVID-19 και άλλων αναπνευστικών λοιμώξεων».

Κυρία Λινού, έχετε τον λόγο για την πρωτολογία σας.

**ΑΘΗΝΑ ΛΙΝΟΥ:** Ευχαριστώ πολύ, κύριε Πρόεδρε.

Κύριε Υπουργέ, χαίρομαι που είστε παρών για να συζητήσουμε αυτή την ερώτηση, και εύχομαι να είναι πολύ επιτυχής, όπως πάντα βέβαια, η θητεία σας στο Υπουργείο Υγείας και μια παράκληση, να θέσετε σε υψηλή προτεραιότητα τα θέματα της πρόληψης κάτι που δεν έχει γίνει εδώ και πενήντα χρόνια, νομίζω, στη χώρα μας.

Όταν συνέθετα ή σκέφτηκα να υποβάλω αυτή την ερώτηση, βρισκόμασταν στην αρχή της καινούργιας κρίσης με τον κορωνοϊό. Σήμερα, είμαστε, και εγώ όπως και εσείς, στη δυσάρεστη θέση να μάθουμε ότι την τελευταία εβδομάδα κάθε μέρα πέθαιναν κατά μέσο όρο δεκαπέντε άνθρωποι από κορωνοϊό και νομίζω ότι αυτό οφείλεται στο ότι επαναπαυθήκαμε και δεν υπήρξε από τον Μάρτη και μετά ουσιαστική στρατηγική αντίστοιχη με αυτή που είχε υπάρξει το 2021 και το 2022 για την πρόληψη της νόσου.

Ήθελα εδώ να επισημάνω ότι πίσω από κάθε θάνατο ή παράλληλα με κάθε θάνατο υπάρχουν τουλάχιστον εκατό ή περισσότεροι άνθρωποι που έχουν νοσήσει, πολλοί που έχουν μπει στο νοσοκομείο και αυτό είναι απώλεια και οικονομική για τη χώρα, γιατί υπάρχουν απώλειες στην εργασία, υπάρχουν ταλαιπωρίες και όλα αυτά.

Και βέβαια, θα επαναλάβω αυτό που έλεγα σε όλη την περίοδο της πανδημίας, οι νόσοι αυτού του τύπου πλήττουν ιδιαίτερα τις χαμηλότερες κοινωνικοοικονομικές τάξεις και είναι ένδειξη σοβαρών προβλημάτων ανισότητος στη χώρα μας. Δεν θέλω να μπω σε λεπτομέρειες, να μη ξοδεύω και τον δικό σας χρόνο. Δεν υπήρξαν μέτρα που θα προωθούσαν την προαγωγή της υγείας, την ευαισθητοποίηση του πληθυσμού και για μέτρα ατομικής προστασίας και για μέτρα εμβολιασμού και γι’ αυτό βρισκόμαστε αυτή τη στιγμή σε αυτή τη δύσκολη συγκυρία.

Ήθελα να σας ρωτήσω τι έχετε ήδη κάνει από τότε που υπέβαλα την ερώτηση μέχρι τώρα και γιατί δεν επαναλειτουργούν τα πολύ μεγάλα εμβολιαστικά κέντρα και γιατί δεν έχει γίνει η μεγάλη προώθηση του εμβολιασμού.

**ΠΡΟΕΔΡΕΥΩΝ (Αθανάσιος Μπούρας):** Κύριε Υπουργέ, αφού σας ευχηθώ καλή επιτυχία και στο νέο σας -βάζω το «και»- πόστο του Υπουργού Υγείας, έχετε τον λόγο να απαντήσετε στην κ. Λινού.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Ευχαριστώ πάρα πολύ, κύριε Πρόεδρε και για τις ευχές και για τη διαχρονική σας φιλία και υποστήριξη.

Αγαπητή κυρία συνάδελφε, ευχαριστώ για τα καλά λόγια για την προηγούμενή μου θητεία. Το γραφείο μου για όλους τους συναδέλφους, αλλά ειδικά για εσάς είναι απολύτως ανοιχτό για να δεχθούμε τις προτάσεις και την καθοδήγησή σας. Είχαμε συνεργασία στην προηγούμενή μου θητεία. Παραμένετε -ασχέτως πολιτικών και κομματικών- μια από τις πιο σημαντικές προσωπικότητες στον χώρο της υγείας στην Ελλάδα και οι δικές σας υποδείξεις και συμβουλές θα ληφθούν πολύ σοβαρά υπ’ όψιν στο να κάνουμε τη δουλειά μας καλύτερα.

Η υγεία δεν πρέπει να είναι ένας χώρος που χωρίζει τα κόμματα. Πρέπει να είναι ένας χώρος που μας ενώνει σε έναν κοινό σκοπό, να παρέχουμε στους συμπολίτες μας καλύτερες υπηρεσίες υγείας.

Η ερώτηση είναι σωστή. Δεν μπορώ να μη σας πω ότι εξαίρω το θάρρος σας και θα σας πω το γιατί το λέω. Διότι ξέρω ότι ο επικεφαλής, από πάνω -προσέξτε- επόπτης Βουλευτής Χανίων είναι αντίθετος στον εμβολιασμό και έχει δημοσίως εκφραστεί πολλές φορές ότι δεν πιστεύει ότι πρέπει να κάνουμε το εμβόλιο κατά του COVID. Άρα το να κάνετε εσείς την ερώτηση αυτή για να επιταχύνουμε τους εμβολιασμούς κατά του COVID έχει και ένα στοιχείο πολιτικού θάρρους.

Έρχομαι στο προκείμενο για το τι έχουμε κάνει, πρώτα από όλα, για να δούμε πώς μπορούμε να το κάνουμε καλύτερα. Κατ’ αρχάς, η εικόνα παρουσιάζεται στα μέσα μαζικής επικοινωνίας ότι φέτος, έχουμε πάει στους εμβολιασμούς χειρότερα από πέρσι ή πηγαίνουμε χειρότερα από τον ευρωπαϊκό μέσο όρο, δεν είναι αληθής.

Λέω τα ακριβή στοιχεία. Πέρσι μέχρι αυτή την ημερομηνία από τα μέσα Οκτωβρίου είχαν γίνει εκατόν είκοσι χιλιάδες αναμνηστικές δόσεις COVID. Φέτος έχουν ήδη γίνει διακόσιες εξήντα δύο χιλιάδες εκατόν δεκατέσσερις εμβολιασμοί και μέσα στον μήνα αυτόν έχουν ήδη προγραμματιστεί σαράντα χιλιάδες τετρακόσια δέκα ραντεβού ακόμα. Άρα πάμε για πάνω από τριακόσιες χιλιάδες μέσα στο ίδιο διάστημα, από εκατόν είκοσι χιλιάδες πέρσι. Είμαστε πάνω από το 100% σε περισσότερους εμβολιασμένους κατά του COVID σε έναν χρόνο.

Θέλω να συγχαρώ για αυτό την Αναπληρώτρια Υπουργό Υγείας, την κ. Ειρήνη Αγαπηδάκη, που έχει χειριστεί αυτή την υπόθεση της πρόληψης και που, όπως καθένας που έχει ευθύνη, δέχεται συνήθως τη δημόσια κριτική για αυτά που γίνονται, διότι θα πρέπει να ξέρετε ότι φέτος υπήρχε και μια άλλη δυσκολία. Είχαμε αργοπορημένη έγκριση από τον EMA της επικαιροποιημένης δόσης του εμβολίου και άρα, αναγκαστικά, η καμπάνια ξεκίνησε σχετικά αργότερα. Ήταν, όμως, έτοιμο το κράτος. Αυτή τη στιγμή λειτουργούν εξακόσια πενήντα εννιά εμβολιαστικά κέντρα σε όλη τη χώρα, πάλι σημαντικά περισσότερα από ό,τι πέρσι.

Όσον αφορά στη γρίπη, μέχρι τις 18 Ιανουαρίου έχουν διενεργηθεί σε όλη την επικράτεια δύο εκατομμύρια εννιακόσιες τριάντα τέσσερις χιλιάδες πεντακόσιοι ογδόντα τρεις εμβολιασμοί. Εξ αυτών έχουν γίνει και με ιατρική συνταγή και χωρίς ιατρική συνταγή και έχουν εμβολιαστεί σήμερα που μιλάμε το 60% των συμπολιτών μας που έχουν ηλικία εξήντα έτη και πάνω. Άρα το κράτος γενικά δουλεύει.

Να σας πω ότι η εμβολιαστική καμπάνια και για τον COVID και για την γρίπη ποτέ δεν σταμάτησε. Σήμερα δε -αυτό θα σας αρέσει- ξεκινάει και ένα καινούργιο σποτ που ετοιμάσαμε αυτές τις ημέρες, αφότου πήγα εγώ στο Υπουργείο Υγείας, το οποίο πιστεύω ότι θα είναι πολύ τραβηχτικό, γιατί πρωταγωνιστεί μια συνάδελφός σας, πολύ διάσημη ιατρός, που στην περίπτωση του COVID νομίζω ότι κέρδισε τα εύσημα της κοινής γνώμης, η κ. Αναστασία Κοτανίδου.

Έχει πραγματικά δώσει ψυχή στο σποτ αυτό, κύριε Πρόεδρε, και πιστεύω ότι θα επηρεάσει πολύ κόσμο με το κύρος της και αυτή την κόσμια φιγούρα της και την ευγενική της φυσιογνωμία, που εμπνέει ιατρική εμπιστοσύνη, πολύ κόσμο να πάει να εμβολιαστεί.

Να σας πω, κλείνοντας -θέλω ένα λεπτό μόνο και θα πω περισσότερα στη δευτερολογία μου και θέλω και τη γνώμη σας για αυτό- το εξής. Το εμβόλιο COVID πρέπει να φύγει πια από τη λογική του πόσες δόσεις έχουμε κάνει. Ξέρουμε πια ότι ο COVID θα μείνει εδώ, μην πω τη λέξη «για πάντα», αλλά πάντως για μακρό χρονικό διάστημα, ότι ο ιός αυτός μεταλλάσσεται και οι προηγούμενες δόσεις των εμβολίων που κάναμε δεν μας καλύπτουν 100% από τους καινούργιες.

Άρα στην πραγματικότητα, όπως κάνουμε το εμβόλιο της γρίπης ως ένα ετήσιο εποχικό εμβόλιο έτσι θα πρέπει να κάνουμε πια και το εμβόλιο κατά του COVID κάθε χρόνο, με την επικαιροποιημένη δόση, η οποία θα έρχεται και θα πιάνει τις καινούργιες παραλλαγές.

Στο πλαίσιο αυτά, το Υπουργείο Υγείας έχει αποφασίσει και έχει ξεκινήσει διάλογο και με τους γιατρούς. Είχα συζήτηση για αυτό και με τον Πανελλήνιο Ιατρικό Σύλλογο και με τον Ιατρικό Σύλλογο Αθηνών χθες, αλλά και με τους φαρμακοποιούς, για να αξιοποιήσουμε, πρώτα από όλα, τους γιατρούς -που τους θεωρούμε τον πιο βασικό παράγοντα που θα πείσουν τον ευάλωτο πληθυσμό και αυτόν που οι οδηγίες λένε ότι πρέπει να εμβολιαστεί, να εμβολιαστεί- αλλά και τους φαρμακοποιούς, καθόσον σε πάνω από δεκατέσσερις ευρωπαϊκές χώρες τα φαρμακεία συμμετέχουν στην εκστρατεία εμβολιασμού κατά του COVID.

Άρα όταν ολοκληρώσουμε αυτές οι συζητήσεις και ξεκαθαρίσουμε τη διαδικασία, τα πρωτόκολλα, την αμοιβή, θα ξεκινήσουμε μια νέα καμπάνια για να πούμε ειδικά για το εμβόλιο του COVID, που δεν έχει την έννοια της εποχικότητας. Δηλαδή, το εμβόλιο της γρίπης γίνεται από τον Οκτώβριο μέχρι τον Μάρτιο, όταν έχουμε τη γρίπη. Το εμβόλιο του COVID μπορεί να γίνεται δώδεκα μήνες τον χρόνο, καθ’ όλη τη διάρκεια του έτους, γιατί ο COVID κυκλοφορεί καθ’ όλη τη διάρκεια του έτους.

Άρα θα προσπαθήσουμε να φτιάξουμε ένα νέο μοντέλο, όπου θέλουμε, αν τα καταφέρουμε, να εμπλέξουμε περισσότερο και τους ιδιώτες γιατρούς, ως συμμάχους μας σε αυτή την προσπάθεια και περισσότερο και τους φαρμακοποιούς, ως συμμάχους μας σε αυτή την προσπάθεια.

Θα ήθελα και σε αυτό τη γνώμη σας.

**ΠΡΟΕΔΡΕΥΩΝ (Αθανάσιος Μπούρας):** Ορίστε, κυρία Λινού, έχετε τον λόγο για τη δευτερολογία σας.

**ΑΘΗΝΑ ΛΙΝΟΥ:** Ευχαριστώ πολύ.

Κύριε Υπουργέ, με προκαλείτε να παραλείψω όλα αυτά τα οποία είχα σκοπό να απαντήσω στη δευτερολογία μου και αφού σας ευχαριστήσω θερμότατα και για τη μακρόχρονη συνεργασία μας, που μπορεί να ξεπερνάει τα είκοσι χρόνια, αλλά και για την τιμή να με θεωρείτε σοβαρό συνομιλητή τουλάχιστον, σε δύο πράγματα θέλω να απαντήσω.

Πρώτον, θέλω να σας συγχαρώ και να χαρώ ιδιαίτερα, γιατί φτιάχνετε το καινούργιο σποτ με την κ. Κοτανίδου, η οποία είναι καθηγήτρια, έχουμε συνυπάρξει καθηγητές στην ίδια σχολή, στην Ιατρική και την εκτιμώ ιδιαίτερα.

Εκείνο που θα ήθελα να σας επισημάνω -που δεν ξέρω αν πήρατε ποτέ το mail στην αρχή αυτής της κρίσης- είναι ότι ένας άλλος τρόπος ο οποίος έχει κριθεί ως επιτυχής και στην Αμερική και στην Ελλάδα, παρ’ ότι δεν έδωσε δημοσιότητα, γιατί ήταν δύσκολη η περίοδος τότε, αλλά με διευκόλυνε πολύ το Υπουργείο, όταν ήταν Υπουργός η κ. Γκάγκα και ο νυν Υφυπουργός για να μου δίνουν στοιχεία, ήταν ότι φτιάξαμε σποτάκια και πήγαν σε περίπου εκατόν είκοσι εκατομμύρια, σποτάκια σε όλον τον πληθυσμό της χώρας για ενάμιση μήνα, στο τέλος του 2020 με αρχές του 2021. Και εκεί δεν χρησιμοποιήσαμε επώνυμους μόνο καθηγητές γιατρούς -ήταν και δικό μου σποτάκι- αλλά χρησιμοποιήσαμε περίπου εξήντα σποτάκια από ανθρώπους που μπορεί να επηρεάσουν, αθλητές, δημοσιογράφους, οικογενειάρχες, θρησκευτικούς ηγέτες όλων των θρησκειών που υπάρχουν εγκεκριμένες στη χώρα μας, που υπάρχει αντιπροσωπεία, όχι μόνο δηλαδή επισκόπους της Ελληνικής Ορθόδοξης Εκκλησίας, αλλά και μουφτή και ραβίνο, για να μπορέσουμε έτσι να επηρεάσουμε τον κόσμο.

Και τότε, μέσα σε σαράντα μέρες αυξήσαμε το ποσοστό του εμβολιασμού κατά 8 με 10%.

Οπότε, ιδιαίτερα πιο πολύ, το αυξήσαμε σε μητέρες που θα εμβολίαζαν τα παιδιά τους. Επομένως υπάρχουν πολλές τεχνικές, χρειάζονται μελέτη, χρειάζεται επιστήμη.

Και έρχομαι τώρα στην απάντηση στην ερώτησή σας για το τι θα γίνει με τον εμβολιασμό. Σαφώς ρόλος του φαρμακοποιού στην Ελλάδα ιδιαίτερα είναι πολύ σημαντικότερος από κάποιον απλό επιστήμονα που πουλάει και ελέγχει ότι το φάρμακο είναι σύμφωνο με τη συνταγή και σαφώς είναι πολύ επιτυχής η συμβολή του στον εμβολιασμό για τη γρίπη.

Για τον κορωνοϊό νομίζω ότι χρειάζεται μια εκτενής μελέτη. Θυμάστε, όταν μετά φόβου και τρόμου μεταξύ των πρώτων που εμβολιάστηκαν με την πρώτη δόση του εμβολίου το 2020, ακολουθούσαμε με μεγάλο σεβασμό τη συμβουλή «Καθίστε στην αίθουσα για είκοσι λεπτά, μήπως τυχόν παρουσιάσετε αλλεργία.» και υπήρξαν περιστατικά.

Χρειάζεται επομένως εκτενής μελέτη, και ελληνική ή και διεθνής, για να δούμε αν υπάρχει αυτός ο κίνδυνος, σε τι επίπεδο είναι και πώς σχετίζεται αυτός ο κίνδυνος με τη δυνατότητά μας, αν υπάρξει τέτοιο περιστατικό στο φαρμακείο του Πηλίου, να μεταβεί αμέσως σε νοσοκομείο και μόνο τότε θα πρέπει να αποφασίσουμε, με όλο τον σεβασμό που έχω και στο ενδιαφέρον των φαρμακοποιών και των γιατρών, γιατί μπορεί να συμβεί και σε ένα αγροτικό ιατρείο. Αλλά ο γιατρός θα έχει αμέσως την άνεση να κάνει κάτι, να αντιδράσει στην περίπτωση. Ο φαρμακοποιός πιθανόν να μπορεί να εκπαιδευθεί και να του δοθεί η άδεια να αντιδράσει και να έχει στη διάθεσή του το κατάλληλο φάρμακο. Θέλει μελέτη, δεν λέω ούτε ναι ούτε όχι. Στηρίζομαι πάντα στις μελέτες.

Τώρα σας πω ότι επειδή στηρίζομαι στις μελέτες και είχα δεδομένα για το πόσοι εμβολιασμοί γίνανε το αντίστοιχο τρίμηνο -Οκτώβριο, Νοέμβριο, Δεκέμβριο- του 2021 και 2022 ήταν μεγαλύτερος ο αριθμός. Σύμφωνα με τα στοιχεία του ECTS ήταν διακόσιες με τριακόσιες χιλιάδες τον μήνα. Επομένως εκείνη την περίοδο, στο αντίστοιχο τρίμηνο για εμάς -είναι τετράμηνο από τότε που ήρθε το εμβόλιο στη χώρα μας- ήταν τετραπλάσιο ή πενταπλάσιο, ήταν περίπου δηλαδή χίλια πεντακόσια ή χίλια διακόσια τον χρόνο. Δεν ξέρω ποια στοιχεία είναι σωστά. Τα μεν είναι δημοσιευμένα μέχρι και τις 5 Ιανουαρίου του 2024 στη χώρα μας και για τότε έχουμε μια δημοσίευση που είναι μόνο εκατόν πενήντα εμβόλια. Και αυτό εξηγεί εν μέρει τη διαφορά του αριθμού των θανάτων μεταξύ εμβολιασμών και μη εμβολιασμένων.

Διότι μέσα σε αυτή την περίοδο που μελετάμε, που είχαμε τις σοβαρές νοσήσεις, που οδήγησαν σε παραπάνω από χίλιους θανάτους στο τετράμηνο, το ποσοστό των εμβολιασμένων ήταν ελάχιστο στη χώρα μας. Χαίρομαι που καταφέρνουμε να το αυξήσουμε. Πρέπει να το αυξήσουμε δραματικά. Διότι ακόμη και με τριακόσιες χιλιάδες, και με τετρακόσιες χιλιάδες εμβόλια του νέου τύπου καλύπτουμε λιγότερο από το 10% των ηλικιωμένων άνω των εξήντα και των ευάλωτων, που λόγω σοβαρής νοσηρότητας -είναι τρία εκατομμύρια και κάτι τα άτομα άνω των εξήντα και αρκετοί οι ευάλωτοι- θα έπρεπε να έχουν εμβολιαστεί. Με 10% κάλυψη είμαστε σε κίνδυνο και δεν το λέω γενικά.

Νομίζω ότι πρέπει να δουλέψουμε σκληρά όλοι για να αναβαθμιστεί ο ΕΟΔΥ, για να μπορεί να κάνει πρόληψη και σε πρωτοβάθμια βάση και για τα μεταδοτικά νοσήματα στα οποία πρέπει να δρούμε σε λεπτά, όχι σε μέρες, όχι σε χρόνια. Σε χρόνια πρέπει να δρούμε για τα χρόνια νοσήματα, για καρκίνους, για εγκεφαλικά, για παχυσαρκία.

Σήμερα το πρωί που μίλαγα με τον άντρα μου, τον οποίον ξέρετε, και του λέω ότι θα πω και κάτι για την παχυσαρκία, μου λέει μη λες εσύ, δεν δικαιούσαι να πεις. Και αυτό που έχω να πω είναι ότι ακόμα τώρα, όπως και άλλοι άνθρωποι, πληρώνω τη φιλοσοφία του 1960, που έλεγε «Αν δεν φας το βούτυρό σου, αν δεν φας τη ζάχαρή σου, θα πάθεις φυματίωση». Σε αυτή τη γενιά άγνοιας για προαγωγή υγείας μεγαλώσαμε όλοι και αυτό πληρώνουν δυστυχώς και οι επόμενες γενιές για τη νοσηλεία που θα χρειαστούν. Τώρα αυτό είναι στο πλαίσιο του αστείου, αλλά σας ικετεύω, βάλτε σε προτεραιότητα την προαγωγή υγείας.

**ΠΡΟΕΔΡΕΥΩΝ (Αθανάσιος Μπούρας):** Όπως βλέπετε άφησα πάρα πολύ τον χρόνο και σε εσάς και στον Υπουργό.

**ΑΘΗΝΑ ΛΙΝΟΥ:** Σας ευχαριστώ πάρα πολύ, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Πράγματι, κύριε Υπουργέ, εκτός από το σποτάκι και αυτή η κουβέντα σήμερα θα ωφελήσει πάρα πολύ, γιατί ακούστηκαν πάρα πολύ καλά πράγματα, τόσο από εσάς όσο και από την κ. Λινού, και μέσω του καναλιού της Βουλής μάς παρακολουθεί ο ελληνικός λαός και θα γίνει πολύ καλή δουλειά και με αυτή την κουβέντα.

Διότι πάντα το λέω, λόγω της πολύπειρης και πολυετούς παρουσίας μου, ο κοινοβουλευτικός έλεγχος, στο μεγαλύτερο ποσοστό, είναι σχολείο και είναι και μάλιστα μεγάλο εργαλείο, που βοηθιούνται πάντα οι Υπουργοί για την άσκηση και τη συμπλήρωση πολιτικών.

Κύριε Υπουργέ, έχετε τον λόγο.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Κατ’ αρχάς, αγαπητή κυρία Λινού, θα ήμουν καταγέλαστος αν δεν αναγνώριζα την επιστημονική σας αρτιότητα. Δεν σας έκανα κάποια χάρη, το αυτονόητο είπα. Για να μην χάνουμε και το μέτρο.

Τώρα, για τα σποτ που κάνατε, θα θυμάστε ότι σας είχα πάρει τηλέφωνο ο ίδιος και σας είχα συγχαρεί τότε ως Υπουργός Ανάπτυξης. Είχαν εξαιρετικά βοηθήσει στην πανεθνική τότε προσπάθεια, ή μάλλον όχι πανεθνική, στην πανανθρώπινη προσπάθεια να επιταχυνθούν οι εμβολιασμοί, να φύγουμε από τις καραντίνες και κυρίως να σώσουμε ανθρώπινες ζωές, το οποίο ήταν και το μείζον.

Όσον αφορά τώρα για τον COVID -τα στοιχεία είναι τα επίσημα στοιχεία του ΕΟΔΥ, δεν θέλω τώρα να αντιδικήσουμε επί των αριθμών- θα πω τον πιο αδιάψευστο δείκτη ότι γενικά έχουμε πάει αρκετά καλύτερα. Έχουμε μισούς θανάτους φέτος, 50% μείον είμαστε, και μισές διασωληνώσεις, παρά το ότι έχουμε συμπέσει σε μια φοβερή κρίση, και για τον COVID, και για τη γρίπη, και για τον RSV.

Διότι φέτος η γρίπη, ξέρετε, είναι πολύ αυξημένη, δεν είναι όπως πέρυσι. Και ο RSV αρκετά αυξημένος. Ο COVID είναι ο COVID. Αλλά τα αναπνευστικά νοσήματα στο σύνολο φέτος δείξανε μια αγριότητα, όχι μόνο στην Ελλάδα, σε όλη την Ευρώπη. Και μάλιστα ξέρετε -σίγουρα το ξέρετε- υπάρχει και μια πανευρωπαϊκή ζήτηση αλλά και κάποιες συστάσεις του ΠΟΥ, που λένε ότι κάπου τα δυτικά κράτη κουράστηκαν από την προηγούμενη προσπάθεια και κάπως αδυνάτισε αυτή η κίνηση.

Θέλω όμως να πω κάτι για να ακουστεί από τη Βουλή και να πω, κύριε Πρόεδρε, ότι αυτό το νούμερο και μόνο είναι αρκετό για να πείσει τον κόσμο πόσο σημαντικό είναι να εμβολιαστούμε. Στους χίλιους θανάτους από COVID, από τον Σεπτέμβριο μέχρι τις αρχές Ιανουαρίου, στα χίλια άτομα που έχασαν τη ζωή τους, οι εμβολιασμένοι με την επικαιροποιημένη δόση του COVID ήταν δύο, δύο άτομα στους χίλιους. Οι ενιακόσιοι εννενήντα οκτώ που πέθαναν δεν είχαν εμβολιαστεί. Άρα είναι τελείως βέβαιο ότι αν είχαν εμβολιαστεί αυτοί οι χίλιοι θα είχαν σώσει εκατοντάδες ανθρώπινες ζωές, ίσως και όλους. Άρα είναι τεράστια η ευθύνη μας να κινητοποιήσουμε τον κόσμο να το κάνει.

Ως προς τους φαρμακοποιούς όσα είπατε είναι όλα σωστά. Εγώ, είδατε, είπα πριν «όταν συμφωνεί με τα πρωτόκολλα». Δεν πρόκειται να ανακαλύψουμε ούτε την πυρίτιδα ούτε τον τροχό. Έχω ήδη ζητήσει και μου έχει παραδώσει ο WHO, το γραφείο του στην Αθήνα, ένα report του πώς γίνονται οι εμβολιασμοί στα φαρμακεία στις υπόλοιπες ευρωπαϊκές χώρες. Υπάρχουν πρωτόκολλα. Δεν γίνεται αυτόματα από την άλλη μέρα στο φαρμακείο εμβόλιο COVID, αλλά εκπαιδεύονται οι φαρμακοποιοί που θα κάνουν το εμβόλιο COVID και εκπαιδεύονται για ποιο πράγμα; Για την περίπτωση που κάτι δεν θα έχει πάει καλά.

Και ασφαλώς τα πρωτόκολλα ασφαλείας, δηλαδή αναμονή κάποια λεπτά μέσα στο φαρμακείο, αφού κάνεις το εμβόλιο COVID, θα πρέπει να τηρείται όπως ακριβώς όταν πηγαίναμε στα εμβολιαστικά κέντρα ή όταν πηγαίνουμε τώρα στα κέντρα υγείας, στις δημόσιες δομές.

Δεν είπαμε ανεξέλεγκτα. Πρώτα θα συμφωνήσουμε τα πρωτόκολλα και τη διαδικασία και την εκπαίδευση. Αυτό θα εγκριθεί από την Εθνική Επιτροπή Εμβολιασμών, ότι αυτή είναι η διαδικασία που παρέχει ασφάλεια και μετά θα πάμε να ξεκινήσουμε τη διαδικασία. Όμως είναι κάτι που αν δεν ξεκινήσουμε τη συζήτηση και τη διαδικασία δεν θα φτάσουμε ποτέ στο αποτέλεσμα. Προφανώς η ασφάλεια των ανθρώπων είναι το πρωτεύον, χωρίς συζήτηση.

Όμως από την άλλη, εφόσον συμφωνήσαμε ότι η αύξηση των εμβολιασμών είναι πρωτεύον πράγμα για τη δημόσια υγεία, νομίζω ότι δεν έχουμε την πολυτέλεια ως χώρα να αφήσουμε δώδεκα χιλιάδες φαρμακεία έξω από αυτή την προσπάθεια. Έχουμε ένα τεράστιο δίκτυο φαρμακείων στην Ελλάδα, ίσως το πυκνότερο σε όλη την Ευρωπαϊκή Ένωση. Ο κόσμος συνηθίζει και γνωρίζει το φαρμακείο της γειτονιάς του και μπορεί και αυτός ο φαρμακοποιός να παίξει έναν πολύ θετικό ρόλο σε αυτό.

Προφανώς όμως -και έρχομαι στο μείζον- τίποτα από αυτό δεν μπορεί να γίνει χωρίς τους γιατρούς. Το κεντρικό πρόσωπο το οποίο θα πείσει έναν άνθρωπο ότι πρέπει να κάνει το εμβόλιο, ότι είναι ασφαλές να κάνει το εμβόλιο και ότι το εμβόλιο θα τους σώσει τη ζωή δεν είναι ούτε ο Υπουργός, δεν είναι ούτε ο Βουλευτής, δεν είναι ούτε ο φαρμακοποιός, δεν είναι ούτε ο νοσηλευτής, δεν είναι ούτε ο δημοσιογράφος, δεν είναι κανένας. Είναι ο γιατρός του. Γι’ αυτό και μίλησα και με τον κ. Εξαδάκτυλο, τον Πρόεδρο του Πανελληνίου Ιατρικού Συλλόγου και όλο το Διοικητικό του Συμβούλιο και με τον κ. Πατούλη χθες και όλο το Διοικητικό Συμβούλιο του ΙΣΑ, γιατί τους γιατρούς μας πρέπει να τους βάλουμε μαζί μας σε αυτή την προσπάθεια.

Είμαι βέβαιος ότι αν συντονίσουμε όλες αυτές τις δυνάμεις σε έναν σκοπό και σε έναν ρυθμό, οι εμβολιασμοί μας του χρόνου, όταν θα φτάσουμε δηλαδή στον χειμώνα του 2024-2025 θα είναι πολύ καλύτεροι και θα μπορούμε να σώσουμε πολύ περισσότερες ζωές. Και καλά το είπατε. Πέραν του μείζονος, που είναι η ανθρώπινη ζωή, έχει να κάνει και με το κόστος στο σύστημα υγείας και την πίεση που δέχεται το σύστημα υγείας, ιδιαίτερα αυτές τις μέρες από τις αυξημένες εξαγωγές και τις αυξημένες νοσηλείες. Άρα πέραν του μείζονος ανθρώπινου συμφέροντος, έχουμε και του ελάσσονος οικονομικού συμφέροντος να μπορούμε να κάνουμε αυτή την εκστρατεία επιτυχημένη.

Το να ξανακάνετε κάποια spot για να μας βοηθήσετε, είναι πολύ ευχάριστο και σας προσκαλώ και να συνεργαστούμε. Και ξέρετε, ίσως τώρα επειδή ανήκουμε πια σε διάφορους πολιτικούς χώρους, να είναι και πιο χρήσιμο. Επαναλαμβάνω, το να δώσω την εικόνα με τον τσακωμό του παρελθόντος -και αυτό ήταν και ο λόγος που αποφάσισα να διαγράφονται τα πρόστιμα- ότι αυτή την περίοδο χωριζόμαστε σε εμβολιαστές και αντιεμβολιαστές, αυτό το πράγμα θα πρέπει να τελειώσει.

Όλη η ανθρωπότητα πέρασε μία αμφιβολία και μία αγωνία, όταν ήρθαμε σε σύγκρουση με αυτό τον ιό που ήταν κάτι καινούργιο και οδήγησε σε διάφορες αποφάσεις, πολιτικές, ιατρικές κ.λπ.. Τώρα πια μπαίνουμε σε μια κανονικότητα. Καλώς κακώς ο COVID θα υπάρχει. Άρα, πρέπει να βρούμε έναν τρόπο ως ανθρώπινη κοινότητα να συμβιώσουμε με αυτόν, να δούμε πώς θα υπάρχουμε παράλληλα με αυτόν, χωρίς να βλάπτουμε τους συμπολίτες μας και την κοινωνία μας.

Και νομίζω ότι σε αυτό μία προσπάθεια, πέρα από πολιτική σύγκρουση, θα είναι τελικά πολύ χρήσιμη, γιατί θα βοηθήσει να εμβολιαστούν λίγοι περισσότεροι. Άρα, εγώ σας προσκαλώ το επόμενο spot να το κάνουμε μαζί, καμμία αντίρρηση.

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε πολύ.

Συνεχίζουμε με την έκτη με αριθμό 557/10-1-2024 επίκαιρη ερώτηση πρώτου κύκλου του Βουλευτή Β΄ Θεσσαλονίκης της Κοινοβουλευτικής Ομάδας «Νίκη» κ. Νικολάου Παπαδόπουλου προς τον Υπουργό Υγείας με θέμα: «Η οικονομική ζημία της Ελλάδας από τα αδιάθετα εμβόλια για τον κορωνοϊό».

Κύριε Παπαδόπουλε, έχετε τον λόγο για την πρωτολογία σας.

**ΝΙΚΟΛΑΟΣ ΠΑΠΑΔΟΠΟΥΛΟΣ:** Κύριε Πρόεδρε, κύριε Υπουργέ, πραγματικά πολύ θα ήθελα να σας χαϊδέψω και εγώ τα αυτιά, όπως η προλαλήσασα, αλλά ένα μόνο θα σας πω από τη διεθνή ειδησεογραφία. «Σοκ στον στίβο, νεκρός στα είκοσι εννέα του ο Σον Μπάρμπερ, παγκόσμιος πρωταθλητής στίβου». Θεωρείτε φυσιολογικό να πεθαίνουν στα είκοσι εννέα τους κάθε μέρα αθλητές; Κλείνω την παρένθεση και έρχομαι στην ερώτηση.

Σύμφωνα με δημοσιεύματα του ξένου τύπου τουλάχιστον διακόσια δεκαπέντε εκατομμύρια δόσεις εμβολίων για τον κορωνοϊό, που αγοράστηκαν κατά τη διάρκεια της πανδημίας από χώρες της Ευρωπαϊκής Ένωσης, βρίσκονται σε χώρους υγειονομικής ταφής με κόστος για τους φορολογούμενους το οποίο εκτιμάται πάνω από 4 δισεκατομμύρια ευρώ.

Οι τεράστιες ποσότητες που παραγγέλθηκαν είχαν ως αποτέλεσμα οι χώρες να μείνουν με τεράστιες ποσότητες αδιάθετες, ακόμα και όταν η πανδημία υποχώρησε και μειώθηκε η ζήτηση. Θυμάστε όλοι τη σκηνή που η κ. Ούρσουλα φον ντερ Λάιεν -είναι και «φον»- συζητά με τον κτηνίατρο Μπουρλά σαν δύο παλιόφιλοι μέσω του κινητού τους και παραγγέλνει εμβόλια δισεκατομμυρίων ευρώ, σαν να ήταν πίτσες για βραδινό αγώνα ποδοσφαίρου. Έτσι διαλύουν το ευρωπαϊκό οικοδόμημα οι σύγχρονοι ηγέτες του, που δεν έχουν καμμία σχέση με τους εμπνευστές της Ευρωπαϊκής Ένωσης.

Και ενώ οι περισσότερες χώρες της Ευρωπαϊκής Ένωσης έχουν δώσει στοιχεία, η Ελλάδα δεν έχει δημοσιοποιήσει στοιχεία αναφορικά με τον αριθμό των εμβολίων που έχουν απορριφθεί. Η Πολωνία και η Ουγγαρία σταμάτησαν να δέχονται εμβόλια. Στη Ρουμανία εισαγγελείς θέλουν να άρουν την ασυλία του πρώην πρωθυπουργού και των Υπουργών Υγείας υποστηρίζοντας ότι οι υπερβολικές αγορές εμβολίων προκάλεσαν τεράστια ζημιά στο κράτος, ύψους άνω του 1 δισεκατομμυρίου.

Ερωτάται ο Υπουργός: Η χώρα μας θα συνεχίσει να λαμβάνει δόσεις εμβολίων, επειδή είναι δεσμευμένη από το αναθεωρημένο συμβόλαιο της Ευρωπαϊκής Ένωσης με τη «PFIZER» μέχρι το 2027; Ποιος είναι ο ακριβής αριθμός των απορριφθέντων δόσεων των εμβολίων COVID -19 στη χώρα μας και ποιο το ύψος της ζημιάς που έχει προκληθεί;

Με δεδομένο το σκάνδαλο της αλήστου μνήμης Αβραμόπουλου- Τσιόδρα - Κοντοζαμάνη με τα εκατομμύρια δόσεων εμβολίων γρίπης που πετάχτηκαν στα σκουπίδια, μοιάζει πραγματικά παιδική χαρά και παρωνυχίδα μπροστά στη δική σας πραγματικότητα στην τοποθέτησή σας, κύριε Υπουργέ.

**ΠΡΟΕΔΡΕΥΩΝ (Αθανάσιος Μπούρας):** Κύριε Υπουργέ, έχετε τον λόγο για την απάντησή σας.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Κύριε συνάδελφε, εγώ είμαι ένας ταπεινός βιβλιοπώλης, με πτυχίο Ιστορίας και Αρχαιολογίας του Πανεπιστημίου Αθηνών και όχι ιατρός χειρουργός όπως εσείς.

Εκπλήσσομαι όμως. Έχετε διαβάσει εσείς ως επιστήμων -και θέλω αν έχετε, να το πείτε- κάποια μελέτη ότι ο θάνατος του αθλητή που αναφέρατε συνδέεται με κάποιο τρόπο με το εμβόλιο κατά της COVID-19; Όχι τι πιστεύετε, αν έχετε μια επιστημονική μελέτη, ένα χαρτί, έναν γιατρό συνάδελφό σας που έχει γράψει ότι αυτός ο αθλητής πέθανε χθες από αυτό. Να μου το καταθέσετε παρακαλώ πολύ. Γιατί αν δεν έχετε για τον συγκεκριμένο που αναφέρατε…

**ΝΙΚΟΛΑΟΣ ΠΑΠΑΔΟΠΟΥΛΟΣ:** Όχι, χθες πέθανε. Πού να το βρούμε;

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Α, δεν έχετε. Τότε λαϊκίσατε κατά τρόπο που ένας άνδρας, που έχει δώσει τον όρκο του Ιπποκράτους, δεν θα έπρεπε να κάνει στη Βουλή των Ελλήνων.

Επίσης, να σας πω ότι ετοιμάζουμε και εμείς μελέτη στο Υπουργείο Υγείας -την έχω παραγγείλει- για να δούμε αν έχουμε στην Ελλάδα αύξηση των αιφνιδίων θανάτων τα τελευταία τρία χρόνια. Σας διαβεβαιώ ότι από τα στοιχεία που έχουν έρθει και θα δημοσιεύσω ανά νοσοκομείο, έχουμε μείωση των αιφνιδίων θανάτων τα τελευταία τρία χρόνια.

Και αυτό θα ήταν η καλύτερη επιστημονική απάντηση σε ανθρώπους σαν και εσάς, γιατί αν σε ένα εμβόλιο, αγαπητέ, που έχει κάνει ο πληθυσμός τουλάχιστον τρεις δόσεις, κάποιοι και έξι, σε ποσοστό περίπου 90% και τρία χρόνια μετά έχουμε μείωση στους αιφνιδίους θανάτους στην Ελλάδα και όχι αύξηση όπως είπατε -και μεγάλη μείωση μάλιστα- θα καταλάβετε πόσο τσαρλατάνοι είναι αυτοί που τα διακινούν αυτά στο διαδίκτυο για να πάρουν ψήφους. Δεν βάζω εσάς. Εσείς περιμένω να μου καταθέσετε τις μελέτες που είπατε από κανονικούς επιστήμονες, από κανονικές ιατρικές σχολές του πλανήτη.

Οφείλω να σας πω όμως και δύναμαι να το γνωρίζω -έχω μιλήσει με όλες οι ιατρικές σχολές της Ελλάδος για την καμπάνια που λέγαμε πριν, του εμβολιασμού- ότι δεν υπάρχει ούτε μία ιατρική σχολή στην Ελλάδα σήμερα -ούτε μία!- που να λέει ότι το εμβόλιο κατά του COVID-19 δεν συνιστάται να γίνεται σε ευάλωτες ομάδες του πληθυσμού. Ούτε μία! Οι συστάσεις υπέρ του εμβολίου του COVID αποτελούν κεντρικό θέμα οδηγίας όλων των συναδέλφων σας, καθηγητών ιατρών. Άρα, παρακαλώ πολύ όταν έρχεστε στη Βουλή των Ελλήνων θα αφήνετε έξω τα συνωμοσιολογικά σας σενάρια και τους λαϊκισμούς.

Τέλος, η σύγκριση του τρόπου αγοράς των εμβολίων -για να απαντήσω στην ερώτηση- της εποχής της τότε επιφαινόμενης πανδημίας Η1Ν1, που τελικά ευτυχώς δεν ξέσπασε, με την αγορά των εμβολίων για τον COVID-19 είναι τόσο ατυχής που δείχνει διπλό λαϊκισμό και θα εξηγήσω το γιατί.

Έχει αγοράσει, κύριε Πρόεδρε της Βουλής των Ελλήνων, η ελληνική Κυβέρνηση εμβόλια μόνη της; Έχει κάνει διαπραγμάτευση η ελληνική Κυβέρνηση μόνη της; Έχει λάβει κάποια απόφαση κάποιος συνάδελφός μου, πρώην Υπουργός Υγείας της Ελλάδος, μόνος του;

Δεν γνωρίζετε, κύριε συνάδελφε, ότι η Ελλάδα έχει πάρει το μερίδιο που της αναλογούσε από τις κεντρικές προμήθειες εμβολίων που έκανε η Ευρωπαϊκή Ένωση και που μοιράστηκαν αναλόγως του πληθυσμού της; Άρα, η όποια ζημία -που δεν υπάρχει ζημία, θα το εξηγήσω στη δευτερολογία μου, για να μην χάσω άλλο χρόνο- που λέτε εσείς ότι έχει υπάρξει θα μπορούσε να υπάρξει κατόπιν κάποιας αποφάσεως ενός Υπουργού ή Πρωθυπουργού της Ελλάδος, ή της Ρουμανίας που αναφέρατε; Δεν έχω ελέγξει το σχετικό στοιχείο που αναφέρατε στον εισαγγελέα, αλλά σε κάθε χώρα μπορεί να υπάρχει ένας εισαγγελέας που να έχει μία άποψη, δεν λέει και τίποτα αυτό.

Πάμε, λοιπόν, στο προκείμενο. Η αγορά των εμβολίων κατά της COVID-19 δεν έγινε από έκαστο κράτος ξεχωριστά, αλλά συνολικά από την Ευρωπαϊκή Ένωση. Καμμία χώρα δεν πήρε περισσότερα εμβόλια παρά μόνο όσα της αναλογούσε ο πληθυσμός της και η Ελλάδα ακολούθησε ακριβώς την ίδια διαδρομή. Σε όλες τις χώρες έχουν περισσέψει εμβόλια. Για ποιον λόγο; Διότι δεν εμβολιάστηκε το 100% του πληθυσμού, ενώ τα εμβόλια που αγοράστηκαν ήταν για πάνω από το 100% του πληθυσμού, για να περιλάβουν και τους μετανάστες και τους τουρίστες και τους διερχομένους που ήδη περνάνε από εκάστη χώρα.

Όσον αφορά δε τη δήθεν οικονομική ζημία, τώρα θα σας μιλήσω ως πρώην Υπουργός Ανάπτυξης. Αν υπάρχει ένας λόγος που η εθνική μας οικονομία και η δική μας και των υπολοίπων ευρωπαϊκών κρατών παραμένει σε λειτουργία είναι το εμβόλιο, διότι σας θυμίζω ότι μέχρις ότου έρθει το εμβόλιο, τα μέτρα κατά της αντιμετώπισης της COVID-19 ήταν οι καραντίνες, ήταν η κλειστή οικονομία και τα κλειστά καταστήματα. Αυτό προτείνετε να κάνουμε; Για αθροίστε, λοιπόν, από τη μία η εφεύρεση του εμβολίου και το ταχύτερο άνοιγμα της οικονομίας πόσα εκατοντάδες δισεκατομμύρια ευρώ έδωσε στα κράτη που εμβολιάστηκαν γρήγορα ως κέρδος στην οικονομία τους! Ή για μετρήστε ως οικονομικά της υγείας τη μείωση των νοσηλειών, των εντατικών, των θανάτων πόσα εκατομμύρια έχουν γλιτώσει ανά ημέρα στα διάφορα κράτη, για να έρχεστε τώρα και να μας λέτε τις ανοησίες περί ζημίας από τα εμβόλια!

Άρα, λοιπόν, σας παρακαλώ πάρα πολύ, αναμένω στη δευτερολογία σας την κατάθεση μελέτης που να συνδέει τον θάνατο του συγκεκριμένου ανθρώπου με το εμβόλιο. Αν δεν έχετε τέτοια μελέτη, όπως είπατε, να ζητήσετε συγγνώμη, να γραφτεί στα Πρακτικά, γιατί προδικάσατε ως επιστήμων γιατρός με όρκο τον θάνατο ενός συμπολίτη μας, ενός συνανθρώπου μας με μία συγκεκριμένη ιατρική πράξη. Άρα, κατηγορείτε και τους γιατρούς που τον εμβολίασαν και τα υπόλοιπα στη δευτερολογία μου.

**ΠΡΟΕΔΡΕΥΩΝ (Αθανάσιος Μπούρας):** Κυρίες και κύριοι συνάδελφοι, γίνεται γνωστό στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», είκοσι τρεις μαθήτριες και μαθητές και δύο συνοδοί εκπαιδευτικοί από το Δημοτικό Σχολείο της Ιονίου Σχολής (δεύτερο τμήμα).

Η Βουλή σάς καλωσορίζει και σας ευχόμαστε καλή χρονιά, καλή πρόοδο και να είστε καλότυχα στη ζωή σας!

(Χειροκροτήματα από όλες τις πτέρυγες της Βουλής)

Τώρα, επειδή εξηγήθηκε από τους εκλεκτούς συνεργάτες μας εδώ στη Βουλή, ότι σήμερα παρακολουθείτε μια ειδικού τύπου συνεδρίαση, τον λεγόμενο κοινοβουλευτικό έλεγχο, όπου ένας Βουλευτής ερωτά και ένας Υπουργός απαντά για επίκαιρα θέματα, γι’ αυτό και βλέπετε ότι η Αίθουσα δεν είναι γεμάτη, αλλά οι Βουλευτές και ο ελληνικός λαός παρακολουθούν από το κύκλωμα της Βουλής των Ελλήνων τα όσα πολύ χρήσιμα λέγονται, είτε συμφωνεί κάποιος είτε διαφωνεί, όπως και εγώ με την προηγούμενη τοποθέτηση που διαψεύστηκα. Δεν πρόλαβα να πω ότι είναι παιδευτικού χαρακτήρα και εργαλείο επίλυσης θεμάτων ο κοινοβουλευτικός έλεγχος και αμέσως έπεσα στην παγίδα.

Και εγώ είχα συμμαθητή που πέθανε δεκατεσσάρων ετών στο σχολείο, κύριε γιατρέ, να είστε καλά!

Ορίστε, έχετε και τον λόγο, κύριε συνάδελφε.

**ΝΙΚΟΛΑΟΣ ΠΑΠΑΔΟΠΟΥΛΟΣ:** Επειδή δεν είστε γιατρός, κύριε Υπουργέ, δεν το καταλογίζω ως θράσος να ζητάτε επιστημονική εργασία για έναν άνθρωπο που πέθανε πριν λίγες ώρες.

Όμως, το βλέπετε με δεδομένη την ατιμωρησία των προηγούμενων συναδέλφων σας, των οποίων τα ονόματα σας ανέφερα. Και όταν λέω ατιμωρησία, εννοώ οι τρεις έχουν επιβραβευθεί για τα κατορθώματά τους. Πρωτοστατούν ακόμη και στα δρώμενα του σύγχρονου νεοδημοκρατικίστικου «Ελλαδιστάν», έτσι όπως καταντήσατε τη χώρα. Δεν πιστεύω ότι θα τιμωρηθούν, όπως λέει ο Σαίξπηρ, αλλά το ελπίζω κάποια στιγμή.

Επίσης, εντύπωση κάνει ακόμη ότι επιμένετε συνέχεια να εμβολιάσετε τους πάντες με το δήθεν επικαιροποιημένο εμβόλιο του COVID-19, το μονοδύναμο XBB.1.15. Όπως ξέρετε πολύ καλά, το εμβόλιο -θα σας πει και η κ. Λινού, μη γελάτε, κυρία Λινού- είναι ήδη ξεπερασμένο. Οι ιοί RNA είναι ασταθέστατοι ιοί. Ούτε για δύο μήνες δεν κρατάει η ανοσία των εμβολίων. Υπάρχει πληθώρα εργασιών -μπορούμε να σας τις καταθέσουμε-, χίλιες εξακόσιες εργασίες, που έχουν ήδη πάει στο Υπουργείο σας και τις έχετε γράψει στα παλιά σας τα παπούτσια.

Επίσης, αυτό πρακτικά σημαίνει ότι δεν είναι εύκολο τα στελέχη, αυτά τα εμβόλια, να εξουδετερώσουν τον τρέχοντα ιό, με βάση όλα τα στοιχεία, αλλά και της μη αποτελεσματικότητας των εμβολίων που συστήνετε, ενώ υπάρχουν σοβαρές ανεπιθύμητες ενέργειες. Πείτε μου ένα άτομο στην Ελλάδα από τα εκατομμύρια που έχουν εμβολιαστεί και δεν έχει κολλήσει κορωνοϊό. Η αποτελεσματικότητα κοντεύει στο μηδέν.

Επίσης, εδώ υπάρχει διασπορά ψευδών ειδήσεων από τους συστημικούς γιατρούς, τους πολιτικούς και τους γνωστούς «τηλεγιατρούς». Πρόσφατα «τηλεγιατρός» είπε ότι σε τέσσερις μήνες πέθαναν από κορωνοϊό εξακόσια άτομα, κατά το πλείστον ανεμβολίαστα. Πώς το αποδεικνύετε αυτό; Γιατί δεν δίνετε στοιχεία;

Όσον αφορά την κ. Αγαπηδάκη που αναφέρατε, είπε ότι το 99,9% των θανάτων από κορωνοϊό είναι ανεμβολίαστοι. Πώς το στηρίζει αυτό; Στο ότι δεν έκαναν το επικαιροποιημένο εμβόλιο; Λάθος! Ξεγελάτε τον κόσμο! Ακυρώνετε, δηλαδή, όλα τα προηγούμενα εμβόλια; Δεν ανακοινώνετε πόσους από τους θανόντες έκαναν μία, δύο, τρεις, τέσσερις και πέντε δόσεις. Αυτοί είναι όλοι ανεμβολίαστοι; Τότε, τι νόημα έχει η επιχείρηση «ΕΛΕΥΘΕΡΙΑ» που κάνατε και λέγατε ότι θα κερδίζαμε τη ζωή μας πίσω; Εμβολιάζοντας τον κόσμο μέχρι θανάτου;

Και τέλος, τα γνωστά «παπαγαλάκια» του συστήματος έφτασαν να πουν και για τον αγαπημένο μας τραγουδιστή Βασίλη Καρρά ότι πέθανε από κορωνοϊό, ενώ όλοι στην πόλη της Θεσσαλονίκης ξέραμε ότι ήταν στα τελευταία στάδια του καρκίνου του πνεύμονα. Έλεος πια! «O tempora o mores», που έλεγε και ο Κικέρωνας!

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κλείνω ζητώντας από την Κυβέρνησή σας, αν σας έμεινε ίχνος αλήθειας και αγάπης γι’ αυτόν τον δυστυχισμένο λαό που σας πίστεψε και σας ψήφισε, τα εξής: Πρώτον, να αποδοθούν πίσω σε όλους τα πρόστιμα που απάνθρωπα θεσπίσατε στους ήδη εξαθλιωμένους από τις μνημονιακές κυβερνήσεις ηλικιωμένους γονείς μας συνταξιούχους και, δεύτερον -ακούστε το αυτό!- να αποκαταστήσετε πλήρως συνταξιοδοτικά, μισθολογικά και ηθικά τους ήρωες υγειονομικούς που αντιστάθηκαν με πάθος, αυταπάρνηση και αλτρουισμό στην υγειονομική δικτατορία που επέβαλε η Κυβέρνησή σας στον ελληνικό λαό.

Τέλος, θέλουμε να ζητήσετε επίσημα συγγνώμη ως πολιτεία γι’ αυτή σας την απάνθρωπη και σαδιστική συμπεριφορά, ώστε να μην ξαναζήσει η χώρα μας τέτοια ντροπή και να μη διανοηθεί ποτέ ξανά ελληνική κυβέρνηση να πράξει παρόμοια αίσχη.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Ωραία.

Κύριε Υπουργέ, για να μην απαντήσω εγώ, απαντήστε εσείς.

**ΝΙΚΟΛΑΟΣ ΠΑΠΑΔΟΠΟΥΛΟΣ:** Κύριε Πρόεδρε, πρέπει να είστε αντικειμενικός!

**ΠΡΟΕΔΡΕΥΩΝ (Αθανάσιος Μπούρας):** Είμαι αντικειμενικός, αλλά να σας πω κάτι; Κι εδώ που κάθομαι υπάρχει ένα όριο.

**ΝΙΚΟΛΑΟΣ ΠΑΠΑΔΟΠΟΥΛΟΣ:** Να είστε θεσμικός!

**ΠΡΟΕΔΡΕΥΩΝ (Αθανάσιος Μπούρας):** Μη φωνάζετε, καθίστε κάτω!

**ΝΙΚΟΛΑΟΣ ΠΑΠΑΔΟΠΟΥΛΟΣ:** Είναι θεσμικός ρόλος αυτός;

**ΠΡΟΕΔΡΕΥΩΝ (Αθανάσιος Μπούρας):** Είμαι αντικειμενικός, αλλά δεν μπορώ να θεωρήσω ότι η πλειοψηφία της παγκόσμιας κοινωνίας έχει άδικο κι εσείς δίκιο.

**ΝΙΚΟΛΑΟΣ ΠΑΠΑΔΟΠΟΥΛΟΣ:** Θα αλλάξει αυτό! Οσονούπω!

**ΠΡΟΕΔΡΕΥΩΝ (Αθανάσιος Μπούρας):** Γιατί είμαστε από αυτούς που έχουμε οικογένειες, παιδιά, έχουμε εμβολιαστεί ξανά και ξανά και είδαμε ότι αυτό είναι σωτήριο, κάτι που πιστεύει ο παγκόσμιος πληθυσμός.

**ΝΙΚΟΛΑΟΣ ΠΑΠΑΔΟΠΟΥΛΟΣ:** Συγχαρητήρια!

**ΠΡΟΕΔΡΕΥΩΝ (Αθανάσιος Μπούρας):** Και όσον αφορά το τι κάνω εγώ, θα το κάνω. Όμως, είμαι κι εγώ ένας εξ αυτών που με ψηφίζει ο ελληνικός λαός. Δεν ψηφίζει μόνο εσάς. Έτσι;

**ΝΙΚΟΛΑΟΣ ΠΑΠΑΔΟΠΟΥΛΟΣ:** …από την εξουσία του Τύπου…(δεν ακούστηκε)

**ΠΡΟΕΔΡΕΥΩΝ (Αθανάσιος Μπούρας):** Ορίστε, κύριε Υπουργέ, απαντήστε εσείς.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Θα προσπαθήσω να επαναφέρω τη συζήτηση, λίγο πιο κόσμια, για να κάνουμε μία ενδελεχή λογική εξέταση των επιχειρημάτων που ακούσαμε.

Ο κύριος συνάδελφος -επαναλαμβάνω, γιατρός στο επάγγελμα- μου είπε ότι έχω θράσος που ζήτησα να υπάρχει μελέτη για τη σύνδεση θανάτου του αθλητού επί κοντώ τα ξημερώματα με τον COVID μέσα σε τόσο λίγες ώρες. Προσέξτε, είναι θράσος εγώ να λέω να μου φέρει τη μελέτη, αλλά δεν ήταν θράσος εκείνου να έχει εκδώσει ιατρικό πόρισμα το οποίο φέρνει στη Βουλή των Ελλήνων!

Δεν είναι θράσος μόνο αυτό που κάνατε! Είναι ντροπή! Θα έπρεπε να σας πάρουν πίσω το πτυχίο γι’ αυτό που κάνατε! Θα έπρεπε να πάψετε να ασκείτε το ιατρικό λειτούργημα με αυτό που είπατε, διότι για να έρχεσαι στη Βουλή και να αποδίδεις ως γιατρός αίτιο θανάτου χωρίς να έχεις κάνει την παραμικρή έρευνα γιατί πέθανε αυτός ο ατυχής συμπολίτης μας, αποδεικνύει ότι η σχέση σας με την επιστήμη είναι μηδενική, γιατί η επιστήμη το πρώτο που λέει είναι: «Δεν βγάζω βιαστικό συμπέρασμα».

Αυτό, λοιπόν, κάνατε μόλις προηγουμένως. Και το κάνατε για τον πιο χυδαίο λόγο, για να κερδίσετε ψήφους. Σας αποσύρω, λοιπόν, τις σχετικές κατηγορίες και λέω: «Ένας απλός δημαγωγός είστε. Δεν χάλασε ο κόσμος!».

Πάμε τώρα στο συγκεκριμένο, στο ερώτημα που είναι λογικό και πρέπει να απαντηθεί στην κοινή γνώμη, όχι σε κάποιον που πηγαίνει για ψήφους όπως ο συνάδελφος, αλλά σε ανθρώπους που έχουν πραγματική αγωνία. Το ερώτημα είναι το εξής: «Μα, άμα έχω κάνει δύο, τρεις, τέσσερις δόσεις, πρέπει να κάνω και το επικαιροποιημένο εμβόλιο; Άραγε, τι νόημα έχουν οι δόσεις;».

Αυτό είναι ένα λογικό επιχείρημα, το οποίο όμως ένας γιατρός το ξέρει, γι’ αυτό λέω ότι είναι λαϊκιστής και δημαγωγός, αλλά ο μέσος πολίτης μπορεί να μην το ξέρει. Για το εμβόλιο της γρίπης, μετράει κανένας μας δόσεις εμβολίου γρίπης; Εγώ κάνω το εμβόλιο της γρίπης κάθε Νοέμβριο, αρχές Νοεμβρίου, από το 2013. Όταν πάω να κάνω το εμβόλιο, λέω: «Θα κάνω τη δέκατη, την ενδέκατη, τη δωδέκατη δόση»; Όχι βέβαια! Λέω: «Θα κάνω το ετήσιο εμβόλιο της γρίπης» και θα το κάνω μέχρι τη μέρα που θα φύγω από τον μάταιο τούτο κόσμο.

Αγαπητέ γιατρέ, εάν δεν εμβολιαστείς την επόμενη χρονιά για το εμβόλιο της γρίπης και έχεις εμβολιαστεί τις δέκα προηγούμενες και ασθενείς από γρίπη, θεωρείσαι εμβολιασμένος ή ανεμβολίαστος για τη γρίπη; Θεωρείσαι ανεμβολίαστος για τη γρίπη, αγαπητέ γιατρέ, που αν δεν τα ξέρεις αυτά, κακώς σου δώσανε πτυχίο!

Άρα, λοιπόν, ο λαϊκισμός έγκειται στο ότι είναι συνήθης ιατρική πράξη ο ετήσιος εμβολιασμός και ένας γιατρός αυτό το γνωρίζει. Έρχεται στη Βουλή των Ελλήνων και κάνει σόου με το: «Άραγε, τι νόημα έχουν οι προηγούμενες δόσεις;». Επαναλαμβάνω ότι πρόκειται περί χυδαίου επιχειρήματος από επιστήμονα, λογικού από δημαγωγό.

Άρα, το εμβόλιο του COVID μπαίνει πλέον παγκοσμίως στη λογική του ετησίου εμβολιασμού και, ναι, εάν δεν έχεις κάνει την επικαιροποιημένη δόση, θεωρείσαι ανεμβολίαστος.

Ως προς το αν σε καλύπτει ή όχι τώρα, έχει πει ποτέ κανένας, κύριε Πρόεδρε και κύριε συνάδελφε, ότι το εμβόλιο του COVID καλύπτει 100% από τη νόσηση; Ποτέ και κανένας! Όλες οι μελέτες από το πρώτο εμβόλιο λέγανε ότι το εμβόλιο κατά του COVID δεν καλύπτει από τη νόσηση. Από τι καλύπτει; Από τις βαριές επιπλοκές και τη βαριά νόσηση, δηλαδή την εισαγωγή στο νοσοκομείο.

Έρχεστε, λοιπόν και λέτε ως επιχείρημα -γιατί είστε λαϊκιστής- «Μα, δείτε γύρω σας. Δεν έχουν ασθενήσει όσοι έχουν κάνει το εμβόλιο; Άρα, δεν δουλεύει το εμβόλιο», ενώ το εμβόλιο σου λέει στις οδηγίες του ότι το να το κάνεις δεν σημαίνει ότι δεν θα νοσήσεις.

**ΝΙΚΟΛΑΟΣ ΠΑΠΑΔΟΠΟΥΛΟΣ:** Ποιες οδηγίες!

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Πάμε, όμως, στο συγκεκριμένο, για να μιλάμε και λίγο επιστημονικά σοβαρά, γιατί καλά να κάνει πλάκα η Νίκη να πάρει καμμία ψήφο -βέβαια, ευτυχώς, βλέπω στις δημοσκοπήσεις ότι πάτε για φούντο, λογικό, ο ελληνικός λαός σας είδε- αλλά η ουσία παραμένει.

**ΝΙΚΟΛΑΟΣ ΠΑΠΑΔΟΠΟΥΛΟΣ:** Εσείς να δείτε!

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Τι λέτε; Τι λέτε ως επιστήμων; Για δώστε μου τώρα εσείς μια εξήγηση, γιατρός ων, πώς γίνεται στους χίλιους θανάτους, οι εννιακόσιοι ενενήντα οκτώ να είναι ανεμβολίαστοι, κατά τον τρόπο που εξηγήσαμε, και οι δύο μόνο εμβολιασμένοι; Πώς γίνεται; Πώς εξηγείται αυτό από τον μεγάλο επιστήμονα γιατρό Παπαδόπουλο;

Άρα, για να σταματήσει η σχετική πλάκα που οδήγησε πολλούς ανθρώπους να παρασυρθούν από τσαρλατάνους και τελικά να χάσουν και τη ζωή τους, το εμβόλιο προστατεύει από το να νοσήσει κάποιος σοβαρά.

Οι οδηγίες όλων των κέντρων κατά της μετάδοσης των λοιμώξεων στον πλανήτη γη, από το ecdc με το ευρωπαϊκό κέντρο, είναι οι εξής: Συνιστάται ως ετήσιος εμβολιασμός στις ευάλωτες ομάδες, δηλαδή, στους ανθρώπους που είναι σε ηλικία άνω των 60 και σε όσους έχουν υποκείμενα νοσήματα ή άλλους λόγους ιατρικούς που πρέπει να κάνουν το εμβόλιο. Σε αυτές τις ομάδες του πληθυσμού συνιστάται να γίνεται κάθε χρόνο, για να μειώνονται οι θάνατοι, για να μειώνονται οι σοβαρές επιπλοκές, για να μειώνονται οι βαριές νοσηλείες. Τέλος!

Όλο το σόου των εμβολίων του 2008 και του 2009 και ότι κάποτε πρέπει να τιμωρηθούν, μάλλον την ώρα που πήγατε να σπουδάσετε ιατρική, αγαπητέ κύριε συνάδελφε -με τον τρόπο που το κάνατε, δεν το κρίνω- ονειρευόσασταν τον Δικαστή Ντρεντ. Δεν είστε δικαστής και η γνώμη σας ποσώς μας ενδιαφέρει. Κανένα ποινικό αδίκημα δεν έχει βρεθεί στους ανθρώπους για τα εμβόλια του 2008 και του 2009, καμμία δίωξη δεν τους ασκήθηκε από κανέναν εισαγγελέα και θα μου επιτρέψετε να σας πω ότι το να λέει κάποιος για κάποιον συμπολίτη του ότι πρέπει να τιμωρηθεί, ενώ δεν του έχει ασκηθεί καν κατηγορία, είναι βαρύ ποινικό αδίκημα που ονομάζεται συκοφαντική δυσφήμιση και κάποια στιγμή ο λαϊκισμός και η δυσφήμιση πρέπει να σταματήσουν!

**ΠΡΟΕΔΡΕΥΩΝ (Αθανάσιος Μπούρας):** Ευχαριστώ, κύριε Υπουργέ.

Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», είκοσι ένας μαθητές και μαθήτριες και δύο συνοδοί εκπαιδευτικοί από το 2ο Δημοτικό της Ιονίου Σχολής.

Η Βουλή σάς καλωσορίζει και σας εύχεται καλή πρόοδο και καλή χρονιά.

(Χειροκροτήματα απ’ όλες τις πτέρυγες της Βουλής)

Θα συνεχίσουμε με την τέταρτη με αριθμό 570/15-1-2024 επίκαιρη ερώτηση του δεύτερου κύκλου του Βουλευτή Ηρακλείου της Κοινοβουλευτικής Ομάδας «Κομμουνιστικό Κόμμα Ελλάδας» κ. Εμμανουήλ Συντυχάκη προς τον Υπουργό Υγείας, με θέμα: «Για τα προβλήματα στο Κοινοτικό Κέντρο Ψυχικής Υγείας Παιδιών και Εφήβων Ρεθύμνου Κρήτης.»

Να σας διευκρινίσω ότι στον Κοινοβουλευτικό Έλεγχο ερωτά ένας Βουλευτής, όπως θα κάνει τώρα ο κ. Συντυχάκης και ο αρμόδιος Υπουργός κ. Γεωργιάδης θα απαντήσει σε αυτά που θα ακούσει.

Ο κ. Συντυχάκης έχει τον λόγο.

**ΕΜΜΑΝΟΥΗΛ ΣΥΝΤΥΧΑΚΗΣ:** Ευχαριστώ πολύ, κύριε Πρόεδρε.

Κύριε Υπουργέ, η κατάσταση στο Κέντρο Ψυχικής Υγείας Παιδιών και Εφήβων Ρεθύμνου είναι οριακή, λόγω της τραγικής υποστελέχωσης, παρά τις αυξημένες ανάγκες σε ένα τόσο ευαίσθητο τομέα, όπως η ψυχική υγεία παιδιών και εφήβων που απαιτεί εξειδίκευση, εμπειρία, αλλά και σταθερή θεραπευτική σχέση.

Συγκεκριμένα από τις δεκατρείς θέσεις του Οργανισμού Εσωτερικής Υπηρεσίας, που και αυτός δεν ανταποκρίνεται στις σύγχρονες, διαρκώς διευρυνόμενες, ανάγκες καλύπτονται μόνο οι έξι. Στην κομβική ειδικότητα του παιδοψυχίατρου από τους τρεις γιατρούς που προβλέπει οργανισμούς, υπηρετεί μία γιατρός με πολλαπλά με πολλαπλάσιες μάλιστα υποχρεώσεις, καθώς στο Κοινοτικό Κέντρο Ψυχικής Υγείας Παιδιών Εφήβων Ρεθύμνου καταφεύγουν πολλά περιστατικά του Νομού Χανίων αφού δεν διαθέτει παιδοψυχίατρο ούτε το Κέντρο Ψυχικής Υγείας ούτε το Νοσοκομείο Χανίων.

Ταυτόχρονα, η μοναδική γιατρός στο ΚοιΚεΨΥΠΕ είναι επιφορτισμένη με εισαγγελικές εντολές. Τα αποτελέσματα είναι οι τεράστιες καθυστερήσεις στην αντιμετώπιση των περιστατικών παιδιών που χρήζουν άμεσης θεραπείας. Δεκάδες οικογένειες με χρόνια προβλήματα αδυνατούν να εξυπηρετηθούν. Δεκάδες θεραπείες δεν μπορούν να συνταγογραφηθούν. Αν και μεγάλος αριθμός οικογενειών καταφεύγουν στο ΚοιΚεΨΥΠΕ του «Βενιζέλειου» Νοσοκομείου Ηρακλείου -που και αυτό εδώ και πολύ καιρό λειτουργεί με μειωμένο προσωπικό που κινδυνεύει να κλείσει- οι λίστες αναμονής στο ΚοιΚεΨΥΠΕ Ρεθύμνου ξεπερνούν τους δεκατρείς μήνες.

Πολλές οικογένειες από το υστέρημά τους καταφεύγουν σε ιδιώτες σε συνθήκες ακρίβειας και άλλες που δεν έχουν ούτε αυτή τη δυνατότητα, περιμένουν στην αναμονή, μένουν στον αέρα, με ό,τι αυτό συνεπάγεται για την επιβάρυνση της κατάστασης των παιδιών τους.

Είναι προφανές ότι η κατάσταση αυτή επιδρά αρνητικά και αποθαρρύνει, σε συνδυασμό πάντα με τους χαμηλούς μισθούς και τις συνθήκες υπερεργασίας, τους ενδιαφερόμενους να εργαστούν στο ΚοιΚεΨΥΠΕ Ρεθύμνου. Στέκει εμπόδιο στην εξέλιξη και στην ανάπτυξη αυτής της κρίσιμης δομής σε μια εποχή που τα προβλήματα και οι ψυχικές διαταραχές αυξάνονται με πολύ γρήγορους ρυθμούς.

Επιπλέον το ΚοιΚεΨΥΠΕ αντιμετωπίζει σοβαρά προβλήματα στέγης. Συστεγάζεται φιλοξενούμενο στο κτήριο του Κέντρου Φυσικής και Ιατρικής Αποκατάστασης, αντιμετωπίζοντας μεγάλη στενότητα χώρου, που επίσης δημιουργεί αρνητικό περιβάλλον, παρεμποδίζει τη λειτουργία του, δυσκολεύοντας τη διεκπεραίωση εργασιών των υπαρχόντων υπαλλήλων. Και αυτό παρά το γεγονός ότι εδώ και πάνω από τριάντα χρόνια έχουν αγοραστεί από το Νοσοκομείο Ρεθύμνου τμήματα του «EUROPA CENTER» με σκοπό τη στέγαση του ΚοιΚεΨΥΠΕ. Αν και οι υποδομές αυτές έχουν εγκαινιαστεί τρεις φορές, αξιοποιούνται για οποιονδήποτε άλλον λόγο -γυμναστήρια, διαφημιστικές εταιρείες κ.τ.λ.-, αλλά ποτέ δεν φιλοξενήθηκαν εκεί ούτε το Κοινοτικό Κέντρο Ψυχικής Υγείας ούτε κάποιο άλλο τμήμα του νοσοκομείου, πλην ενός μικρού χώρου που στεγάζει το τηλεφωνικό κέντρο του ΕΚΑΒ. Όλο το υπόλοιπο κτήριο για δεκαετίες ολόκληρες μένει σε πλήρη αχρηστία.

Σας ρωτάμε, λοιπόν, κύριε Υπουργέ, τι μέτρα προτίθεται να πάρει η Κυβέρνηση, έτσι ώστε να στελεχωθεί το ΚοιΚεΨΥΠΕ Ρεθύμνου με όλο το απαραίτητο μόνιμο προσωπικό όλων των ειδικοτήτων, να καλυφθούν πλήρως οι ανάγκες πρωτοβάθμιας φροντίδας υγείας και να μονιμοποιηθούν οι συμβασιούχοι εργαζόμενοι και, τέλος, να στεγαστεί άμεσα το ΚοιΚεΨΥΠΕ στο κτήριο του «EUROPA CENTER» που έχει αγοραστεί από το Νοσοκομείο Ρεθύμνου, με την υλοποίηση φυσικά όλων των αναγκαίων εργασιών συντήρησης και επισκευής.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Κύριε Υπουργέ, έχετε τον λόγο να απαντήσετε στον κ. Συντυχάκη στα θέματα που έθεσε.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Κύριε συνάδελφε, ευχαριστώ για την ερώτηση, η οποία δυστυχώς επισημαίνει ένα πραγματικό πρόβλημα που δεν θέλω καθόλου να το ωραιοποιήσω.

Σύμφωνα με τα στοιχεία που τηρούνται στην υπηρεσία μας, οι χρόνοι αναμονής για το έτος 2022 για εξυπηρετούμενο πληθυσμό ογδόντα χιλιάδων ανθρώπων περίπου στην Περιφερειακή Ενότητα Ρεθύμνου ήταν δώδεκα μήνες για νέα περιστατικά, δύο έως τέσσερις εβδομάδες για νέα περιστατικά με επείγοντα χαρακτήρα και δύο έως τέσσερις εβδομάδες για επανεξετάσεις. Επισημαίνεται ότι για πολλαπλάσιο πληθυσμό -τριακόσιες πέντε χιλιάδες- στην Περιφερειακή Ενότητα Ηρακλείου οι χρόνοι σε αντίθεση με το ΚοιΚεΨΥΠΕ Ρεθύμνου είναι δύο έως τέσσερις μήνες. Συνεπώς έχουμε πολύ μεγαλύτερη χρονοκαθυστέρηση, πολύ μεγαλύτερη αναμονή στο Κοινοτικό Κέντρο Ψυχικής Υγείας Παίδων και Εφήβων Ρεθύμνου.

Πού οφείλεται αυτό; Δεν βρίσκουμε προσωπικό. Έχουν γίνει προκηρύξεις για την πρόσληψη προσωπικού -και τώρα ετοιμάζουμε νέα προκήρυξη για την πρόσληψη προσωπικού- οι οποίες όμως κηρύσσονται άγονες. Είτε δεν προσέρχεται κανένας είτε σε μια περίπτωση είχαν προσέλθει δύο οι οποίοι όμως τελικά παραιτήθηκαν λίγο πριν αναλάβουν υπηρεσία.

Κατά συνέπεια, αυτό που θα σας πω είναι ότι θα ξαναπροκηρύξουμε τις θέσεις, αλλά εγώ δεν μπορώ να υποχρεώσω κάποιον να πάει να προσληφθεί.

Όσον αφορά τη μεταστέγασή του στο κτήριο Europa η υφιστάμενη διοίκηση παρέλαβε το κέντρο για να στεγάσει τις κτηριακές εγκαταστάσεις του ΚΕΦΙΑΠ και φιλοξενείται εκεί μέχρι και σήμερα. Με συνεργασία της διοίκησης του Γενικού Νοσοκομείου Ρεθύμνου, της Τεχνικής Υπηρεσίας και τους επιστημονικά υπεύθυνους του κοινοτικού κέντρου έχουν γίνει ήδη ενέργειες για τη μεταστέγαση της δομής στο κτήριο Europa που μέρος του ανήκει στο νοσοκομείο. Ήδη έχει γίνει η σύνταξη του κτηριολογικού για την κατανομή των χώρων, χωροθέτηση σε τρεις ορόφους τετρακοσίων δύο τετραγωνικών μέτρων που κρίνονται επαρκείς για την ανάπτυξη των δράσεων του κέντρου. Έχει γίνει έρευνα αγοράς προκειμένου να υπάρξουν προσφορές για τις ηλεκτρομηχανολογικές εγκαταστάσεις του κτηρίου και για την προϋπολογισθείσα δαπάνη. Η διαδικασία για την εκπόνηση της μελέτης για τις ηλεκτρομηχανολογικές εγκαταστάσεις και τα τεύχη δημοπράτησης είναι ήδη σε εξέλιξη. Στο επόμενο χρονικό διάστημα και αφού ολοκληρωθούν οι απαιτούμενες ενέργειες το νοσοκομείο θα προχωρήσει σε διαγωνιστική διαδικασία σύμφωνα με την κείμενη νομοθεσία προκειμένου να εκτελεστούν οι εργασίες και να μεταστεγαστεί οριστικά το κοινοτικό κέντρο στον νέο χώρο του.

**ΠΡΟΕΔΡΕΥΩΝ (Αθανάσιος Μπούρας):** Ευχαριστώ, κύριε Υπουργέ.

Κύριε Συντυχάκη, έχετε τον λόγο για τη δευτερολογία σας.

**ΕΜΜΑΝΟΥΗΛ ΣΥΝΤΥΧΑΚΗΣ:** Κύριε Υπουργέ, δεν ξεφύγατε από τις κλασικές απαντήσεις που δίνει ένας Υπουργός σε αυτές τις περιπτώσεις. Διότι και όλοι οι υπόλοιποι Υπουργοί -γιατί σας λέω, η «κολώνια αυτή κρατάει χρόνια»- έδιναν ακριβώς τις ίδιες απαντήσεις με εσάς. Λέτε τώρα «βγαίνουν άγονες οι προκηρύξεις και θα επαναπροκηρύξουμε», για να ξαναβγούν άγονες και ξανά μανά το ίδιο. Λοιπόν, τι θα γίνει; Ναι, αλλά όσον αφορά τα κριτήρια που λέμε, για να μπορεί να αποδεχτεί ο άλλος και να πάει στη θέση σημαίνει ότι πρέπει να δείτε τα μισθολογικά ζητήματα, να δείτε τις εργασιακές συνθήκες, άλλα κριτήρια, που αυτό στην πράξη τι σημαίνει; Σημαίνει ότι πρέπει να χρηματοδοτήσετε τη δημόσια υγεία, σημαίνει ότι πρέπει να αυξήσετε τους μισθούς των γιατρών, των νοσηλευτών, όλου του προσωπικού, να εντάξετε στα βαρέα και ανθυγιεινά τους νοσηλευτές. Δηλαδή είναι κριτήρια που, εάν αυτά δεν υλοποιηθούν, προφανώς κάθε φορά θα ερχόσαστε γιατί; Γιατί πρέπει να καλύψετε αυτή την αντιλαϊκή, ανθυγιεινή πολιτική, που λέει ότι μέσα από επικουρικούς, μέσα από συμβάσεις ορισμένου χρόνου, μέσα από εργολαβίες θα καλύπτουμε κάθε φορά τα κενά. Εμβαλωματικές λύσεις δηλαδή.

Η κατάσταση δεν είναι τωρινή, είναι αποτέλεσμα της χρόνιας υποβάθμισης, υποχρηματοδότησης, υποστελέχωσης του δημόσιου συστήματος υγείας και φυσικά οι ευθύνες δεν είναι μόνο στη δική σας Κυβέρνηση. Είναι και της προηγούμενης της Νέας Δημοκρατίας, και της προπροηγούμενης του ΣΥΡΙΖΑ και των προπροηγουμένων πάλι της Νέας Δημοκρατίας, του ΠΑΣΟΚ, και πάει λέγοντας. «Μπαλώματα» παντού.

Δεν διαθέτει, για παράδειγμα, παιδοψυχίατρο ούτε το Κέντρο Ψυχικής Υγείας στο Νοσοκομείο Χανίων ούτε το Νοσοκομείο του Αγίου Νικολάου. Στο «λουκέτο» της Ψυχιατρικής στο Νοσοκομείο Χανίων -γιατί βγήκαν οι εργαζόμενοι και λένε «βάζουμε λουκέτο»- δεν απαντάτε με προσλήψεις, αλλά με μεταφορά δύο ψυχιάτρων από το Κέντρο Ψυχικής Υγείας Χανίων, αποδυναμώνοντας και αυτό.

Στο ίδιο μήκος κύματος κινείται και η Παιδοψυχιατρική Κλινική του Πανεπιστημιακού Νοσοκομείου, που από τον Σεπτέμβρη του 2022 έχει μείνει με δύο μόνο γιατρούς οι οποίοι κάνουν από δεκαπέντε εφημερίες ο καθένας, έξι από τις οποίες δεν τις πληρώνονται ποτέ. Η μοναδική προκήρυξη πρόσληψης νέου προσώπου, που αφορούσε σε δύο επιμελητές παιδοψυχίατρους, βγήκε άγονη, με τα γνωστά αποτελέσματα, που σας είπα και προηγουμένως.

Το ΚοιΚεΨΥΠΕ στο «Βενιζέλειο» Νοσοκομείο υπολειτουργεί, με μία μόνο παιδοψυχίατρο, και κινδυνεύει και αυτό να κλείσει. Σας το είπα και στην πρωτολογία. Και ερωτώ: εσείς θα λογοδοτήσετε, εσείς ως Υπουργός, το Υπουργείο, η 7η ΥΠΕ, οι διοικήσεις των νοσοκομείων; Τι θα συμβεί τις ημέρες που δεν εφημερεύει παιδοψυχίατρος στο νησί και κάποιο παιδί χρειαστεί εκτίμηση; Τι θα συμβεί σε περίπτωση που κάποιο παιδί χρειαστεί νοσηλεία σε παιδοψυχιατρική κλινική;

Οι όποιες δημόσιες δομές ψυχικής υγείας παιδιών, κύριε Υπουργέ, που έχουν απομείνει παραμένουν ανοιχτές χάρη στην υπερπροσπάθεια που κάνει το προσωπικό. Άρα, λοιπόν, πρέπει να δώσετε πολύ συγκεκριμένες απαντήσεις και με χρονοδιάγραμμα, δηλαδή πώς θα στελεχωθεί το Κοινοτικό Κέντρο Ψυχικής Υγείας Παιδιών και Εφήβων με όλο το απαραίτητο μόνιμο προσωπικό και με τα κριτήρια που σας ανέφερα και φυσικά να στεγαστεί επιτέλους στο κτήριο, στο Europa Center, αλλά με συγκεκριμένο χρονοδιάγραμμα και με αληθινές απαντήσεις και όχι «ψεύτικες», σε εισαγωγικά, με την έννοια αυτών που δίνουν κάθε φορά οι Υπουργοί, έτσι, απλώς για να δώσουν απαντήσεις.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της Αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», είκοσι τρεις μαθήτριες και μαθητές και δύο συνοδοί εκπαιδευτικοί από το 2ο Δημοτικό Σχολείο Ιόνιος Σχολή, Β΄ Τμήμα.

Σήμερα έχουμε όλο την υποδοχή της Ιονίου Σχολής!

Η Βουλή σάς καλωσορίζει και σάς εύχεται καλή πρόοδο και καλή χρονιά!

(Χειροκροτήματα από όλες τις πτέρυγες της Βουλής)

Ορίστε, κύριε Υπουργέ, έχετε τον λόγο για να απαντήσετε στον κ. Συντυχάκη.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Αγαπητέ κύριε συνάδελφε, κατ’ αρχάς δεν θέλω να μου λέτε ότι δίνω ψεύτικες απαντήσεις.

**ΕΜΜΑΝΟΥΗΛ ΣΥΝΤΥΧΑΚΗΣ:** Είπα «σε εισαγωγικά».

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Το δέχομαι.

Διάβασα την απάντηση της Υπηρεσίας. Θέλω να είμαι ειλικρινής, γιατί, ξέρετε, σας σέβομαι πραγματικά. Μπορεί να διαφωνούμε, αλλά πάντα πέρα από κόσμιος είστε και στο θέμα διαβασμένος. Εγώ είμαι δέκα μέρες Υπουργός Υγείας. Αν σας έλεγα ότι πρώτη μου προτεραιότητα ήταν το Κοινοτικό Κέντρο Ψυχικής Υγείας Ρεθύμνου θα σας έλεγα ψέματα. Θέλω να είμαι πολύ ειλικρινής.

Από την άλλη αν σας πω ότι δεν αναγνωρίζω ότι εκεί υπάρχει πρόβλημα πραγματικό και όσα επισημαίνατε και ως δυνητικούς κινδύνους ότι δεν είναι πραγματικά, δεν θα ήμουν επαρκής για Υπουργός Υγείας. Δεσμεύομαι, όχι σε βαθύ χρόνο, αλλά σε σύντομο χρόνο, αφού ενημερωθώ επαρκέστερα και από την ΥΠΕ και από την υπηρεσία, να έρθω με πιο συγκεκριμένες λύσεις σε ένα όχι εύκολο πρόβλημα. Διότι και εσείς από την πλευρά σας θα έχετε καταλάβει πως όταν κάνουμε προκηρύξεις και δεν έρχεται κανένας, προφανώς θα μετακινήσουμε κάποιους από γειτονικές δομές.

Πρέπει δε να σας πω στο γενικό αίτημα «αυξήστε τους μισθούς, τα βαρέα και ανθυγιεινά» και όλα τα άλλα που είπατε, έχει αυξήσει αυτή η Κυβέρνηση τις δαπάνες για τη δημόσια υγεία ή είναι μια Κυβέρνηση που έχει αδιαφορήσει για τη δημόσια υγεία; Οι δαπάνες για το Εθνικό Σύστημα Υγείας, αγαπητοί κύριοι συνάδελφοι, εν τω συνόλω είναι 46,5% πάνω από ό,τι ήταν το 2019, τη μέρα που αναλάβαμε. Άρα έχουμε πολύ μεγάλη αύξηση των δημοσίων δαπανών για την υγεία επί κυβερνήσεως Κυριάκου Μητσοτάκη.

Είναι αυτή η αύξηση επαρκής; Όχι. Και με αυτή την αύξηση η Ελλάδα υπολείπεται σημαντικά του ευρωπαϊκού μέσου όρου ως ποσοστού του ΑΕΠ, που κατευθύνεται προς τις δαπάνες του Εθνικού Συστήματος Υγείας. Εγώ θέλω να σας λέω όλα τα στοιχεία ως έχουν. Έχουμε μεγάλη πρόοδο. Έχουμε καλύψει μεγάλη απόσταση σε σχέση με αυτό που παραλάβαμε, αλλά ακόμα έχουμε άλλο τόσο να διανύσουμε για να φτάσουμε εκεί που θέλουμε. Πάντως δεν αδιαφορούμε και σίγουρα δεν αδιαφορεί ο Πρωθυπουργός και όχι μόνο ο παρών Υπουργός αλλά και οι προκάτοχοί μου σε αυτή την ιδιαιτέρως τιμητική θέση.

Θα επανέλθω όμως και θα σας πω κι ένα τελευταίο, γιατί δεν θέλω να πω περισσότερα τώρα. Πρόκειται σύντομα -όταν λέω σύντομα εννοώ αφού κάνουμε τις ανακοινώσεις μας γενικά για τις μεταρρυθμίσεις μας στο Εθνικό Σύστημα Υγείας με τους συναρμόδιους υπουργούς μου, την Αναπληρώτρια Υπουργό και τον Υφυπουργό, μέσα στις επόμενες μέρες, γιατί δεν χάνουμε χρόνο, πάμε πάρα πολύ γρήγορα- θα κατέβω στην Κρήτη, γιατί θέλω να συγκαλέσω μια μεγάλη συνάντηση, στην οποία θα προσκληθούν και όλοι οι τοπικοί Βουλευτές της νήσου, για να κάνουμε μια μεγάλη αλλαγή στον τρόπο που λειτουργεί το Υγειονομικό Τμήμα της Κρήτης. Πιστεύω ότι με μια μεγάλη μεταρρύθμιση τοπική, εκεί, θα έχουμε πολύ καλύτερα αποτελέσματα.

**ΠΡΟΕΔΡΕΥΩΝ (Αθανάσιος Μπούρας):** Ευχαριστώ, κύριε Υπουργέ.

Συνεχίζουμε με την τελευταία για σήμερα επίκαιρη ερώτηση, την πέμπτη με αριθμό 562/12-1-2024 επίκαιρη ερώτηση δεύτερου κύκλου του Βουλευτή Ευβοίας της Κοινοβουλευτικής Ομάδας «ΣΥΡΙΖΑ - Προοδευτική Συμμαχία» κ. Συμεών Κεδίκογλου προς τον Υπουργό Υγείας, με θέμα: «Η υποστελέχωση και η αδιαφορία της Κυβέρνησης για το ΕΣΥ έχει αφήσει τους κατοίκους του Νομού Ευβοίας χωρίς επαρκή υγειονομική κάλυψη».

Κύριε Κεδίκογλου, έχετε τον λόγο.

**ΣΥΜΕΩΝ ΚΕΔΙΚΟΓΛΟΥ:** Ευχαριστώ, κύριε Πρόεδρε.

Κύριε Υπουργέ, η κατάσταση στη δημόσια υγεία βαίνει συνεχώς επιδεινούμενη και αυτό δεν χρειάζεται να το πω εγώ, το ξέρουν όσοι συμπολίτες μας αναγκάζονται να χρησιμοποιήσουν τις δημόσιες δομές ή αν έχουν την ατυχία να βρεθούν σε ένα νοσοκομείο, ειδικά σε ημέρα εφημερίας.

Όμως εδώ δεν ήρθα και δεν θέλω να κάνω μια άχαρη κομματική αντιπαράθεση. Θέλω πραγματικά και θα ήμουν ευτυχής αν μας δείξετε ότι έχετε την πολιτική βούληση ή αν μπορείτε να λύσετε με συγκεκριμένο τρόπο κάποια από τα πολλά προβλήματα που ταλανίζουν τον νομό μου, τον Νομό Ευβοίας, και να βοηθήσουμε τους συμπολίτες μας. Θέλουμε λοιπόν λύσεις. Ελάτε στον νομό, ελάτε να δείτε τα προβλήματα από κοντά, χωρίς τους συνήθεις παρατρεχάμενους. Θα σας συνοδεύσω ευχαρίστως για να δείτε κι εσείς την πραγματική εικόνα.

Αν ερχόσασταν λοιπόν θα βλέπετε τα εξής. Ξεκινάω από τη Σκύρο. Διότι για μένα αυτό το γεγονός από μόνο του είναι σοκαριστικό. Μιλάμε για ένα νησί που το χειμώνα είναι απομονωμένο, το καλοκαίρι έχει τουρισμό. Έχει διακόσιους εβδομήντα μαθητές, πάνω από τριακόσια παιδάκια και δεν έχει εδώ και μήνες παιδίατρο. Προσέξτε, όχι μόνο στον δημόσιο τομέα, ούτε στον ιδιωτικό. Σκεφτείτε, γιατί είστε και πατέρας και μπορείτε να καταλάβετε. Και έχει ένα μικροβιολογικό εργαστήριο, μόνο ιδιωτικό, κι αυτό μη συμβεβλημένο. Χρειάζεται λοιπόν άμεση αναβάθμιση του περιφερειακού ιατρείου.

Εικόνα δεύτερη, αν πηγαίνατε, στην Κάρυστο, όπου καλύπτει μια απόσταση διακοσίων χιλιομέτρων και είναι δυόμισι ώρες από τη Χαλκίδα. Πέντε γιατροί παραιτήθηκαν και από ό,τι ξέρω -μακάρι να είναι διαφορετικά, εσείς έχετε καλύτερη πληροφόρηση- έχει γίνει μια προκήρυξη και ετοιμάζονται και άλλοι να φύγουν, γιατί η περιοχή θεωρείται και είναι άγονη.

Φυσικά, ελπίζω να μην υπάρχει καμμία -επειδή για νέους υγειονομικούς χάρτες- περίπτωση ή σκέψη κλεισίματος δομών στην Εύβοια.

Αν πηγαίνατε στην Ιστιαία, θα βλέπατε πριν έναν μήνα ότι οι γιατροί σύσσωμοι είχαν παραιτηθεί από το κέντρο υγείας για τον τρόπο με τον οποίο τους αντιμετώπιζε η υγειονομική περιφέρεια εκεί.

Και αφού αφήσω τα υπόλοιπα κέντρα υγείας, γιατί ο χρόνος δεν επαρκεί -καθένα από αυτά έχει τέτοια προβλήματα που θα ήθελε πραγματικά να κάνουμε μια ξεχωριστή συνεδρίαση εδώ, με τίτλους θα προσπαθήσω να τα βάλω- έρχομαι στο μεγάλο θέμα του Νοσοκομείου Χαλκίδας. Είναι ένα νοσοκομείο που έγινε καινούργιο, έχουμε επιτέλους ένα καινούργιο κτήριο. Όμως, ενώ έχουμε τριπλάσιους χώρους, προσπαθήσαμε να ανοίξουμε κλινικές, ουσιαστικά, το προσωπικό είναι το ίδιο. Με κάποιες τροποποιήσεις στους γιατρούς, το οργανόγραμμα είναι το οργανόγραμμα του 2012.

Εκεί, λοιπόν, στα ΤΕΠ θα δείτε πολύωρες αναμονές που φτάνουν -και είναι ένα σύνηθες φαινόμενο- τις πέντε ώρες. Θα βλέπατε ένα νοσοκομείο που έχει εικοσιτετράωρη εφημερία και φόρτο όχι μόνο από την Εύβοια, αλλά και από τη Βοιωτία που έρχονται. Αν πηγαίνατε στα χειρουργεία, τις μισές μέρες λειτουργούν οι τρεις από τις έξι αίθουσες. Αν πηγαίνετε στον μαγνητικό τομογράφο, θα βλέπατε ότι δύο μέρες την εβδομάδα λειτουργεί. Γιατί αυτό;

Θα μου πείτε ότι δεν υπάρχει προσωπικό. Ναι, αλλά αυτά που χάνουμε σαν ελληνικό δημόσιο είναι πολύ περισσότερα από το να πήγαινε κάποιος και να μπορούσε να λειτουργήσει τον μαγνητικό τομογράφο, εκτός αν υπάρχουν συμφέροντα και είναι σκόπιμο αυτό, για να μπορέσουν να δουλεύουν τα διάφορα κέντρα γύρω-γύρω.

Αν πηγαίνετε ακόμα στο προσωπικό να δείτε με τι συνθήκες δουλεύει, εκεί πραγματικά, οι διάφοροι διοικητές, σαν φακίρηδες, προσπαθούν να πάνε μεταξύ νόμου και παρανομίας, γιατί μιλάμε για ρεπό από τα οποία παίρνουν ένα τη βδομάδα, για άδειες που χρωστούν από το 2022, για εφημερίες που είναι πάνω από τον νόμο. Πραγματικά, ειδικά στο νοσηλευτικό θέμα υπάρχουν, όπως θα σας πω αργότερα, πάρα πολλές κενές οργανικές θέσεις.

Άρα, λοιπόν, είναι μια κατάσταση που δεν περιποιεί τιμή στην πολιτεία μας. Είναι ένα καινούργιο νοσοκομείο που είναι σημαντικό να αποκτήσει ένα καλό όνομα και φήμη.

Και βέβαια, θα κλείσω σε αυτό τον πρώτο κύκλο, λέγοντας για τη ΜΕΘ, ότι άνοιξε με δώδεκα κρεβάτια, επειδή δεν υπήρχε προσωπικό από την κ. Γκάγκα, πήγαμε στα οκτώ κρεβάτια. Και αν θέλετε, αυτό έγινε σε συνθήκες πανδημίας, με ταχύρρυθμη εκπαίδευση, γιατί μόνο ένας ήταν σχετικός με τη ΜΕΘ, μέσα σε δεκαεννιά μέρες.

Ίσως θα ήταν χρήσιμο να δούμε τα ποσοστά θνησιμότητας. Χωρίς να κινδυνολογώ -είχαμε δει τι έγινε στο Αγρίνιο- να δούμε τι είχε γίνει και στο δικό μας νοσοκομείο.

Αυτά, κύριε Υπουργέ, στην πρώτη μου ομιλία και θα επανέλθω στη συνέχεια.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Ορίστε, κύριε Υπουργέ, έχετε τον λόγο να απαντήσετε στον κ. Κεδίκογλου.

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Κύριε συνάδελφε, διαβάζω τον τίτλο της ερωτήσεώς σας: Η υποστελέχωση και η αδιαφορία της Κυβέρνησης για το ΕΣΥ έχει αφήσει τους κατοίκους του Νομού Ευβοίας χωρίς επαρκή υγειονομική κάλυψη».

Για την υποστελέχωση θα το δεχθώ και θα εξηγήσω λίγο και πού οφείλεται, αλλά για την αδιαφορία της Κυβέρνησης;

Είναι εντυπωσιακό! Μου είχατε κάνει την ίδια ερώτηση περίπου το 2013 -δεν το θυμάστε- και μάλιστα, στη συζήτηση που είχαμε κάνει εδώ ήταν και χρήσιμη, γιατί είχα θεσμοθετήσει κάποια επιπλέον κίνητρα για τους γιατρούς που υπηρετούν σε άγονες περιοχές. Μόνο που τότε ήμασταν στην ίδια κυβέρνηση, στην κυβέρνηση Σαμαρά - Βενιζέλου, εγώ Υπουργός Υγείας, εσείς μετέπειτα Υφυπουργός Παιδείας.

Ήταν προϊόν αδιαφορίας της κυβερνήσεώς μας η τότε υποστελέχωση των ιατρικών κέντρων και των κέντρων υγείας, του Νοσοκομείου Χαλκίδας; Παρόμοια είναι. Έχω την ερώτηση, να σας τη στείλω. Αν θέλετε, να τη δημοσιεύσω μετά στο Twitter. Δεκέμβριος του 2013 ήταν. Δηλαδή, αδιαφορούσε και η κυβέρνησή μας τότε; Και εσείς αδιαφορούσατε;

Γιατί το λέω αυτό; Σας έχω μεγάλο σεβασμό. Είστε ένας ικανός πολιτικός και ευπρεπής. Αυτό το ύφος ερωτήσεως είναι για τη Νίκη -εννοώ για το κόμμα Νίκη- δεν είναι για εσάς. Εσείς μπορείτε να γράψετε υποστελέχωση, φυσικά, αλλά όχι αδιαφορία.

Το να πείτε σε μια κυβέρνηση, την οποιαδήποτε ελληνική κυβέρνηση, ότι αδιαφορεί για την υγεία του λαού της, τότε γιατί εκλέγεται η κυβέρνηση, αν αδιαφορεί για την υγεία;

Τώρα, αν θέλετε, θα μιλήσουμε σοβαρά για τις αιτίες υποστελέχωσης, γιατί αυτή είναι μια πολύ ενδιαφέρουσα συζήτηση, που θα έπρεπε να την κάνουμε και στην Επιτροπή Κοινωνικών Υποθέσεων και να ακούσουμε τις γνώμες των υπολοίπων κομμάτων για τις πιθανές λύσεις. Διότι πράγματι, ερχόμενος, κύριε Πρόεδρε, δέκα χρόνια μετά στη θέση του Υπουργού Υγείας, διαπιστώνω ένα πολύ διαφορετικό ΕΣΥ με πολύ διαφορετικά προβλήματα.

Το 2013-2014 είχαμε φυσικά μεγάλο έλλειμμα υποχρηματοδότησης, αναμφίβολα, λόγω μνημονίου και χρεοκοπίας, αλλά αν θέλαμε να βρούμε γιατρούς βρίσκαμε. Σήμερα ο ένας διαγωνισμός μετά τον άλλον κηρύσσεται άγονος και πάρα πολλοί γιατροί παραιτούνται, όπως σωστά είπατε, αλλά δεν παραιτούνται για τον λόγο που είπατε, γιατί είναι άγονες οι περιοχές. Πάντα ήταν άγονες οι περιοχές. Δεν έχουν αλλάξει οι περιοχές, οι ίδιες περιοχές είναι.

Αλλά παραιτούνται, γιατί πλέον οι αμοιβές στον ιδιωτικό τομέα έχουν ανέβει τόσο πολύ, που πια το κίνητρο για να φύγει κάποιος από το Εθνικό Σύστημα Υγείας και να πάει να δουλέψει στον ιδιωτικό τομέα, είναι πάρα πολύ μεγάλο, ή να πάει σε γειτονική χώρα. Στην Κύπρο, που δίνουν σε έναν γιατρό του δικού τους δημοσίου συστήματος 5.000 ευρώ τον μήνα, δεν έχουν γιατρούς και δεν βρίσκουν γιατρούς με 5.000 ευρώ τον μήνα. Στη Ρουμανία τους έχουν πάει στις 7.000 ευρώ τον μήνα και πάλι δεν βρίσκουν γιατρούς.

Θέλω λοιπόν να πω με αυτό ότι αν δεν μιλήσουμε τώρα στα σοβαρά για το ποιο είναι το πρόβλημα και γράφουμε ρητορικές υπερβολές για ένα κράτος που αδιαφορεί άκρη δεν θα βγάλουμε. Επί της ουσίας να σας πω δυο πράγματα και θα έρθω κι εγώ στη δευτερολογία μου. Πρώτον, το έτος 2024 έχουμε τις μεγαλύτερες σε αριθμό εγκεκριμένες προσλήψεις στο Εθνικό Σύστημα Υγείας από την ίδρυση του ΕΣΥ. Μιλάμε για έξι χιλιάδες προσλήψεις μόνιμου ιατρικού και νοσηλευτικού προσωπικού στο ΕΣΥ. Εύχομαι να τους βρούμε.

Τώρα η αγωνία μου δεν είναι να μου δώσει η Κυβέρνηση προσλήψεις, μου τις έχει δώσει. Το θέμα είναι να βρούμε νοσηλευτές και ιατρούς. Δεν είμαι καθόλου βέβαιος. Και γιατί έχουμε αυξήσει τους μισθούς των ιατρών, έχουμε αυξήσει κατά 20% από 1η Ιανουαρίου το επίδομα της εφημερίας. Αλλά ας μην κοροϊδευόμαστε, τα δημοσιονομικά της χώρας μας δεν είναι άπειρα, ούτε μπορούμε να πάμε στα 7.000 ούτε στα 10.000 ευρώ, για να είμαστε συνεννοημένοι. Δεν μπορούμε, ό,τι και να κάνουμε. Άρα ας σκεφτούμε λίγο πιο έξυπνα για να βρούμε πραγματικές λύσεις.

Τέλος, λέω μόνο για το Νοσοκομείο Χαλκίδας, τα άλλα θα τα πω μετά. Για όσους δεν το έχουν επισκεφτεί -εσείς θα έπρεπε να το πείτε- είναι ένα από τα ομορφότερα και πιο σύγχρονα νοσοκομεία της χώρας, είναι ένα καταπληκτικό νοσοκομείο και αξίζει στην Εύβοια και μπράβο που υπάρχει. Το είχα ξεκινήσει κι εγώ επί δικών μου ημερών. Οι πρώτες υπογραφές μπήκαν πριν από δέκα χρόνια. Τώρα θα πάω να το δω για να δω τι έγινε με αυτό που είχα υπογράψει τότε. Αλλά έχει γίνει κι είναι πολύ ωραίο.

Να μην έχουμε μόνο γκρίνια. Είναι μεγάλη πρόοδος το Γενικό Νοσοκομείο Χαλκίδας σε σχέση με το παρελθόν. Ο οργανισμός του δε τροποποιήθηκε τέσσερις φορές μέσα σε διάστημα δύο ετών, από το 2020 μέχρι το 2022, προσθέτοντας στο νοσοκομείο μονάδα εντατικής θεραπείας, τρίτο νοσηλευτικό τομέα, ο οποίος αρχικά δεν προβλεπόταν, επιπλέον είκοσι δύο οργανικές θέσεις νοσηλευτικού προσωπικού, μονάδα μετααναισθητικής φροντίδας στο αναισθησιολογικό τμήμα, αυτοτελές τμήμα ελέγχου ποιότητας, έρευνας και συνεχιζόμενης εκπαίδευσης, ειδική μονάδα στεφανιαίων νόσων, ΤΕΠ -όπου καταβάλλεται προσπάθεια κάλυψης των οργανικών θέσεων, προκηρύχθηκαν δύο θέσεις, η μία καλύφθηκε και αναμένεται το ΦΕΚ διορισμού, η άλλη κατέστη άγονη και επαναπροκηρύχθηκε στα τέλη Δεκεμβρίου- χειρουργικές αίθουσες –έχουμε τώρα εκπαίδευση προσωπικού για να ανοίξει άλλη μια αίθουσα χειρουργείου- μαγνητικός τομογράφος, όπου σωστά επισημαίνατε το πρόβλημα πριν.

Αλλά πάλι, αν κάνουμε τη σοβαρή συζήτηση, μία από τις ειδικότητες που έχει το μεγαλύτερο έλλειμμα σήμερα το σύστημα, είναι οι ακτινολόγοι. Η πρώτη ειδικότητα σε έλλειψη, για να ξέρετε, κύριε Πρόεδρε, είναι οι αναισθησιολόγοι με μεγάλη διαφορά και ίσως το μεγαλύτερο παγκόσμιο πρόβλημα σήμερα στα εθνικά συστήματα υγείας. Κατά τον Παγκόσμιο Οργανισμό Υγείας, το έλλειμμα των αναισθησιολόγων παγκοσμίως τα επόμενα τέσσερα με πέντε χρόνια θα είναι ο δυνητικά μεγαλύτερος κίνδυνος για τη λειτουργία των δημοσίων νοσοκομείων στον πλανήτη. Ακτινολόγοι επίσης, μας λείπουν πάρα πολλοί. Όχι στην Εύβοια, στο «Αττικόν» έχουμε κλειστά μηχανήματα γιατί δεν έχουμε ακτινολόγους. Δεν πάνε όχι στη Χαλκίδα ή στην Κάρυστο, δεν πάνε στο «Αττικόν». Το λέω για να βάζουμε λίγο τη σκέψη μας στον πραγματικό κόσμο και όχι στον ιδεατό.

**ΠΡΟΕΔΡΕΥΩΝ (Αθανάσιος Μπούρας):** Κύριε Κεδίκογλου, έχετε τον λόγο για τη δευτερολογία σας.

**ΣΥΜΕΩΝ ΚΕΔΙΚΟΓΛΟΥ:** Ευχαριστώ, κύριε Πρόεδρε.

Κοιτάξτε, ο Υπουργός πιάστηκε από μια φράση και προσπάθησε επάνω εκεί να πατήσει. Ίσως ήμουν ήπιος στον χαρακτηρισμό, γιατί θα μπορούσα να χρησιμοποιήσω και άλλους. Διότι δεν μπορεί να καταλάβει ο λαός της Εύβοιας τι συμβαίνει όταν για παράδειγμα έρχεται μετά τις πυρκαγιές η τότε υφυπουργός ή αναπληρώτρια νομίζω, η κ. Γκάγκα, και υποσχέθηκε ότι θα φέρει δύο καινούργια ασθενοφόρα και έκτοτε το μόνο το οποίο έχει έρθει είναι ένα από την Αρχιεπισκοπή Αμερικής με δωρεά.

Να σας πω για το θέμα του ΕΚΑΒ, ότι με τις βάρδιες που υπάρχουν, αν το βράδυ ασθενήσει ένας ασθενής και φύγει το ασθενοφόρο, δεν έχει «δικαίωμα» να ασθενήσει δεύτερος. Θα πρέπει να πάει, όπως βλέπω αυτά τα γνωστά θέματα, με την καρότσα ή εν πάση περιπτώσει να είναι αβοήθητος.

Στη Χαλκίδα δε μου λένε ότι είναι τόσο μεγάλο το πρόβλημα που πρέπει να κάνετε άμεσα προσλήψεις προσωπικού, τουλάχιστον είκοσι ατόμων για να μπορέσει να λειτουργήσει το σύστημα, γιατί η Χαλκίδα ενώ είναι πολλαπλάσιου πληθυσμού από άλλες αντίστοιχες πόλεις, έχει πολύ λιγότερο προσωπικό στο θέμα του ΕΚΑΒ. Και αυτό πρέπει να το δείτε, γιατί η Εύβοια έχει κι ένα γεωγραφικό ανάγλυφο, ένα δύσκολο οδικό δίκτυο και πολλές φορές έχουμε τέτοιου είδους προβλήματα.

Στο θέμα του τεχνητού νεφρού, έχει εξαγγείλει και έχει υποσχεθεί η Κυβέρνηση ότι και στην Κάρυστο στο νοσοκομείο και στην Ιστιαία θα υπάρχουν μονάδες τεχνητού νεφρού για να μην ταλαιπωρούνται συμπολίτες μας που κάνουν μεγάλες αποστάσεις. Αντί γι’ αυτό, στην μεν Κάρυστο η υποδομή δεν είναι έτοιμη, όπου έχει αναλάβει χορηγία για να το χτίσει κάποια από τις μεγάλες εταιρείες ανεμογεννητριών. Και εκεί, όταν πήγε επιτέλους ο γιατρός, είπε «μέχρι να γίνει αυτή η δομή, θα έχω ξεχάσει κι αυτά που ξέρω» και παραιτήθηκε. Στη δε Ιστιαία βρήκαμε τους χώρους, αλλά ο γιατρός που πήγε, έφυγε.

Και εδώ θα συμφωνήσουμε. Αφού το βλέπετε αυτό το πρόβλημα, ότι πραγματικά προκηρύσσετε και οι γιατροί δεν πάνε, δεν σας λέει κάτι αυτό; Πώς να πάει κάποιος με το μισθό που δίνουμε σήμερα στην ελληνική επαρχία, να κάνει μέρα παρά μέρα εφημερίες, να έχει όλα τα ρίσκα για να είναι μόνος του και να έχει να πληρώσει και ένα ενοίκιο από αυτό τον πενιχρό μισθό; Δεν πρόκειται να βρούμε έτσι γιατρούς και νοσηλευτικό προσωπικό, κύριε Υπουργέ και πρέπει να το δείτε συνολικά στον σχεδιασμό σας και στα κίνητρα που θα δώσετε για να πάει κάποιος γιατρός στην επαρχία.

Επίσης, ένα θέμα που το γνωρίζετε και αυτό. Επειδή πολλές φορές ξέρετε, λόγω των καιρικών φαινομένων και των χιονοπτώσεων, στην Εύβοια κλείνει το οδικό δίκτυο και είναι απομονωμένη η μισή Εύβοια, είχε προταθεί και είχε κάνει δεκτό το αίτημα ο τότε Υπουργός Ναυτιλίας, ο κ. Πλακιωτάκης λέγοντας ότι εκτός από τα τρία σκάφη που είχε στο Λιμενικό θα δοθεί -είναι σε φάση διαγωνιστική από ό,τι μας είχε πει- ένα πλωτό ασθενοφόρο, το οποίο μπορεί να πάει πέρα από τη Λαμία και τη Χαλκίδα, εγώ προτείνω και τον Βόλο, γιατί όπως ξέρετε είμαστε κοντά. Το Πευκί από τη Σκιάθο που χρησιμοποιεί τέτοιου είδους σκάφη είναι δεκαπέντε λεπτά, όπως γίνεται και στη Σκύρο και αλλού.

Τι γίνεται μ’ αυτή την ιστορία; Μπορούμε να το δούμε, τουλάχιστον να έχουν μια πρόσθετη ασφάλεια, να αισθάνονται οι πολίτες της Εύβοιας ότι όταν έρχεται χειμώνας δεν είναι απομονωμένοι;

Και τέλος το μεγάλο θέμα, το οποίο πρέπει να το δείτε βεβαίως σε συνεργασία με τον δήμο, είναι το παλιό νοσοκομείο Χαλκίδας, το οποίο αυτή τη στιγμή ρημάζει και κάποιοι χώροι μπορούν να δοθούν είτε για υγειονομικές είτε για άλλες υπηρεσίες. Εάν πάτε στο νοσοκομείο, όπως είπατε και για άλλα νοσοκομεία, θα δείτε κλειστούς χώρους με πανάκριβα μηχανήματα, μηχανήματα φυσικής αποκατάστασης κ.ο.κ., τα οποία σαπίζουν εκεί και είναι στα όρια των ποινικών ευθυνών.

Δεν λέω για εσάς αλλά πραγματικά πρέπει να σεβόμαστε μέχρι το τελευταίο ευρώ του Έλληνα φορολογούμενου. Αυτά τα αγοράσαμε ακριβώς για να το προσφέρουμε στον ελληνικό λαό, με κόπο και θυσίες του ιδίου και δεν μπορούμε αυτή τη στιγμή να προσφέρουμε κάποιες υπηρεσίες.

Ξέρετε πολύ καλά ότι ούτε λαϊκίζω ούτε προσπαθώ να κερδίσω απλά μικροκομματικά συμφέροντα και ψήφους. Εγώ θα είμαι ευτυχής, αν ακούσω κάποιες συγκεκριμένες δεσμεύσεις πέρα από τα γενικά ότι θα κάνουμε προσλήψεις κ.λπ., να έρθετε στον νομό, να δείτε τα προβλήματα και να μπορέσουμε πραγματικά να δώσουμε κάποιες λύσεις, γιατί το προσωπικό αυτή τη στιγμή που υπάρχει στο νοσοκομείο, οι μισοί και πλέον, ειδικά στο νοσηλευτικό, είναι με συμβάσεις. Πήραμε κάποιους τότε με τον COVID. Λήγουν οι συμβάσεις. Αν δεν δοθεί λύση, προφανώς δεν θα μπορεί να λειτουργήσει το νοσοκομείο και φαντάζομαι ότι θα έχετε λάβει κάποια μέριμνα γι’ αυτό.

Σας ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Και εγώ σας ευχαριστώ.

Κύριε Υπουργέ, έχετε τον λόγο.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Κατ’ αρχάς ξεκινώ από το θέμα της δέσμευσης του πρώην Υπουργού Ναυτιλίας κ. Πλακιωτάκη για το σκάφος, κυρίως για να μη φανεί ότι οι δεσμεύσεις δίνονται για να μην υλοποιούνται.

Έχει ήδη διενεργηθεί ο ηλεκτρονικός ανοικτός διεθνής διαγωνισμός για την προμήθεια των έντεκα ταχύπλοων σκαφών υγειονομικού ενδιαφέροντος, εκ των οποίων το ένα θα επιχειρεί στη βόρεια Εύβοια. Έχει επιλεχθεί η ανάδοχος εταιρεία και ο διαγωνισμός αυτή στιγμή που μιλάμε βρίσκεται στο Ελεγκτικό Συνέδριο. Μετά τον έλεγχο, θα ακολουθήσει από εμάς κατακύρωση του αναδόχου και ο σχεδιασμός είναι να παραληφθεί το σκάφος και να επιχειρεί στο πρώτο εξάμηνο του 2024, εφόσον το Ελεγκτικό Συνέδριο τελικά εγκρίνει τη σχετική σύμβαση. Εγώ δεν προδικάζω τι λέει το Ελεγκτικό Συνέδριο. Πιστεύω ότι αυτό θα γίνει. Άρα η υπόσχεση που εδόθη, έχει τηρηθεί. Αυτό εννοώ.

Τώρα όσον αφορά τα κίνητρα. Προφανώς το θέμα δεν είναι καινούργιο.

Ο πρώτος νόμος που βρήκα που θέσπισε κίνητρα για την υπηρεσία γιατρών στις άγονες περιοχές είναι το άρθρο 30 παράγραφος 8 του ν.1397/1983, εννοώ ως προς το ΕΣΥ. Δηλαδή, στην ίδρυση σχεδόν του ΕΣΥ από τον αείμνηστο Γεώργιο Γεννηματά υπήρχε το πρόβλημα του πώς θα πάνε γιατροί που δεν πηγαίνουν. Δεν νομίζω, δηλαδή, ότι υπάρχουν κάποιες μαγικές λύσεις ή είναι κάποια καινούργια προβλήματα.

Τώρα, έχουμε μια σειρά κινήτρων. Να τα διαβάσω; Είναι δέκα διαφορετικά κίνητρα. Και προχθές που ήμουν σε συνάντηση με την ΕΙΝΑΠ συζητήσαμε και για το ποια θα πρέπει να είναι τα επιπλέον κίνητρα που πρέπει να δώσουμε, γιατί καθένας μας καταλαβαίνει ότι το κόστος ζωής έχει ανέβει. Παραδείγματος χάριν, το Υπουργείο Υγείας συμμετέχει στη συζήτηση -και άλλα Υπουργεία συμμετέχουν στη συζήτηση- για το χτίσιμο κατοικιών σε δύσκολες περιοχές, οι οποίες θα δίνονται στους γιατρούς και στους νοσηλευτές και σε άλλους δημόσιους λειτουργούς για να μπορούν να αποφεύγουν το κόστος του μεγάλου ενοικίου. Έχουμε θεσμοθετήσει από την εποχή μου –και ισχύει ακόμα- ότι η τοπική αυτοδιοίκηση μπορεί να πληρώσει αυτά τα ενοίκια και να είναι νόμιμες δαπάνες που να περνούν από το Ελεγκτικό Συνέδριο, ώστε να ενισχύσει η τοπική κοινωνία τον γιατρό που θέλει να φέρει εκεί, γιατί δεν μπορεί όλα να τα κάνει το κράτος μέσω κεντρικής διοίκησης, αλλά το έχουμε κάνει νόμο και αν πρέπει να κάνουμε κάτι ακόμα, ευχαρίστως.

Αν έχετε να προτείνετε κάποια κίνητρα εσείς, πολύ ευχαρίστως να τα ακούσω και είπα να κάνουμε μία συζήτηση στην αρμόδια επιτροπή για να συζητήσουμε -δεν λέω ότι τα ξέρω όλα εγώ- μπορεί να έχετε κάποια ιδέα που δεν έχουμε σκεφτεί. Το βέβαιον, όμως, είναι, ότι πρέπει να βρούμε τρόπους οι προκηρύξεις που κάνουμε να μην κηρύσσονται άγονες αλλά να πληρούνται.

Το ίδιο συμβαίνει και με το ΕΚΑΒ. Το ΕΚΑΒ, για το οποίο πρέπει να σας πω ότι έχουμε δώσει το ένα ασθενοφόρο που είπατε, έρχεται δεύτερο ασθενοφόρο από τον ίδιο οργανισμό και έρχονται και δύο ασθενοφόρα από τον μεγάλο διαγωνισμό των ασθενοφόρων και μιλάω πάντα για την Εύβοια.

Και μια και μιλάω για ασθενοφόρα, να σας πω ότι μόλις σήμερα το πρωί πριν έρθω εδώ ήμουν με τον Υπουργό Οικονομικών, τον Κωστή Χατζηδάκη, στο ΕΚΑΒ, όπου παραλάβαμε δέκα καινούργια ασθενοφόρα που τα πήραμε με τα χρήματα του ελληνικού λαού που είχαν κατατεθεί στο πλαίσιο του λογαριασμού COVID και το Υπουργείο Οικονομικών αποφάσισε και αγόρασε δεκαεπτά στο σύνολο καινούργια ασθενοφόρα, όλα για την ελληνική επαρχία, ολοκαίνουργια, τα οποία παραδόθηκαν στο Υπουργείο Υγείας και στο ΕΚΑΒ και είναι από σήμερα ήδη σε επιχειρησιακή λειτουργία.

Ως προς τη στελέχωση -γιατί με τα ασθενοφόρα έχουμε ένα πρόβλημα που πολύς κόσμος δεν το καταλαβαίνει- σήμερα έχουμε περισσότερα διαθέσιμα νέα ασθενοφόρα από οδηγούς. Δηλαδή έχουμε περιπτώσεις σε δύσκολες περιοχές, ιδιαίτερα νησιωτικές το καλοκαίρι, όπου έχουμε ασθενοφόρο αλλά δεν έχουμε οδηγό και τελικά επιχειρούμε με ένα ασθενοφόρο, ενώ θα μπορούσαμε να επιχειρούμε με δύο. Ο οδηγός δεν είναι τόσο απλό πράγμα, γιατί ο οδηγός ενός ασθενοφόρου δεν είναι «βρίσκουμε έναν οδηγό με δίπλωμα, μπαίνει μέσα», έχει συγκεκριμένη διαδικασία, πρέπει να έχει συγκεκριμένη εκπαίδευση και συγκεκριμένη πιστοποίηση για να μπορεί να είναι οδηγός ασθενοφόρου-διασώστης.

Θέλω να πω, λοιπόν, ότι ναι, όσα είπατε είναι πραγματικά προβλήματα, τα αναγνωρίζουμε, προσπαθούμε να τα λύσουμε, όπως προσπαθούσαν και οι προκάτοχοί μας εδώ και δεκαετίες -τα ίδια προβλήματα άλλοτε πιο οξυμμένα άλλοτε λιγότερο αντιμετώπιζαν- αλλά δεν θα δεχθώ κατά κανέναν τρόπο ότι ο σκοπός κάποιου Υπουργού Υγείας είναι να αδιαφορήσει για όλα αυτά.

Όμως, επαναλαμβάνω, στον κόσμο, κύριε Πρόεδρε, τον πραγματικό αυτά τα προβλήματα είναι δυσεπίλυτα. Και προσέξτε -και κλείνω με αυτό- δεν είναι δυσεπίλυτα μόνο για το ελληνικό Εθνικό Σύστημα Υγείας. Η κ. Λινού νομίζω ότι ξέρει ότι είναι δυσεπίλυτα για όλα τα εθνικά συστήματα υγείας. Παρόμοια προβλήματα έχουν όλα τα εθνικά συστήματα υγείας και αυτό είναι που με ανησυχεί ως Υπουργό. Διάβασα μία μελέτη ότι το έλλειμμα γιατρών σε επίπεδο Ευρωπαϊκής Ένωσης υπολογίζεται σήμερα σε πάνω από ένα εκατομμύριο. Πάνω από ένα εκατομμύριο γιατροί λείπουν συνολικά στην Ευρωπαϊκή Ένωση, που θα έπρεπε να τους έχουμε μέσα σε δράση. Αυτό, όμως, τι σημαίνει; Σημαίνει ότι η μεγάλη έλλειψη γιατρών θα οδηγήσει σε κανιβαλισμό μεταξύ των χωρών με κίνητρα που θα θεσπίζει η μία πίσω από την άλλη για το ποια θα μπορεί να πάρει τους γιατρούς, γιατί χωρίς γιατρούς πώς μπορείς να έχεις δημόσια υγεία; Δεν γίνεται, ο γιατρός είναι το κεντρικό πρόσωπο. Γίνεται χωρίς γιατρό να έχεις δημόσια υγεία;

Άρα, λοιπόν, το πρόβλημα -σας ξαναλέω- είναι πιο δύσκολο και η Ελλάδα χτυπήθηκε λίγο πιο άγρια, γιατί την εποχή του brain drain πάρα πολλοί γιατροί έφυγαν, πήγαν να βρουν δουλειά στο εξωτερικό και κάνουν μεγάλες καριέρες και προσφέρουν στα άλλα συστήματα υγείας και μπράβο τους, αλλά έφυγαν. Αυτοί λείπουν σήμερα από το δικό μας σύστημα.

Ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Κι εγώ σας ευχαριστώ.

Κυρίες και κύριοι συνάδελφοι, ολοκληρώθηκε η συζήτηση των επικαίρων ερωτήσεων.

Δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αθανάσιος Μπούρας):** Με τη συναίνεση του Σώματος και ώρα 11.35΄ λύεται η συνεδρίαση για τη Δευτέρα 22 Ιανουαρίου 2024 και ώρα 10.30΄, με αντικείμενο εργασιών του Σώματος: α) κοινοβουλευτικό έλεγχο, συζήτηση επικαίρων ερωτήσεων και β) νομοθετική εργασία, μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Εσωτερικών: «Εκλογή ευρωβουλευτών, διευκόλυνση εκλογέων μέσω επιστολικής ψήφου, εκκαθάριση εκλογικών καταλόγων και λοιπές διατάξεις του Υπουργείου Εσωτερικών».

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**